காவிரி நதிநீர் ஆணைய கூட்டம்தோல்வியில் முடிந்தது

காவிரி நதிநீதி ஆணையத்தின் 7வது கூட்டம் டில்லியில் நேற்று முன்தினம் (19) நடைபெற்றது. பிரதமர் மன்மோகன் சிங் தலைமையில் அவரது இல்லத்தில் நடைபெற்ற இக்கூட்டத்தில் தமிழ்நாடு முதல் அமைச்சர் ஜெயலலிதா, கர்நாடக முதல் மந்திரி ஜெகதீஷ் ஷெட்டர், புதுச்சேரி முதல்வர் ரங்கசாமி ஆகியோர் பங்கேற்றனர். கேரள முதல் மந்திரி உம்மன் சாண்டிக்கு உடல்நிலை சரியில் லாததால் அவர் கலந்துகொள்ளவில்லை. அவருக்குப் பதிலாக நீர்ப்பாசனத்துறை அமைச்சர் பி. ஜே. ஜோசப் இக்கூட்டத்தில் பங்கேற்றுள்ளார்.
இக்கூட்டத்தில் நடுவர் மன்ற தீர்ப்பின்படி தமிழகத்திற்குரிய காவிரி நீரை கர்நாடக அரசு திறந்துவிடவில்லை என்பதை முதல் அமைச்சர் ஜெயலலிதா சுட்டிக்காட்டினார். மேலும் காவிரி டெல்டா பகுதியில் உள்ள 15 இலட்சம் ஏக்கர் பரப்பளவில் பயிரிடப்பட்டுள்ள நெற்பயிர்களை காப்பாற்றும் வகையில், கர்நாடக அரசு தினமும் 2 டி. எம். சி. தண்ணீர் வீதம் 24 நாட்களுக்கு திறந்துவிட வேண்டும் என்றும் வலியுறுத்தினார்.
இதனை ஏற்க கர்நாடக அரசு மறுத்தது. கடும் வறட்சி நிலவுவதால் தண்ணீர் திறக்க முடியாது என்று அம்மாநில முதல்வர் ஜெகதீஷ் ஷெட்டர் கூறினார்.
இதனையடுத்து தமிழக முதல்வர் ஜெயலலிதா, தினமும் 1 டி. எம். சி. வீதம் 30 நாட்களுக்கு தண்ணீர் திறக்கும்படி வேண்டினார். இதனை ஏற்ற பிரதமர் மன்மோகன்சிங், தமிழகத்திற்கு செப்டம்பர் 21 ஆம் திகதி முதல் அக்டோபர் 15 ஆம் திகதி வரை 9000 கன அடி தண்ணீர் திறந்துவிட வேண்டும் என்று கூறினார்.
இதனையும் ஏற்க மறுத்த கர்நாடக முதல்வர், ஒரு சொட்டு தண்ணீர் கூட தர முடியாது என்று கூறிய துடன், கூட்டத்தில் இருந்து வெளியேறினார். இந்த தண்ணீர் போதுமானதாக இல்லை என்று தமிழக முதல்வரும் கூறினார். ஆணையத்தின் முடிவை இரு மாநிலங்களும் ஏற்காததால் சமரச கூட்டம் தோல்வியில் முடிந்ததால் பிரத மர் மன்மோகன்சிங் அதிர்ச்சியடைந் துள்ளார்.
