பெருந்தோட்ட சிறுவர் நிலையங்களைஅபிவிருத்தி செய்யக் கோரிக்கை


(சாமிமலை தினகரன் நிருபர்)
பெருந்தோட்ட பகுதிகளிலுள்ள சிறுவர் நிலையங்கள் அபிவிருத்தி செய்யப் படாமலிருப்பது குறித்து இங்கே குழந்தைகளை பராமரிப்பதற்கு பொறுப்பளிக்கும் பெற்றோர் கவலை தெரிவித்து வருகின்றார்கள்.
சில தோட்டங்களின் சிறுவர் நிலையங்களில் சகல வசதிகளும் உள்ளன.
எனினும் பல தோட்டங்களில் சிறுவர்களை அறவே பராமரிக்க முடியாத அளவிற்கே பேணப்பட்டும் வருகின்றமை குறிப்பிடத்தக்கது. தொட்டில்கள் கட்டுவதற்கு கூட இடவசதியில்லாத நிலையுடன், ஒழுங்கான நீர்வசதியில்லை. 
பாதுகாப்பு வேலிகள் இடப்படவில்லை. பூந்தோட்ட வசதிகள் மற்றும் மலசல கூடங்கள் இல்லாமை என பல்வேறு குறைபாடுகளை கொண்டே நீண்ட காலமாக இயங்கி வருகின்றமை கவனிக்கத்தக்க ஒரு விடயமாகும்.
எனவே சிறுவர் உரிமை, சிறுவர்பாதுகாப்பு என்பனவற்றை பல்வேறு தரப்பினரும் கவனத்தில் கொண்டு பெருந்தோட்டப் பகுதிகளில் இவ்விதமாக சிறுவர்களின் சுகாதாரம் பாதுகாப்பு போன்ற விடயங்களுக்கு குந்தக மாயிருக்கின்ற சிறுவர் பாதுகாப்பு நிலையங்களை முறையாக அபிவிருத்தி செய்து தருமாறு உரிய தரப்பினருக்கு வேண்டுகோள் விடுக்கின்றார்கள். (ஐ-ஞ)
