கூடங்குளம் அணுமின் நிலைய பிரச்சினை 3வது கட்டமாக பேச்சுவார்த்தை தோல்வி

போராட்டம் தொடரும் என்று அறிவிப்பு
கூடங்குளம் அணுமின் நிலைய பிரச்சினை தொடர்பாக மத்திய நிபுணர் குழுவினர் 3வது கட்டமாக பேச்சுவார்த்தை தோல்வியில் முடிந்தது. போராட்டம் தொடரும் என்று அணுமின் நிலைய எதிர்ப்பு குழுவினர் தெரிவித்து உள்ளனர்.
நெல்லை மாவட்டம் கூடங்குளம் அணுமின் நிலையத்துக்கு எதிர்ப்பு கிளம்பியதால் அப்பகுதி மக்கள் தொடர் உண்ணாவிரதமும் பல்வேறு கட்ட போராட்டங்களும் நடத்தி வருகிறார்கள். கூடங்குளம் அணுமின் நிலையத்தால் கதிர்வீச்சு அபாயம், சுனாமி ஆபத்து உள்ளதாக மக்கள் அச்சம் அடைந்து உள்ளனர்.
மக்களின் அச்சத்தை போக்குவதற்காக மத்திய அரசு சார்பில் 15 பேர் அடங்கிய நிபுணர் குழுவும் தமிழக அரசு சார்பில் மாவட்ட கலெக்டர் போலீஸ் சூப்பிரண்டு மற்றும் போராட்ட குழு பிரதிநிதிகள் கொண்ட 5 பேர் குழுவும் அமைக்கப்பட்டது.
இரு குழுவினரும் ஏற்கனவே 2 முறை நேரடி பேச்சுவார்த்தை நடத்தினர். இந்த நிலையில் 3 வது கட்ட பேச்சுவார்த்தை நெல்லை மாவட்ட கலெக்டர் அலுவலகத்தில் நேற்று நடந்தது. பகல் 11 மணிக்கு தொடங்கிய பேச்சுவார்த்தை பிற்பகல் 2 மணி வரை நடந்தது.
அப்போது மத்திய நிபுணர் குழு சார்பில் தயாரிக்கப்பட்ட 77 பங்கங்கள் கொண்ட விளக்க அறிக்கை, போராட்ட குழுவினருக்கு வழங்கப்பட்டது. ‘கூடங்குளம் அணு உலை சர்வதே அளவில் பாதுகாப்பானது’ என்று நிபுணர் குழுவினர் அதில் தெரிவித்து இருக்கிறார்கள், போராட்ட குழு பிரதிநிதிகள் சார்பில் பல்வேறு சந்தேகங்களுக்கான 70 பக்கங்கள் கொண்ட கேள்வி அறிக்கையை மத்திய நிபுணர் குழுவினரிடம் ஒப்படைத்தனர்.
பேச்சுவார்த்தை தோல்வி
பின்னர் நிருபர்களுக்கு பேட்டி அளித்த மத்திய நிபுணர் குழு தலைவர் முத்துநாயகம் பேச்சுவார்த்தை முழு திருப்தியாக இருந்ததாக தெரிவித்தார். கூடங்குளம் அணுமின் நிலையத்தில் உள்ள அணு உலைகள் சர்வதேச அளவில் பாதுகாப்பானவை, நவீன தொழில்நுட்பங்கள் கொண்டவை என்றும் அவர் தெரிவித்தார்.
