தென்மேற்கு பருவமழைநன்றாக பெய்தாலே தமிழ்நாட்டுக்குத் தண்ணீர்

கர்நாடகா அறிவிப்பு

ஜுலை மாதம் தென்மேற்கு பருவமழை நன்றாக பெய்து, கிருஷ்ணராஜசாகர் அணையில் தண்ணீர் கணிசமாக நிரம்பினால் தான், காவிரி நடுவர்மன்ற உத்தரவை அமுல்படுத்தி, தமிழகத்துக்கு தண்ணீர் வழங்க முடியும் என, கர்நாடக அரசு தெளிவாகக் கூறிவிட்டது. இதனால், காவிரி நதி நீர் ஆணைய கண்காணிப்புக் குழுவின் நேற்று முன்தினம் நடந்த கூட்டம் தோல்வியில் முடிந்தது. 
இந்த நெருக்கடி நிலைமையை எதிர்கொள்ள, பிரதமர் மன்மோகன் சிங் தலைமையிலான காவிரி நதி நீர்ஆணையத்தின் கூட்டத்தை உடனடியாகக் கூட்டும்படி, தமிழக அரசின் தலைமைச் செயலர் சாரங்கி, மத்திய அரசிடம் கோரிக்கை விடுத்தார்.
காவிரி நடுவர் மன்ற இடைக்கால உத்தரவின்படி ஒவ்வொரு ஆண்டு ஜுன் மாதம் 10 டி.எம்.சி.யும், ஜுலை மாதம் 42 டி.எம்.சி.யும், காவிரி தண்ணீரை கர்நாடகா தமிழகத்திற்கு தர வேண்டும். தென்மேற்கு பருவமழையைப் பொறுத்துத்தான் தண்ணீர் கொடுக்க முடியும் என்று கர்நாடகா கூறியதால், தமிழகத்தின் குறுவை சாகுபடி கேள்விக்குறியாகி விட்டது.
இந்நிலையில், மத்திய நீர்வளத்துறை செயலர் டி.வி.சிங் தலைமையில், காவிரி நதி நீர் ஆணைய கண்காணிப்புக் குழு கூட்டம் நேற்று முன்தினம் காலை நடந்தது. கூட்டம் ஒரு மணி நேரம் நடந்தது. கூட்டத்திலிருந்து முதலில் வெளியே வந்த கண்காணிப்புக் குழுத் தலைவர் டி.வி.சிங், நிருபர்களிடம் பேசுகையில், &#39;&#39;இந்தக் கூட்டத்தில் நடந்த விடயங்களை நதி நீர் ஆணையத்திற்கு ஒரு அறிக்கை மூலம் தெரிவிப்பேன்&#39;&#39; என்றார். &#39;&#39;கூட்டம்தோல்வியில் முடிந்ததா&#39;&#39; என்ற கேள்விக்கு பதில் அளிக்க மறுத்து விட்டார்.
கூட்டத்தில் நடந்தது பற்றி அதிகாரபூர்வமான வட்டாரங்கள் கூறியதாவது; முதலில் பேசிய தமிழக தலைமைச் செயலர் சாரங்கி, &#39;&#39;கடந்த சில ஆண்டுகளாக கர்நாடக அரசு, காவிரி நடுவர் மன்ற இடைக்கால உத்தரவின்படி, ஜுன் மாதம் 10 டி.எம்.சி, யும் ஜுலையில் 42 டி.எம்.சி.யும் காவிரி தண்ணீரை தமிழகத்திற்கு கொடுக்க மறுத்து வருகிறது.
காவிரி நடுவர் மன்ற இறுதி உத்தரவு, உச்ச நீதிமன்றத்தில் நிலுவையில் இருக்கிறது. காவிரி நடுவர் மன்றம் 1990ல் அளித்த இடைக்கால உத்தரவை மத்திய அரசு &#39;&#39;கெஜட்டில் வெளியிட்டு அந்த உத்தரவை அங்கீகரித்துள்ளது. ஆகவே இந்த தண்ணீரை தமிழகத்திற்கு வாங்கிக் கொடுப்பது மத்திய அரசின் கடமை. இந்த தண்ணீரை கர்நாடகா தர மறுத்துள்ளதால், காவிரி நதிநீர் ஆணையத்தின் கூட்டத்தை உடனடியாகக் கூட்ட வேண்டும். இது குறித்து தமிழக முதல்வர் ஜெயலலிதா, ஏற்கனவே பிரதமர் மன்மோகன் சிங்கிற்கு கடிதம் ஒன்றை எழுதியுள்ளார்.
கர்நாடக அரசு கடந்த சில மாதங்களாக தன்னுடைய அணைகளிலிருந்து தண்ணீரை பாசனத்திற்காக, சட்டத்திற்கு புறம்பாகப் பயன்படுத்தி வருகிறது. தண்ணீரை பாசனத்திற்கு பயன்படுத்தி விட்டு, தன்னிடம் தண்ணீர் இல்லை என்று கூறி, கர்நாடகா தமிழகத்தை வஞ்சித்து வருகிறது என்றார்.
தலைமைச் செயலர் ராகநாத்தோ, &#39;&#39;வருண பகவான்&#39;&#39; தான் இது குறித்து முடிவு செய்ய முடியும் எனக் கூறியதால், கூட்டம் தோல்வியில் முடிந்தது. கூட்டம் முடிந்தவுடன் தமிழக, கர்நாடகா தலைமைச் செயலர்கள் தனிமையில் ஐந்து நிமிடம் பேசிக் கொண்டிருந்தனர்.
