வட கிழக்கு மாநில மக்களுக்கு எதிராக நடவடிக்கைகளுக்கு சோனியா கண்டனம்


அசாம் இனக் கலவரத்தைத் தொடர்ந்து நாட்டின் சில பகுதிகளில் வட கிழக்கு மாநிலங்களைச் சேர்ந்த மக்களுக்கு எதிராக இழைக்கப்படும் கொடுமைகளை காங்கிரஸ் தலைவர் சோனியா காந்தி கண்டனம் தெரிவித்துள்ளார்.
மேலும் அசாம் இனக்கலவரம் வேதனை அளிப்பதாகவும், இப்பிரச்சினைகள் சமூக விரோதிகளால் அம்மக்களுக்கு எதிராக விடப்பட்டுள்ள மிகப்பெரிய சவால் எனவும் சோனியா கூறியுள்ளார்.
டில்லியில் நடைபெற்ற ராஜிவ் காந்தி தேசிய சத்பவன் விருது வழங்கும் விழாவில் இது தொடர்பாகப் பேசிய சோனியா, ‘அசாமில் நடந்த அனைத்து சம்பவங்களும் வருத்தமும், வேதனையும் அளிக்கின்றன. இப்பிரச்சினையில் குற்றவாளிகளுக்கு எதிராக சட்ட ரீதியான நடவடிக்கை எடுக்கப்படும் என்றார். மேலும், அப்பாவி மக்கள் இவ்வாறு நடத்தப்படுவதை அனைவரும் வன்மையாக கண்டிக்க வேண்டும் எனவும் சோனியா கூறியுள்ளார்.
பின்னர் பேசிய பிரதமர் மன்மோகன் சிங் நாட்டு மக்கள் அனைவரும் அமைதி, சகிப்புத் தன்மை மற்றும் ஒற்றுமையுடன் வாழ்ந்து வலிமையான மற்றும் வளமான இந்தியாவை உருவாக்க வேண்டும் என ராஜிவ் காந்தி விரும்பினார்’ என்றார். நிகழ்ச்சியில் சமூக சேவகரான டொக்டர் மேத்தாவுக்கு ராஜிவ்காந்தி தேசிய சத்பவன் விருது வழங்கப்பட்டது.
