உயர் நிலைக் கல்வியின் உறுதியான அஸ்திவாரம் ஆரம்ப நிலைக் கல்வி


முகம்மது ஜமீல்ஆசிரியர் பாலமுனை
ஒரு பிள்ளையின் வளமான வருங்காலம் அப்பிள்ளை பெற்றுக்கொள்ளும் கல்வியின் தரத்திலேயே தங்கியுள்ளது. தொழில் வாய்ப்பு, சமுதாய வாழ்வு, புகழ், திருமணம், அந்தஸ்து யாவும் கல்வியினாலேயே மிகவும் ஆழமாக நிர்ணயிக்கப்படுகின்றன.
எமது பெற்றோர் கல்வியின் முக்கியத்துவத்தைப் பற்றிச் சிந்திக்கின்றபோது இடைநிலைக் கல்வி, உயர் நிலைக் கல்வி, கணனிக் கல்வி, தொழில்நுட்பக் கல்வி என்பன வற்றையே அதிகமாகச் சிந்திக்கின்றனர். இக்கல்வி சிறப்பாக அமைவதற்கு ஆரம்பக் கல்வி உறுதியானதாகக் கட்டியெழுப்பப்படல் வேண்டும். அப்போதுதான் பெற்றோர் எதிர்பார்க் கின்ற உயர் கல்வியை சிறப்பாக அடைந்து அதன் மூலம் பொருத்தமான வேலைவாய்ப்புக் கிடைப்பதற்குரிய தராதரப் பத்திரங்களையும் அந்தஸ்துக்களையும் பல்கலைக்கழகப் பட்டங்களையும் பெறமுடியும். அது மட்டுமன்றி சுறு சுறுப்பான வகை வேறுபட்ட பரிபூரணமான வாழ்க்கை ஒன்றினைப் பெறமுடியும்.
இவைகள் யாவற்றுக்கும் அத்திவாரமாக அதிமுக்கிய காலமாக ஆரம்ப நிலை அமைகின்றது. ஆரம்பப் பாடசாலைகளிலேயே பிள்ளைகள் எப்படிக் கற்பது என்பதையும் அவர்களைச் சுற்றியுள்ள மற்ற மக்களுடனும் உலகத்துடனும் சிறந்த பயனுள்ள உறவுகளை எப்படி விருத்தி செய்வது என்பதையும் முதலில் கற்றுக்கொள்கின்றனர்.
சீரான ஆரம்பப் பாடசாலைக் கல்வி இல்லாமல் உயர் தரக் கல்வி அர்த்த மற்றதாகவே அமையும். இடைநிலைக் கல்விக் காலத்தில் வெறுமனே பாடநூல்களை வரிவிடாமல் வாசித்து அவற்றை மனப்பாடம் செய்து பரீட்சைகளுக்கு விடை அளிப்பதன் மூலம் கற்றல் மாற்றத்தை அடைய முடியாது. இம்முறையான கற்றல் உடலுக்கும் உள்ளத்திற்கும் சோர்வை ஏற்படுத்தும். இது பிள்ளைகளின் ஆரோக்கியத்திற்கும் தடையாக அமைகின்றது.
ஒரு பிள்ளையின் முழுப் பாடசாலை வாழ்க்கையில் மிக முக்கியமான காலப்பகுதியாக ஆரம்ப நிலைக் கல்வி வருடங்கள் அமைகின்றன. ஆரம்ப நிலைக் கல்வியானது வாசிப்பு, எழுத்து, கணிதம் ஆகியவற்றைக் கற்பிப்பதோடு கீழ்ப்படிதல், ஒழுக்க விதிமுறைகள், பிள்ளைகளிடம் உள்ளடங்கியுள்ள விசேட சாமர்த்தியம், உள்ளார்ந்த ஆற்றல் ஆகியவற்றை இனங்கண்டு அவற்றை அபிவிருத்தி செய்யவேண்டும். பிள்ளையின் அறிவை மேலும் விருத்தி செய்வதற்காக சிந்தித்து வினாக்களைப் பிறப்பித்து அவற்றிற்கான பதில்களைக் கண்டுபிடிக்கும் ஆற்றலை வளர்க்க வேண்டும். மனதைக் கொண்டும் கரத்தைக் கொண்டும் கற்பனையால் உருவாகும் ஆற்றலை விருத்தி செய்தல் வேண்டும். தானாகவே அறிவைப் பெற்று அவ்வறிவைப் பிரயோகம் செய்யும் முறையைக் கற்றுக்கொள்ள வழிப்படுத்தல் அவசியம். முதியோர், ஆசிரியர்கள் மற்றும் பிள்ளைகள் ஆகியோருக்கு ஆதரவளித்து கனம்பண்ணும் வழக்கத்தை வளர்த்தல். வேறுபட்ட கலாசாரங்களையும் மற்றவர்களின் கருத்துக்களையும் புரிந்துணர்ந்து அவற்றுக்கு மதிப்பளித்து நடக்கும் பண்பை வளர்த்தல். மனிதர்கள், தாவரங்கள், விலங்கினங்கள் உட்பட சுற்றாடலைப் பாதுகாக்கும் பண்பை ஓங்கச் செய்தல். இவ்வாறான அடிப்படை இலட்சியங்களை உள்ளடக்கியதாகவே ஆரம்ப நிலைக் கல்வி ஒழுங்கமைக்கப்பட்டிருக்கிறது.
இவற்றை கருத்திற் கொண்டு ஆரம்பக் கல்வி ஒழுங்காகவும் கரிசனையோடும் முக்கியத்துவம் கொடுத்து செயற்படுத்துவதன் மூலமே எமது பெற்றார்கள் எதிர்பார்க்கின்ற உயர் நிலைக் கல்வியில் நல்ல பெறுபேறுகளைப் பெறமுடியும். அத்தோடு ஆளுமைமிக்க சிறந்த ஒரு நற்பிரஜையாக காலத்துக்குப் பொருத்தமான பிள்ளையை உருவாக்கலாம்.
