ஸ்பெக்ட்ரம் வழக்கில் இரண்டாவது குற்றப்பத்திரம்

தி. மு. கவுக்கு நெருக்கடி
2 ஜி ஸ்பெக்ட்ரம் ஒதுக்கீட்டில் நடந்த முறைகேடு தொடர்பாக விசாரணை நடத்தி வரும் சி. பி. ஐ. 17 மாதங்களுக்கு பின் தனது முதல் குற்றப் பத்திரத்தை கடந்த 2ம் திகதி தாக்கல் செய்தது. 
மொத்தம் 80 ஆயிரம் பக்கங்கள் கொண்ட குற்றப் பத்திரத்தில் முன்னாள் மத்திய அமைச்சர் ராஜா உட்பட ஒன்பது பேர் மீது சதி செய்தது மற்றும் மோசடிக்கு உதவியாக இருந்தது உட்பட, இந்திய தண்டனைச் சட்டத்தின் பல பிரிவுகளில் குற்றச்சாட்டுகள் சுமத்தப்பட்டுள்ளன. முன்னாள் அமைச்சர் ராஜா மற்றும் அரசு அதிகாரிகள், சுவான் புரமோட்டர் பல்வா ஆகியோர் கைது செய்யப்பட்டிருந்தனர். 
குற்றப்பத்திரிகையில் குறிப்பிடப்பட்ட தனியார் தொலைத் தொடர்பு நிறுவனங்களைச் சேர்ந்த ஐந்து உயர் அதிகாரிகளுக்கு பிணை மறுக்கப்பட்டு திகார் சிறையில் அடைக்கப்பட்டுள்ளனர்.
அரசுக்கு சேர வேண்டிய வருவாயை மறைத்து தனிப்பட்ட நபர்கள் தங்களின் சுய இலாபத்துக்காக கோடிக் கணக்கில் சுரண்டியுள்ளனர். இப்படிப்பட்டவர்கள் எப்படி ஒதுக்கீடு பெற்றனர், எவ்வித மோசடிகளை செய்திருந்தனர் என்ற தகவல்கள் முதல் குற்றப் பத்திரத்தில் இடம்பெற்று இருந்தன. 
இதைத் தொடர்ந்து ஒதுக்கீடு செய்து கொடுப்பதற்காக யார் யாரெல்லாம் எந்த வகையில் செயல்பட்டனர்; இதில் கிடைத்த கோடிக் கணக்கான பணம் எப்படியெல்லாம் கைமாறியது; அதை எங்கே முதலீடு செய்துள்ளனர் என்ற விவரம் இரண்டாவது குற்றப் பத்திரத்தில் இடம்பெற உள்ளது. ஏனெனில், இப்பணியில் அமுலாக்கத் துறை உதவியையும் சி. பி. ஐ. நாடி தகவல் கேட்டது. 
இதனால் பலரும் கதிகலங்கி போய் உள்ளனர். இந்த வரிசையில் ‘2 ஜி’ ஒதுக்கீட்டில் ஆதாயம் பெற்ற சுவான் நிறுவனத்தின் அங்கமான சினியுக் நிறுவனத்திற்கும் கலைஞர் தொலைக்காட்சி இடையே நடந்த 214 கோடி ரூபாய் பணப் பரிமாற்றம் குற்றப்பத்திரத்தில் இடம்பெற உள்ளது.
எனவே கலைஞர் தெலைக்காட்சி பங்குதாரராக உள்ள கனிமொழி, தயாளு மற்றும் இயக்குநர் சரத்குமார் ஆகியோரது பெயர்கள் இடம்பெற உள்ளன.
இது தொடர்பாக அவர்களிடம் நடத்தப்பட்ட விசாரணை விவரங்களும் குற்றப் பத்திரிகையில் இடம்பெற உள்ளது என்ற பரபரப்பு எழுந்திருக்கிறது. கலைஞர் தொலைக்காட்சியில் இவர்கள் இருவரும் 80 சதவீத பஙகு வைத்திருக்கின்றனர். சரத்குமாருக்கும் 20 சதவீத பங்குள்ளது. இவர்கள் பெயர்கள் இடம்பெற்றால் அடுத்ததாக கைது படலம் தொடரும் என்பதால் தி. மு. க. தரப்பில் பரபரப்பு நிலவுகிறது.
இருப்பினும் ஏற்கனவே முதல் குற்றப் பத்திரத்தில் இடம்பெற்ற சிலர் நீதிமன்றம் சென்று கைதை தவிர்த்துள்ளனர். முன்னாள் அமைச்சர் ராஜாவின் நெருங்கிய நண்பரான மறைந்த சாதிக் பாட்சாவின் முக்கிய பங்கு குறித்து இரண்டாவது குற்றப் பத்திரத்தில் இடம்பெறலாம்.
இந்நிலையில் மத்திய அரசுடனான தி. மு. க. வின் நிலை குறித்து முடிவு செய்யப்படும் சூழ்நிலையை தி. மு. க. சந்திக்க நேரிடும் என தெரிகிறது. அந்த நிலையில் மத்தியில் உள்ள தன் ஆறு அமைச்சர்களை பதவி நீக்கம் செய்யச் சொல்லி தி. மு. க. மேலிடம் முடிவு செய்யலாம். அந்த நிர்ப்பந்தத்தை தரக்கூடிய சூழ்நிலையை இரண்டாவது குற்றப்பத்திரத் தாக்கல் ஏற்படுத்தலாம் என்ற பேச்சு எழுந்திருக்கிறது.
