லோக்பால் தொடர்பாக அரசுடன் பேச்சு இல்லை


தங்கள் அணியில் பிளவு ஏற்படுத்த முயல்வதாகக் குற்றம் சாட்டியுள்ள அன்னா ஹசாரே, லோக்பால் தொடர்பாக இனி அரசுடன் பேச்சுவார்த்தை இல்லை என்று கூறியுள்ளார்.
அண்மையில் மத்திய சட்டத்துறை அமைச்சர் கலமான் குர்ஷிதை அன்னா ஹசாரே இரகசியமாகச் சந்தித்தது ஊடகங்களில் வெளியானதைத் தொடர்ந்து ஹசாரே இந்த அறிவிப்பை வெளியிட்டுள்ளார்.
கடந்த ஜூன் 23ம் திகதியன்று புனே அருகில் அமைச்சர் சல்மான் குர்ஷிதைச் சந்தித்தது தொடர்பாக கூறிய ஹசாரே, இந்தச் சந்திப்பை இரகசியமாக வைத்துக் கொள்ளுமாறு அமைச்சர் கேட்டுக் கொண்டார் என்றும் அதைத் தாம் ஒப்புக்கொண்டதாகவும் கூறினார். டில்லியில் நடத்தத் திட்டமிட்டுள்ள உண்ணாவிரதத்தில் தாம் கலந்து கொள்ளக் கூடாது என அமைச்சர் கோரியதாகவும் ஹசாரே கூறினார்.
லோக்பால் தொடர்பாக (தாம் உண்ணாவிரதம் இருக்க முடிவு செய்துள்ள) ஜுலை 25ம் திகதிக்கு முன் அரசு முடிவு செய்யும் என்று சல்மான் குர்ஷித் கூறினார். ஆனால் எங்கள் அணியில் பிளவை உண்டாக்கி நான் இந்தப் போராட்டத்தில் பங்கெடுக்க முடியாத வகையில் தடுக்கவே அரசு முயல்கிறது என்றும் ஹசாரே குற்றம்சாட்டியுள்ளார்.
அரசின் இந்த நடவடிக்கையைத் தொடர்ந்து இனி எந்த அமைச்சருடனும் எந்த பொறுப்பாளருடனும் தற்போதோ அல்லது எதிர்காலத்திலோ பேச்சுவார்த்தை நடத்த நான் விரும்பவில்லை. இந்த சமூகம் மற்றும் நாட்டின் முன்னேற்றத்திற்கு மக்கள் போராட்டமே சிறந்த வழி. ஜன்லோக்பால் சட்டம் அமலாக்கம் செய்யப்படும் வரை மக்கள் போராட்டம் தொடரும் என்றும் அன்னா ஹசாரே கூறியுள்ளார்.
