ஸ்ரீலங்கன் எயார்லைன்ஸின் கிளை யாழ்ப்பாணத்தில்


கிராமங்கள் வளர்ச்சியடைவதன் ஊடாகவே நாட்டின் பொருளாதாரமும் வளர்ச்சியடையும், வெறுமனே நகர்ப் புறங்களை மாத்திரம் அபிவிருத்தி செய்வதில் நின்றுவிடாமல் கிராமப்புறங்களை அதே அளவில் வளர்ச்சி செய்வதன் ஊடாகவே உள்நாட்டு உற்பத்தி அதிகரிக்கப்பட்டு நாட்டின் தேசிய வருமானமும், பொருளாதாரமும் வளர்ச்சியடையும்.
இந்த கொள்கையினை முன்னிலைப்படுத்தி அரசாங்கத்தினால் மேற்கொள்ளப்பட்டு வரும் கமநெகும வேலைத் திட்டத்தின் ஊடாக நாட்டில் உள்ள சகல பாதைகளையும் அபிவிருத்தி செய்தலும், திவிநெகும திட்டத்தின் கீழ் ஒவ்வொரு நபரும் நாட்டின் பொருளாதாரத்திற்கு பங்களிப்பு செய்யும் வகையில் வீட்டுத் தோட்ட செய்கையை மேற்கொள்வதுமான வேலைத் திட்டங்கள் இப்போது துரித வேகமாக நடைபெற்று வருகின்றன.
அரசாங்கம் தற்போது மேற்கொண்டு வரும் வேலைத் திட்டத்தில் சகல இலாபமீட்டும் நிறுவனங்களும் நகரப்புறத்தில் மாத்திரம் தமது கிளைகளை கொண்டு செயற்படாமல் கிராமப்புறங்களிலும் கிளைகளை ஆரம்பிப்பதில் ஆர்வம் காட்டி வருகின்றன.
மக்களுக்கு சிறந்த சேவையை வழங்குவதற்காக நிறுவனங்கள் தலைநகரில் மாத்திரம் தமது சேவையை வழங்குவதற்கு பதிலாக, நாட்டில் உள்ள சகல பிரதேசங்களிலும் கிளை நிறுவனங்களை ஆரம்பிக்க வேண்டிய நிலை ஏற்பட்டுள்ளது. இதனூடாக வாடிக்கையாளர்கள் மத்தியில் அந்த நிறுவனங்கள் நன்மதிப்பை பெறக்கூடியதாகவும் இருக்கின்றது.
இலங்கையின் தேசிய விமான சேவையான சிறிலங்கன் எயார்லைன்ஸ் நிறுவனம் தனது சேவையை விஸ்தரிக்கும் வகையில் புதிய கிளை அலுவலகத்தை யாழ்ப்பாணத்தில் அண்மையில் திறந்து வைத்தது. 
இந்த கிளை நிறுவனத்தின் ஊடாக யாழ். மாவட்டத்தில் உள்ள வாடிக்கையாளர்களின் தேவையை பூர்த்தி செய்யக்கூடியதாக இருக்கும். சிறிலங்கன் எயார்லைன்ஸ் நிறுவனத்தின் விமான டிக்கெட்டுகளை இக்கிளை காரியாலயத்தின் ஊடாக பெற்றுக் கொள்ள முடியும்.
தலைநகர் கொழும்புக்கு வந்து பெற்றுக் கொள்ளும் விமான டிக்கட்டுக்களை யாழ்ப்பாணத்தில் அமைந்துள்ள கிளைக் காரியாலயத்தில் எவ்வித சிரமும் இன்றி இலகுவாக, உடனடியாக பெற்றுக்கொள்ள முடியும். 
இப்புதிய கிளை அலுவலகம் இல. 272, ஸ்டென்லி வீதியில் அமைந்துள்ளது. வார நாட்களில் காலை 8.15 முதல் மாலை 5.00 மணி வரையிலும் சனிக்கிழமைகளில் காலை 8.15 முதல் நண்பகல் 12.30 மணி வரையிலும் திறந்திருக்கும். மேலதிக தகவல்களை 021-2220404 / 021-2219423 / 424 ஆகிய தொலைபேசி இலக்கங்களினூடாக தொடர்புகொள்வதன் மூலம் பெற்றுக்கொள்ளலாம்.
அது மாத்திரமின்றி ஆசன ஒதுக்கீடு, பயணச்சீட்டை பெற்றுக்கொள்ளல், முதற்கட்டணம் செலுத்தப்பட்ட பயணச்சீட்டு தொடர்பான ஆலோசனைகள், விசேட சேவைகளுக்காக வேண்டுகோள் விடுத்தல், விமானக் கட்டணம் தொடர்பான தகவல்கள், பயணப் பொதிகள், நேர அட்டவணை உள்ளிட்ட அனைத்து சேவைகளையும் இக்கிளை காரியாலயத்தினூடாக பெற்றுக்கொள்ள முடியும்.
சிறிலங்கன் எயார்லைன்ஸ் நிறுவனம் ஏற்கனவே கண்டி, காலியில் தமது கிளை நிறுவனங்களுடன் செயற்பட்டு வருகின்றது. எதிர்காலத்தில் ஹம்பாந்தோட்டை, பதுளை உட்பட மேலும் சில நகரங்களில் தமது கிளை நிறுவனத்தை ஆரம்பிக்க உள்ளதாக சிறிலங்கன் எயார்லைன்ஸ் நிறுவனத்தின் பிரதம சந்தைப்படுத்தல் அதிகாரி ஜி. டி. ஜெயசீலன் தெரிவித்தார். 
கடந்த 30 வருடங்களாக உள்நாட்டு பயங்கரவாத யுத்தத்தினால் யாழ். மாவட்டம் உட்பட வடக்கு, கிழக்கு பகுதிகளில் பாரிய அழிவை எதிர்நோக்கியிருந்தது. அத்துடன் இப்பகுதியில் உள்ள மக்கள் எமது பொருளாதாரத்திற்கு வழங்கிய பங்களிப்பும் பாரிய அளவில் இல்லை என்றே கூற வேண்டும். 
பயங்கரவாத யுத்தம் அழிக்கப்பட்டு மூன்று ஆண்டுகள் நிறைவடைந்துள்ள இன்றைய சூழ்நிலையில் இப்பிரதேச மக்கள் நாட்டின் பொருளாதாரத்திற்கு பல்வகையில் பங்களிப்பை வழங்குவதற்கான சிறந்த சந்தர்ப்பம் ஏற்பட்டுள்ளது. எனவே, இந்த சந்தர்ப்பத்தை பயன்படுத்தி நாட்டின் தேசிய வருமானத்திற்கு வடக்கு, கிழக்கு மக்களும் பங்களிப்பை வழங்குவார்கள் என்பதில் சந்தேகமில்லை.

