கேரளாவை எச்சரிக்க வேண்டும்


முல்லைபெரியாறு அணை விவகாரத்தில், தமிழகத்தில் சகஜ வாழ்க்கையை பாதிக்கச் செய்யும் நடவடிக்கைகளில் ஈடுபடும் கேரளாவின் செயலை தடுத்து நிறுத்தும்படி, பிரதமர் மன்மோகன்சிங்குக்கு முதல்வர் ஜெயலலிதா கடிதம் எழுதியுள்ளார்.
அவர் எழுதிய கடித விவரம்: முல்லைபெரியாறு அணை வலுவிழந்துள்ளதால், புதிய அணை கட்டும் பணியில் கேரள அரசு ஈடுபடுவதாக ஊடகங்கள் செய்தி வெளியிடுகின்றன. இவ்விவகாரம் தொடர்பான வழக்கு உச்ச நீதிமன்றத்தில் நடந்து வரும்போது, புதிய அணை கட்டுவதுதான் சரியான தீர்வு என கேரள அரசு கூறுவது கண்டிக்கத்தக்கது.
பொதுமக்களை பாதிக்கும் செயல்களை நிறுத்தும்படி கேரளாவை எச்சரிக்க வேண்டும். முல்லைபெரியாறு அணை பாதுகாப்பாகவும், நல்ல முறையிலும் இயங்கி வருகிறது என்பதை மீண்டும் ஒரு முறை நினைவுப்படுத்துகிறேன். எனவே, புதிய அணை கட்டும் பணிகளை நிறுத்தும்படி, கேரளாவை பிரதமர் அறிவுறுத்த வேண்டும். இவ்வாறு முதல்வர் ஜெயலலிதா கூறியுள்ளார்.
