மூன்று பிள்ளைகளின் தாய் தீ வைத்து கொண்டாரா? தீ வைத்து கொல்லப்பட்டாரா?

<p>இறக்குவானை பொலிஸ் பிரிவுக்குட்பட்ட ஹொரமுல்ல தோட்டத்தில் பெண்ணொருவர் தீக்காயங்களுடன் உயிருக்கு போராடிக் கொண்டிருப்பதாக கடந்த மாதம் 19ஆம் திகதி பொலிஸ் அவசர அழைப்புப் பிரிவான 119க்கு தகவலொன்று கிடைத்துள்ளது. இரவு 9.30 மணியளவிலேயே குறித்த தகவல் பொலிஸ் அவசர அழைப்புப் பிரிவில் பதிவாகியுள்ளது.<br /><br />இவ்வாறு கிடைக்கப்பெற்ற தகவலுக்கு அமைய இரவு நேர நடமாடும் பாதுகாப்பு கடமையில் ஈடுபட்டுக் கொண்டிருந்த இறக்குவானை பொலிஸ் குழுவொன்று உடனடியாக சம்பவ இடத்துக்கு சென்றுள்ளது. அங்கு சென்ற பொலிஸார் அதிர்ச்சியடைந்தனர். அதாவது மிகவும் மோசமாக எரிந்து உடல் கருகிய நிலையில் அந்தப் பெண் வீட்டுக்குள் கிடந்துள்ளார்.<br /><br />கடுமையான தீக் காயங்களுக்குள்ளாகிக் கிடந்த அந்த பெண்ணை யாரும் வைத்தியசாலைக்கு கொண்டுச் செல்லவில்லை. ஆகையால் அங்கு சென்று பொலிஸார் உடனடியாக அப் பெண்ணை வைத்தியசாலைக்குக் கொண்டு சென்றனர். அதேவேளை கால்பகுதியில் ஓரளவு தீக்காயங்களுக்குள்ளான அப்பெண்ணின் கணவரை பொலிஸார் கைது செய்தனர்.</p><p>வைத்தியசாலையில் அனுமதிக்கப்பட்ட பெண் சிகிச்சை பெற்றுவந்த நிலையில் உயிரிழந்துள்ளார். வைத்தியசாலையில் அப்பெண் உயிரோடு அனுமதிக்கப்பட்ட போதும் அவரின் நிலை மிகவும் மோசமாக இருந்தமையினால் அவரிடமிருந்து எவ்வித வாக்குமூலங்களையும் பொலிஸாரால் பெறமுடியவில்லை. எனவே, அந்தப் பெண் வேதனைகளோடு பல உண்மைகளை மனதுக்குள் சுமந்தவளாய் மரணித்துப் போனாள்.</p><p>அந்தப் பெண் மரணித்துப் போனாலும், உண்மையை வெளிச்சத்துக்கு கொண்டு வருவதற்கான முயற்சிகளை பொலிஸார் கைவிடவில்லை. குறித்த சம்பவம் கொலையா? தற்கொலையா? அதன் பின்னணி என்ன? போன்ற கேள்விகளுக்கு விடை காண்பதற்காக பல்வேறு கோணங்களில் விசாரணைகளை ஆரம்பித்தனர்.</p><p>கால்களில் ஓரளவு தீக்காயங்களுக்குள்ளான அப்பெண்மணியின் கணவரான நான்கு பிள்ளைகளின் தந்தை உடனடியாக பொலிஸாரால் கைது செய்யப்பட்டதுடன் பொலிஸ் பாதுகாப்பில் காவத்தை வைத்தியசாலையில் அனுமதிக்கப்பட்டார். அதன் பின்னர் பொலிஸார் சந்தேகநபரிடமும் அவரது பிள்ளைகளிடமும் சம்பவம் தொடர்பில் வாக்குமூலங்களை பெற்றுள்ளனர்.</p><p>இந்த சம்பவத்தினால் ராமன் புஸ்பராணி என்ற 30 வயதுடைய நான்கு பிள்ளையின் தாயே உயிரிழந்துள்ளார். இத்தாய் வேறு ஒருவருடன் கள்ளத் தொடர்பினை பேணி வருவதாக கணவர் அடிக்கடி சண்டையிட்டு வந்ததாக பொலிஸாருக்கு தகவல்கள் கிடைத்துள்ளன.<br /><br />ஆனால் குறித்த தாய் அவ்வாறு தவறான செயற்பாட்டில் ஈடுபட்டதற்கான எதுவித சாட்சியங்களும் இல்லை. எனவே, இவ்வாறான சந்தேகத்தால் ஏற்பட்ட சண்டையால் கணவன் மனைவியை தீயிட்டு கொலை செய்திருக்கலாம் என்று பொலிஸார் சந்தேகம் கொண்டனர். அதனடிப்படையிலேயே விசாரணைகளும் மேற்கொள்ளப்பட்டன.</p><p>தீயினால் உடல் கருகி உயிரிழந்த புஸ்பராணி கொழுந்து பறிக்கும் கூலித் தொழிலாளி. அதேபோன்று அவருடைய கணவரும் அதே தோட்டத்தில் கூலி தொழில் செய்து வந்தார். இவர்களுக்கு நான்கு பிள்ளைகள். மூன்று ஆண் பிள்ளைகளும் ஒரு பெண் பிள்ளையும் கொண்ட அழகிய குடும்பம் அது. கணவர் மது அருந்திவிட்டு மனைவி மீது சந்தேகம் கொண்டு அடிக்கடி சண்டையிட்டு வந்ததால் அக்குடும்பத்தில் நிம்மதியற்ற நிலை காணப்பட்டதாக தெரிய வருகிறது.</p><p>இவ்வாறு அடிக்கடி கணவன் மனைவியை அடிப்பதால் அவ்வப்போது புஸ்பராணி தனது உறவினர்களது வீட்டுக்கு சென்று விடுவதும் பின்னர் மீண்டும் கணவருடன் வீட்டுக்கு வந்து ஒன்றாக இருப்பதும் வழமையாக இருந்துள்ளது. இவ்வாறான நிலையிலேயே கடந்த மாதம் 19ஆம் திகதி இந்த சம்பவம் இடம்பெற்றுள்ளது.</p><p>சம்பவம் தொடர்பிலான விசாரணைகளை மேற்கொண்ட பொலிஸார் குறித்த வீட்டிலிருந்து மண்ணெண்ணை கேன், தீப்பெட்டி மற்றும் அரைவாசி எரிந்த நிலையில் இருந்த சந்தேக நபரின் சாரம் போன்றவற்றையும் பொலிஸார் மீட்டுள்ளனர். அத்தோடு சம்பவம் இடம்பெற்ற வீட்டுக்கு அன்மித்த பகுதியில் உள்ளவர்களிடமும் பொலிஸார் வாக்குமூலங்களை பதிவு செய்துள்ளனர்.</p><p>உயிரிழந்துள்ள புஸ்பராணியின் கணவரான சந்தேகநபரின் வாக்குமூலத்தின் பிரகாரம் மனைவி மண்ணெண்ணை ஊற்றிக்கொண்டு தற்கொலை செய்து கொள்ள முயன்றதாகவும் அதனை தடுத்து மனைவியை காப்பாற்ற சென்ற போதே தனது கால் பகுதியில் தீப் பற்றியதாகவும் தெரிவிக்கப்பட்டுள்ளது. ஆனால் பொலிஸாருக்கு அவரின் வாக்குமூலத்தில் நம்பிக்கை ஏற்படவில்லை.</p><p>மனைவியின் உடல் பகுதி நன்றாக எரிந்து கறுகிப்போயிருந்த போதும் முளங்காலுக்கு கீழ்ப்பகுதி அந்தளவு மோசமாக எரிந்திருக்கவில்லை. அதாவது உடலின் ஏனைய பாகங்களில் நன்றாக மண்ணெண்ணைய் பட்டுள்ளது. கால் பகுதியானது ஏனைய பகுதியில் எரிந்த நெருப்புப்பட்டே எரி காயம் ஏற்பட்டிருக்கலாம் என்றும் பொலிஸாருக்கு சந்தேகம் ஏற்பட்டுள்ளது.</p><p>எனவே அந்த தாய் தானாக மண்ணெண்ணெய் ஊற்றிக் கொண்டு தீ வைத்திருக்கவில்லை. மாறாக வேறு யாராவது அவர் மீது மண்ணெண்ணைய் ஊற்றி தீ மூட்டியிருக்கலாம் என்ற சந்தேகம், பொலிஸாருக்கு ஆரம்பத்திலேயே இருந்துள்ளது.</p><p>அதேபோன்று மனைவியை காப்பாற்ற முயற்சித்திருந்தால் கணவனின் கால் பகுதி மாத்திரம் அல்லாமல் உடலின் ஏனைய பாகங்களும் எரிந்திருக்க வேண்டும். எனவே இந்த முரணான விடயங்கள் பொலிஸாரை பல்வேறு கோணங்களில் சந்தேகம் கொள்ளச் செய்துள்ளது.</p><p>மனைவியே எண்ணெய் ஊற்றி தற்கொலை செய்துகொள்ள முயன்றதாகவும், தான் மனைவியை காப்பாற்ற முயன்றதாகவும் சந்தேக நபர் தெரிவிக்கின்ற போது அவரின் மூத்த மகன் தந்தையே தாய் மீது எண்ணெய் ஊற்றி தீ மூட்டியதாக வாக்குமூலம் வழங்கியுள்ளதாக இறக்குவாணை பொலிஸ் நிலைய பொறுப்பதிகாரி பொலிஸ் பரிசோதகர் ஆர்.ஏ.எம்.ஜே.ஆரியரத்ன தெரிவித்தார்.</p><p>அவர் வழங்கிய தகவல்களின் அடிப்படையிலேயே இந்த கட்டுரை எழுதப்பட்டுள்ளது. இவ்வாறு பொலிஸார் மேற்கொண்ட விசாரணைகள் மற்றும் பெற்றுக்கொண்ட வாக்குமூலங்களின் பிரகாரம் சந்தேக நபருக்கு பொலிஸ் பிடியாணை இருந்துள்ளது. ஆகையால், சில நாட்களாக அவர் தலைமறைவாகியிருந்துள்ளதுடன் சம்பவ தினமே வீடு வந்துள்ளார்.</p><p>இவ்வாறு வீடு வந்த அவர் அன்றிரவு திருமண சடங்கொன்றிற்கு சென்றுள்ளார். அங்கு சென்று நன்றாக மது அருந்திய அவர் போதையிலேயே வீடு வந்துள்ளார். வீட்டிற்கு வந்ததும் மனைவியுடன் சண்டையிட்டுள்ளதுடன் தாக்கியுமுள்ளார். கணவனால் தாக்கப்பட்ட மனைவி கீழே விழுந்ததும் மண்ணெண்ணை ஊற்றி தீ வைத்துள்ளார்.</p><p>மனைவி தீப்பற்றி கதறிக் கொண்டிருக்கையில் இரண்டு கதவுகளையும் மூடிய சந்தேக நபர் பிள்ளைகளை ஜன்னல் வழியாக வெளியே அனுப்பிவிட்டு தானும் ஜன்னல் வழியாக நுழைந்து வெளியில் சென்றுள்ளார். இவ்வாறு அவர் ஜன்னல் வழியே வெளியில் செல்லும் போது தீயில் எரிந்து கொண்டிருந்த மனைவி அவரின் காலை பிடித்து, இழுத்த போதே சந்தேக நபரின் கால்கள் தீப்பற்றி எரிந்திருக்கலாம் என பொலிஸார் சந்தேகம் தெரிவிக்கின்றனர்.</p><p>இது தொடர்பான சந்தேகநபரின் மகன் மற்றும் அயலவர்களின் வாக்குமூலங்களின் படி பார்க்கின்ற போது அப்படி நடந்திருக்கலாம் என்பதே பொலிஸாரின் கருத்தாக இருக்கின்றது. இவ்வாறு மனைவி தீயில் எரிந்து கொண்டிருக்கையில் சந்தேகநபர் அருகில் உள்ள தனது சகோதரியின் வீட்டுக்குச் சென்றுள்ளார்.</p><p>&lsquo;புஸ்பராணி தீ வைத்துக்கொண்டாள் வீட்டுக்கு சென்ற நானும் தீயில் அகப்பட்டேன். எனது சாரமும் எரிந்துவிட்டது. எனக்கு சாரம் ஒன்று தா&rsquo; என்று சந்தேகநபர் சகோதரியிடம் கேட்டுள்ளார். அந்த சந்தர்ப்பத்தில் சந்தேக நபரைப் பற்றி நன்கு அறிந்திருந்த சகோதரி நீ ஏதாவது செய்துகொள் என்று சம்பவ இடத்துக்கு விரைந்தாள். அங்கு சென்று பார்த்த போது புஸ்பராணி தீயில் கருதிப் போயிருந்ததுடன் வீட்டின் பல இடங்களுக்கும் தீ பரவியிருந்தது.</p><p>இந்த சந்தர்ப்பத்திலே இறக்குவானை பொலிஸ் நிலையத்தின் பொலிஸ் குழுவொன்று சம்பவ இடத்துக்கு வந்துள்ளது. சந்தேக நபர் கைது செய்யப்பட்டு வைத்தியசாலையில் சிகிச்சை பெற்றுவந்த நிலையில் அவரது மனைவியான புஸ்பராணி உயிரிழந்தார். எனவே, சந்தேக நபர் சிகிச்சையின் பின்னர் நீதிமன்றத்தில் ஆஜர்படுத்தப்பட்டதுடன் விளக்கமறியலில் வைக்கப்பட்டுள்ளார்.</p><p>சந்தேகநபரின் நான்கு பிள்ளைகளும் தற்போது புஸ்பராணியின் உறவினர்களது பாதுகாப்பில் வைக்கப்பட்டுள்ளார்கள். அத்தோடு சம்பவம் தொடர்பிலான மேலதிக விசாரணைகளை இறக்குவாணை பொலிஸார் மேற்கொண்டு வருகின்றனர்.</p><p><strong>-எம்.நேசமணி</strong></p>