வரலாறு, அரசியல் சமூக நிலை பாடி நிற்கும்மலையகத் தமிழர் நாட்டுப்புறப் பாடல்கள் - ஓர் ஆய்வு


மு. சிவலிங்கம்

(நேற்றைய தொடர்)
தோட்டங்களில் தொழிலாளர்களை காலையில் வேலைக்கு வரச் செய்வதற்கு தொழிற்சாலை சங்கு சத்தத்திற்குப் பதிலாக பெரட்டுத் தப்பு என்னும் பறையடித்து எழுப்புவது வழக்கமாகும். பெரட்டு என்பது &quot;ஜிaraனீலீ&quot; என்னும் ஆங்கிலச் சொல்லாகும். அந்த பெரட்டுத் தப்பின் சத்தத்தைக் கோமாளி ராகம் இசைத்துப் பாடுவான்.
டென்ட னக்கடி...
டெனக்கு னக்கடி...
டென்ட் னக்கடி..
டெனக்கு னக்கடி...
இவ்வாறு ராகமிசைத்துக் கோமாளி, கூத்துப் பார்க்க வந்த சபையோரிடம் மேலும் பேசுவான். &quot;சபையோர்களே...! இந்தத் தப்புச் சத்தம் என் காதுலு எப்படி விழுந்துச்சு தெரியுங்களா...?&quot; என்று கேட்டு கீழ் கண்டவாறு பாடுவான்.
தோட்டப்புறங்களில் கோமாளிகளின் நையாண்டிப் பாடல்கள் முக்கியத்துவம் பெறுகின்றன. ஒரு வேலை செய்யும் பெண்ணைப் பார்த்து கோமாளி இப்படியும் பாடுவான்.
ஆத்தோரம் புல்லு வெட்டுற 
அங்கம்மா- ஒன்
காதுலத்தான் தொங்குறது தங்கமா...?
வேலைத் தளத்துக்கு தேநீர் கொண்டு வரும் பெண்களைப் பார்த்து இப்படியும் பாடுவான்...
ஆத்தடீ அக்கரத் தோட்டம்
ஊத்தடீ தேத்தண்ணீய...
ஆத்திக் குடிக்கலாமா...
நகு புகு தில்லாலே...!
இலங்கையில் இறப்பர் பயிர்ச் செய்கை 1919ம் ஆண்டு ஆரம்பிக்கப்பட்டது. இறப்பர் விவசாய காலத்திலேயே இந்தப் பாடல் பாடப்பட்டது. அடுத்ததாக, ஒப்பாரிப் பாடல்களிலும் தோட்டப் பெண்கள் நையாண்டிப் பாடல்கள் பாடிய சுவாரஷ்யங்கள் உண்டு. பொதுவாக கணவனுக்கு, தந்தைக்கு, தாய்க்கு, மகனுக்கு, சகோதரனுக்கு, மாமன், மச்சான், மருமகள், கொழுந்தி, மாமியார், சகோதரி என்னும் உறவுமுறைகளுக்குத் தனித் தனி ஒப்பாரிப் பாடல்கள், அரசியல்கட்சிகள், தொழிற்சங்க அரசியல்வாதிகள் பற்றிப் பாடிய ஒரு ஒப்பாரிப் பாடலைப் பார்ப்போம்.
சந்தாப் பணத்தக் கட்டி- நாங்க
சங்கத்த கொண்டு வந்தோம்...
சங்கம் வந்த நாயம் என்ன...? - 
இப்போ
சண்ட வந்த நாயம் என்ன...? - 
எஞ்சாமி
சண்டையில மாண்டதென்ன...? - 
அட
சண்டாளப் பாவிகளா... - இப்போ
சண்ட வந்த நாயம் என்ன...? - 
இனி
தேம்பி அழுதும் என்ன...? - 
இனி
தேம்பி அழுதும் என்ன...? - 
நாங்க
தேர்ந்தெடுத்த மந்திரியும்
தெச மாறி போனான்டி...!
இவ்வாறு வாக்களித்த மக்களை ஏமாற்றிவிட்டு, சுய லாபங்களுக்காக அரசியல் புரியும் தங்களது தொழிற்சங்கத் தலைவர்கள், திசை மாறிப் போனார்களென்று எள்ளி நகையாடும் சிந்தனைக்குரிய பாடல்கள் இடைக்காலங்களில் தொழிலாளர்களினாலேயே இயற்றிப் பாடப்பட்டன. இப் பாடல்களும் நாட்டார் பாடல்களென ஏற்றுக் கொள்ளப்பட்டுள்ளன. 
தமிழகத்தில் கவிஞர் கொத்தமங்கலம் சுப்பு, கவிஞர் பட்டுக்கோட்டை கல்யாணசுந்தரம் ஆகியோரின் நாட்டார் பண்பியல் நிறைந்த பாடல்கள் தமிழக அறிஞர்களால் நாட்டுப்புறப் பாடல்களாக ஏற்றுக் கொண்டதைப் போன்று, மலையகத்திலும் வீதிப் பாடகர்களான கோவிந்தசாமி தேவர், ராமையா தேவர், கே.கே. ஜில், ஜபார் சுல்தான், காசி ரெங்கநாதன் போன்றோரின் வீதிப் பாடல்களும் இவ்வாறு ஏற்றுக்கொள்ளப் பட்டுள்ளன.
மலையக நாட்டுப்புறப் பாடல்களில் பபூன் என்னும் கோமாளிப் பாடல்களைப் போன்று, வீதிப் பாடல்களும் மக்கள் மத்தியில் பிரபல்யமாகி, அவைகளும் நாட்டார் பாடல்களாக ஏற்றுக் கொள் ளப்பட்டுள்ளன.
கே.கே.எஸ். ஜில் சுல்தான், தோட்ட நிர்வாகிகளுக்கும் தொழிலாளர்களுக்கும் இடையில் ஏற்படும் துப்பாக்கிச் சூடு, அரிவாள் வெட்டு என்னும் கொலைகள் பற்றி உருக்கமான, அத்தோடு சுவாரஷ்யமான கொலைச் சிந்துப் பாடல்களையும் எழுதியுள்ளார். அட்டன் தண்டுகலா தோட்டத்திலும், நாவலப்பிட்டி லெச்சுமி தோட் டத்திலும் நடந்த கொலைகளைப் பற்றிய இரண்டு பாடல்களை கீழே காணலாம்.
தண்டுகலா தோட்டத்திலே...
திண்டு முண்டு கணக்கப்புள்ள..
துண்டு துண்டா போன
கதை தெரியுமா...?- அவர்
பொண்டாட்டி... புள்ளக்குட்டி...
புலம்பி அழுதாலும்...
போனவரு வரமாட்டார் புரியுமா...!
லெச்சுமி தோட்டத்திலே....
வச்சக் குறி தவறாமல்...
பச்சி ஒன்னு பறந்திருச்சே 
ஆண்டவா...
அந்தப் படுபாவி
செய்த கொலை தாண்டவா...!
இக் கொலைச் சிந்து மக்கள் மத்தியில் மிகவும் பிரபல்யமடைந்த பாடல்களாகும். வீதிப்பாடகர்களான ராமையா தேவர், கோவிந்தசாமி, காசி ரெங்கநாதன் ஆகியோர் 1948 ல் மலையகத் தமிழரின் குடியுரிமை பறிக்கப்பட்ட முதல் அரசியல் மரண அடி பற்றி மிகப் பிரபல்யமான வீதிப் பாடல்களை பாடியுள்ளனர். 
அவை மக்கள் மத்தியில் மிகவும் ஜனரஞ்சகமாகின. மலையகத் தமிழரின் அரசியல் வாழ்க்கையில் விழுந்த முதல் இடிதான் குடி யுரிமைப் பறிப்பாகும். குடியுரிமை பறிக்கப்பட்ட மக்களுக்கு இந்திய பிரஜாஉரிமை வழங்கப்பட்டு, இந்திய பாஸ்போட் கொடுக் கப்பட்டு, இந்திய விசா குத்தப்பட்டு, இலங்கையில் வாழ வேண்டிய காலக் கெடு நிர்ப்பந்தமாக வழங்கப்பட்டது. இந்த மிகக் கொடூரமான மனித உரிமை மீறலைப் பற்றி ஒரு வீதிப் பாடகனின் பாடலை நாம் கேட்கலாம்.
எடுத்த விசா முடியுமுன்னே
ஏற வேணும் கோச்சிங்க...!
இது இலங்கை சட்டமாச்சுங்க...!
இந்தியா ஒப்பந்த பேச்சுங்க...!
கொடுத்த விசா முடியுமுன்னே...
கோச்சி கப்பல் பேச்சுங்க...!
டில்லியிலே கூடிப் பேச...
திட்டமிட்டார் நேருங்க - ஜோன்
கொத்தலாவலயாருங்க - பேசித்
திரும்பி வந்துட் டாருங்க...!
இவ்வாறான பிரஜா உரிமை பறிக்கப்பட்ட பாடல்கள், பல வருடங்களாக இலங்கை, இந்திய அரசுகளை கண்டனம் செய்வதற்காக பாடப்பட்டு வந்தன. இந்த மக்களின் தலைமைகள் போராட முன்வராமல், மெளனித்து இருந்த போது, மக்களுக்குள்ளேயே இந்த எதிர்ப்புக் குரல்கள் எழுந்து மறைந்தன. அன்றிலிருந்து இன்று வரை, இந்த மக்களின் மெளனத்துக்கு வயது இருநூறு ஆண்டுகளாகும்...!
இறுதியாக மீண்டும் கோமாளி பாடல் ஒன்று, இன்று வரை இந்த மக்களின் வாழ்க்கையில் ஏற்புடையதாக இருந்து வருவதை நாங்கள் நினைவில் கொள்ள வேண்டியதாகவிருக்கின்றது. 
தேர்தலில் குதித்து, பாராளுமன்றம் போய்விட வேண்டும்... மந்திரியாகி விட வேண்டும்... என்ற ஒரே நோக்கத்துக்காக தோட்டங்களில் நாளுக்கு நாள் தொழிற்சங்கங்களும், புதிய புதிய அரசியல் கட்சிகளும் ஒவ்வொரு தேயிலைச் செடிக்கு ஒன்றாக ஒவ்வொரு ரப்பர் மரத்துக்கும் ஒன்றாக உருவாகி, தொழிலாளர்களின் ஒற்றுமையைப் பிரித்து, அவர்களின் துயரம் தோய்ந்த வாழ்க்கையோடு விளையாடிக் கொண்டு, அம்மக்களின் சமூக வாழ்க்கை நிலையை சீரழித்து வருவது பற்றியும் கோமாளி தனது பாடல்களில் பாடிக் காட்டுகின்றான்.
சிங்கம் போல் வளர்ந்த இனம்...
தங்கம் போல் பிறந்த குணம்...
சங்கத்தால் அழிந்ததேயடி...
ஞானத் தங்கமே - தொழில்
சங்கத்தால் அழிந்ததேயடி...!
இவ்வாறு வரலாறு, சமூக நிலை, தொழில் துயரங்கள், அரசியல் அட்டூழியங்கள் என பாடி நிற்கும் மலையகப் பாடல்களில் சிலவற்றை பகிர்ந்து கொண்டதன் மூலமாக, ஏனைய நாட்டார் பாடல்களிலிருந்து மலைய நாட்டுப்புறப் பாடல்கள் தனித்தன்மை கொண்டுள்ளன.... எனும் வேறுபாடுகளை அறிய முடிகின்றது.
