கர்நாடக முதல்வர் பதவியில் மாற்றமா?சதானந்த கவுடா திடீர் எச்சரிக்கை


கர்நாடக முதல்வர் மாற்றம் விவகாரத்தில் பா.ஜ. மேலிடம் முறையாக பரிசீலனை செய்ய வேண்டும், தவறினால் அடுத்த தேர்தலில் மக்களே தகுந்த பதிலை அளிப்பர். என்று முதல்வர் சதானந்த கவுடா மேலிடத்துக்கு எச்சரிக்கை விடுத்துள்ளார்.
கர்நாடக முதல்வர் மாற்றம் தொடர்பாக, டில்லியில் அதிரடி திருப்பங்கள் நடந்து வருகிறது. முதல்வராக ஜெகதீஷ் ஷெட்டர் நியமனம் உறுதி என்ற போது முதல்வர் சதானந்த கவுடா மாற்றத்துக்கு மூத்த தலைவர் அத்வானி ஓப்புக்கொள்ளவில்லை என்று வெளியான தகவல் பரபரப்பை ஏற்படுத்தியுள்ளது. முன்னாள் முதல்வர் எடியூரப்பா வற்புறுத்தலுக்கு பணிந்து முதல்வரை மாற்ற முற்பட்டுள்ள பா.ஜ. தேசிய தலைவர் நிதின் கட்காரி, மூத்த தலைவர் அருண ஜெட்லி முடிவுக்கு அத்வானி அதிருப்தி தெரிவித்துள்ளதாகவும்.
தற்போதைய நிலையில் முதல்வர் மாற்றம் பரிகாரமல்ல அதற்கு பதிலாக சட்டசபையை கலைத்து தேர்தலை சந்திப்பதே நல்லது என்று அத்வானி கூறியதாகவும் தெரிகிறது. இந்நிலையில், இதுவரை அமைதியாக இருந்து வந்த முதல்வர் சதானந்த கவுடா, பா.ஜ. மேலிடத்துக்கு எதிர்ப்பு தெரிவித்துள்ளதால் புதிய பிரச்சனை வெடித்துள்ளது.
தனது வீட்டு அலுவலகமான கிருஷ்ணாவில் நிருபர்களிடம் முதல்வர் கூறியதாவது. கர்நாடக பா.ஜ. ஆட்சியில் ஏற்பட்டுள்ள குழப்பங்கள் விரைவில் நிவர்த்தி செய்யப்பட வேண்டும். ஆட்சியில் ஸ்திர தன்மை இல்லாவிட்டால் ஆட்சி முறையில் வேகத்தை கொண்டுவர வாய்ப்பில்லை. முதல்வர் மாற்றம் ‘’பந்து’’ தற்போது மேலிடத்திடம் உள்ளது. அவர்கள் ‘’சிக்ஸர்’’ அடிப்பார்களா? ‘’பவுண்டரி’’ அடிப்பார்களா? என்று தெரியவில்லை.
‘’சிக்ஸர்’’ அடித்தால் பந்தை பிடிப்பது கஷ்டம் முதல்வர் மாற்றம் குறித்த விஷயத்தில் பா.ஜ. மேலிடம் அனைத்து விஷயத்தையும் ஆராய்ந்து சரியான முடிவை மேற்கொள்ள வேண்டும் இல்லையெனில், அடுத்த தேர்தலில் மக்கள் சரியான பாடம் கற்பிப்பார்கள். நாற்காலியை பிடிப்பவர்களுக்கும் நாற்காலியை எதிர்பார்ப்பவர்களுக்கும் பல ஆசைகள் இருக்கத்தான் செய்யும் ஆனால், இவ்விஷயங்கள் மக்களுக்கு நல்லதல்ல. எனவே, மாநில அரசியல் குழப்பங்கள் குறித்து கட்சி மேலிடம் விரைவில் முடிவெடுப்பது நல்லது. எம்.எல்.ஏ. க்கள் கூட்டம் கூட்டுமாறு மேலிடத்திடமிருந்து எனக்கு எந்த யோசனையோ உத்தரவோ வரவில்லை. மேலிட தலைவர்கள் கர்நாடகாவுக்கு வருவதாகவும் எந்த தகவலும் இல்லை இவ்வாறு அவர் தெரிவித்தார்.
முதல்வரின் இப்போட்டியால் கர்நாடகாவில் இடைவேளை விடப்பட்டிருந்த அரசியல் மோதல் மீண்டும் துவங்கியுள்ளது. இந்நிலையில், டில்லியிலிருந்து பெங்களூர் திரும்பிய அமைச்சர் ஜெகதீஷ் ஷெட்டர் எடியூரப்பாவை சந்தித்து ஆலோசித்த பின் முதல்வர் மாற்றம் குறித்து பா.ஜ. மேலிடம் அடுத்த இரண்டு நாட்களுக்குள் முடிவு மேற்கொள்ளும் என்றார்.
