தென்மாகாண சிறுவர் பாடசாலைகளில்50 வீதமானவை தகுதியற்ற நிலையிலுள்ளன


(தினகரன் தெனியாய நிருபர்)
தென் மாகாணத்தில் இயங்கிவருகின்ற சிறுவர் பாடசாலைகளில் 50% சதவீதமான சிறுவர் பாடசாலைகள் தகுதியற்ற நிலையிலேயே இயங்குவதாக தென் மாகாண உதவிக் கல்விப் பணிப்பாளர் (விசேட கல்வி) குலசிங்க வீரசேகர தெரிவித்துள்ளார்.
தென் மாகாணத்தில் தற்போது சுமார் 2073 சிறுவர் பாடசாலைகள் இயங்கி வருகின்றன. இவற்றில் கல்வி பயிலுகின்ற மாணவர்களின் தொகை 54,900 ஆகும். இவர்களில் மூன்று வயதுக்கும் நான்கு வயதிற்கும் இடைப்பட்ட மாணவர்களே கல்வி பயிலுகின்றனர்.காலி மாவட்டத்திலே 909 சிறுவர் பாடசாலைகள் இயங்கி வருவதோடு அவற்றில் 430 சிறுவர் பாடசாலைகளே பதிவு செய்யக்கூடிய நிலையில் உள்ளன.
மாத்தறை மாவட்டத்தில் 604 சிறுவர் பாடசாலைகள் இயங்கி வருவதோடு இவற்றில் 303 பதிவு செய்யத் தகுதியுடையனவாக காணப்படுகின்றன. அம்பந்தோட்டை மாவட்டத்தில் 560 சிறுவர் பாடசாலைகள் இயங்கி வருவதோடு 292 சிறுவர் பாடசாலைகளே தகுதியானவையாக காணப்படுகின்றன.
சிறுவர் பாடசாலைகளில் கல்வி கற்பிக்கின்ற ஆசிரியர்கள் பல்வேறு நிறுவனங்களில் தமது டிப்ளோமா கல்விச் சான்றிதழ்களை பெற்றிருந்தாலும் இன்றும் சில ஆசிரியர்கள் பயிற்சியை முடிவு செய்யாமல் உள்ளனர்.
