நானும் கடவுள் நீங்களும் கடவுள்ஒவ்வொரு உயிரினுள்ளும் கடவுள்

பகவான் ஸ்ரீ சத்யசாய் பாபா
ஆந்திரா மாநிலம் புட்டபர்த்தியில், 1926ம் ஆண்டு நவம்பர் 23ம் திகதி பிறந்தவர் பகவான் ஸ்ரீ சத்தியசாய் பாபா. இவரது இயற்பெயர் சத்திய நாராயண ராஜு ஆங்கிலேயர் ஆட்சிக் காலத்தில் வெளியில் தெரியாத கிராமமாக இருந்தது புட்டபர்த்தி.
ஆனால் சத்யசாயி பாபாவின் ‘பிரசாந்தி நிலையம்’ ஆச்சிரமத்தால் புட்டபர்த்தி என்ற பெயர் மிகவும் பிரபல்யம் அடைந்துள்ளது.
சத்தியசாய் பாபாவின் தத்துவங்கள், இனம், மதம் அல்லது இடம் ஆகிய அனைத்தையும் கடந்து நிற்கிறது. தன்னலமற்ற சேவை மூலமான சத்திய சாய் பாபாவின் அன்பினால், உலகளவில் ஆயிரக்கணக்கான பக்தர்கள் சத்திய சாய் அமைப்பில் உறுப்பினர்களாக உள்ளனர்.
இவரது வாழ்க்கை மற்றும் சிந்தனை ஆகியவை மிகவும் ஆற்றல் வாய்ந்தவை, இவரது எல்லை கடந்த அன்பு, சர்வதேச அளவிலான அணுகுமுறை மற்றும் இவர் நிகழ்த்திய பல அதிசயங்கள் ஆகியவை உண்மையில் இவர் யார்? என்ற கேள்வியைப் பலரும் எழுப்பக் காரணமாகியது. 
இதற்கு பகவான் சத்திய சாய் பாபா அளித்த பதில்: ‘நானும் கடவுள் நீங்களும் கடவுள் உங்களுக்கும் எனக்கும் உள்ள ஒரே வேறுபாடு, நான் அதை உணர்ந்திருக்கிறேன். நீங்கள் அதை உணரவில்லை என்பதே நான் யாருடைய நம்பிக்கையையும் அழிக்க வரவில்லை.
அவரவர் நம்பிக்கையில், அவரவர் உறுதியாக இருக்க வேண்டும். அப்போது தான் ஒரு கிறிஸ்தவன் சிறந்த கிறிஸ்தவனாகவும், முஸ்லிம் சிறந்த முஸ்லிமாகவும், இந்து சிறந்த இந்துவாகவும் திகழ முடியும்.
பிரபஞ்சத்தில் உள்ள ஒவ்வொரு உயிரினுள் இருக்கும் ஆன்மாவிலும், கடவுளின் பிரதிநிதித்துவம் இருக்கிறது என்பதை அவர்களை உணர வைத்துக் கடவுளைச் சென்றடையும் வழியின் மூலம் அவர்களைச் சகோதரத்துவம்; என்ற பிணைப்பின் கீழ் ஒரே குடும்பமாக இணைப்பதே என் குறிக்கோள். உண்மை, நேர்மை அமைதி, அன்பு மற்றும் அகிம்சை ஆகிய ஐந்தும் அர்த்தமுள்ள வாழ்க்கை வாழ்வதற்கான வழி, கடவுளிடம் அன்பு செலுத்துதல், தவறு செய்ய அஞ்சுதல் மற்றும் ஒழுக்க நெறிகள் ஆகியவற்றைக் கடைப்பிடிக்க வேண்டும்.
எனது வாழ்க்கை எனது செய்தி தன்னலமற்ற சேவை மூலம் பாவங்களில் இருந்து விடுபெறமுடியும் மனிதனுக்குச் செய்யும் சேவை கடவுளுக்குச் செய்யும் தொண்டு. இதுவே பகவான் சத்யசாய் பாபாவின் செய்தி.
உலகின் பல்வேறு நாடுகளிலும், அப்பகுதியில் உள்ள மக்கள் நலனுக்காக சாய் அமைப்பு பல்வேறு சேவைகளைச் செய்து வருகிறது. பொறாமை, லஞ்ச ஊழல், வன்முறை மற்றும் பயங்கரவாதம் போன்றவை பெருகி உள்ள தற்போதைய சூழ்நிலையில் பலரும் பகவான் சத்ய சாய் பாபாவைத் தங்கள் முன்னுதாரணமாகப் பார்க்கின்றனர்.
