மழை வேண்டி இந்திரனுக்கு நடத்திய விழாவே தைப்பொங்கலின் தொடக்கம்

சூரியனும் எருதுகளும் உழவனின் நன்றிக்குரிய பெருஞ்செல்வங்கள் முப்பரிமாணம் கொண்ட பண்டிகை இன்று மீண்டும் ஒரு தடவை மலர்கின்றது. உழவர் திருநாள் என்றும் பொங்கல் திருநாள் என்றும் தமிழர் திருநாள் என்றும் இந்தப் பண்டிகை குறிப்பிடப்படுகின்றது.
சூரியன் என்றால் இயக்குபவன் என்பது பொருள். உலகம் தோன்றுதற்கும் ஒடுங்குதற்கும் காரணமானவன் சூரியன். உலக உயிர்கள் அனைத்தையும் அவனே வாழவைக்கிறான். அவனால் ஒளியும் வெப்பமும் தோன்றுகின்றன. ஆதி மக்கள் கண்கண்டு வணங்கிய முதல் கடவுள் சூரியனே.
சூரியனுக்கு ஆதவன் கதிரவன் ஞாயிறு கதிர்செல்வன் என்று எண்ணில் அடங்காப் பெயர்கள் இருக்கின்றன. கோவலன் கொலையுண்ட போது கண்ணகி சூரியனைப் பார்த்து தாய்கறிச் செல்வனே! கள்வனோ என் கணவன் எனக் கேட்டதாக சிலப்பதிகாரம் கூறுகின்றது. பத்துப்பாட்டு நூல்களுள் ஒன்றான பட்டினப்பாலை என்ற நூலில் ஏழு குதிரைகள் பூட்டிய ஒன்றைச் சக்கரத் தேரில் பயணிக்கும் உருவமுடையவனாக சூரியன் சித்தரிக்கப்பட்டுள்ளான்.
ஞாயிறு என்ற சொல்லில் ஞா என்றால் நடுவில் தொங்கிகொண்டு என்பது பொருள். யிறு என்றால் இறுகப் பற்றிக் கொண்டுள்ள கிரகங்கள் என்று பொருள். எனவே நடு நாயகமாக விளங்கும் சூரியன் மற்றைய கிரகங்களைப்பற்றிக் கொண்டுள்ளது. அவனின் பிடிதளர்ந்தால் உலகத்தின் கதியும் அதோகதிதான்.
கால தேவனும் சூரியனே. ஒவ்வொரு நாளும் சூரியன் உதிப்பதற்கு இடைப்பட்ட காலம் ஒரு நாள் எனப்படுகின்றது. ஒரு நாள் சென்றால் நமது ஆயுளில் ஒரு நாள் கழிந்து விடுகின்றது. அதனால்தான் நாள் என ஒன்று போல் காட்டி உயிர் ஈரும் வான் அது உணர்வார்ப் பெறின் என்றார் வள்ளுவர்.
சூரியன் ஒரு இராசியில் ஒரு மாதம் தங்கியிருப்பான். இதன்படி அவன் மகர ராசியில் பிரவேசிக்கும் நாள் தை மாதப் பிறப்பாகின்றது. தேவர்களுக்கு முதல் ஆறு மாதங்கள் அடுத்த ஆறு மாதங்கள் இரவும் பகலும் ஆகும். எனவே தை மாதம் தொடக்கம் ஆனி மாதம் வரைக்குமான காலம் தேவர்களின் பகல் பாலமான உத்தராயண காலம் எனப்படுகின்றது.
தை என்பது நடனத்தில் வரும் ஜதிஸ்வரத்தையும் தைத்தல் ஒன்று சேர்த்தல் என்பதையும் தையல் ஒரு பெண்ணையும் குறிக்கின்றன. திருக்கடையூர் அபிராமி தை மாத அமாவாசை தினத்திலேயே அபிராமி பட்டரைக் காப்பாற்ற தன் ஆபரணத்தை கழற்றி எறிந்தார். மஹாளயம் எனப்படும் ஆடி அமாவாசைக்கு அடுத்ததாக சிறப்புப்பெறுவது தை மாத அமாவாசையாகும்.
தைபிறந்தால் வழி பிறக்கும் தங்கமே தங்கம் தங்கச் சம்பா நெல்லுக்குத்தி தங்கமே தங்கம் என்பது ஒரு சினிமாப்பாடல். தை பிறந்தால் வழி பிறக்கும் என்பதற்கு பல உதாரணங்கள் கூறப்படுகின்றன. மார்கழி மாதத்தில் பருவ மழை பெய்கிறது. பார்த்த இடமெல்லாம் மழை வெள்ளம் நீக்கமற நிறைந்திருக்கும். வழிவாசல் கூட தென்படமாட்டாது வயலால் வேளாண்மை விளைந்து கதிர் தலைசாய்த்து வரம்புகளின் மேல் தலை வைத்து படுத்திருக்கும். அதனால் வரம்புகளால் நடந்து செல்வது கஷ்டமாக விருக்கும். கரும்புகளும் வரம்புகளின் மீது தலை சாய்த்து அறுவடைக்கு தயாராக இருக்கும். மழை குறைந்து வெள்ளம் வடிய போக்குவரத்து சீரடையும். வேளாண்மை மற்றும் கரும்பு அறுவடையானதும் வரம்புகளால் நடந்து செல்லக்கூடியதாக இருக்கும். அறுவடையானதும் உழவனின் கைகளில் பணப் புளக்கமும் தாராளமாக இருக்கும். தை பிறந்தால் வழி பிறக்கும் என்பதற்கு இவையே காரணங்களாகும்.
பொங்கல் திருநாள் முழுக்க முழுக்க நன்றிப் பெருக்கின் வெளிப்பாடாகும். மழைக்குரிய தெய்வமாக இந்திரனை புராணங்கள் வர்ணிக்கின்றன. எனவே செய் தொழிலுக்கு மழை அவசியமாகையால் இந்திரனுக்கு விழா எடுத்தனர். இந்திர விழாவே பொங்கல் பண்டிகையின் தொடக்க விழா என புராணங்கள் வாயிலாக அறிய முடிகின்றது. பொங்கலுக்கு முந்திய நாளில் நடைபெறும் போலிப் பண்டிகை இந்திர விழாவையே குறிக்கின்றது. இவ்வாறு மழை வேண்டி மக்கள் இந்திரனுக்கு விழா எடுக்க அவனுக்கு கர்வம் மேலிட்டது. இதை அறிந்த கிருஷ்ணர் இந்திர விழாவையே நிறுத்தினார். கோபமடைந்த இந்திரன் மழையை கடுமையாகப் பெய்யச்செய்து வெள்ளப்பெருக்கை ஏற்படுத்தினான். அதனால் கோகுல மக்கள் பட்ட துன்பத்தைப் போக்க கிருஷ்ணர் கோவர்த்தன மலையை குடையாகப் பிடித்து மக்களையும் பசுக்களையும் பாதுகாத்தார். அந்த நாளே போகியாக கொண்டாடப்படுகின்றது. சிறப்பொடு பூசனை செல்லாது வானம் வறக்கு மேல் வானோர்க்கும் ஈண்டு என்று வள்ளுவர் கூறியுள்ளதும் இந்த இடத்திலே நாம் நினைவில் கொள்ளத்தக்கதாகும் 2ம் நாள் பொங்கல் விழா 3ம் நாள் மாட்டுப் பொங்கல் என அதுவாகின்றது. சூரிய உதயத்தின் போது வாசலில் விளைந்த முதல் அரிசியை பொங்கிப் படைத்து சூரியனை வணங்கி தன் நன்றிப் பெருக்கை வெளிப்படுத்தினான் உழவன். உழவுத் தொழிலுக்கு மழை வெயிலுடன் உறுதுணையாக இருப்பது மாடுகள். எனவே 3ம் நாள் அவற்றையும் கழுவி சுத்தம் செய்து பூவும் பொட்டும் வைத்து பொங்கலிட்டு மகிழ்ந்தான். உழவனுக்கு மாடுகள் செல்வத்தை ஈட்டிக்கொடுத்தன. அதனால் மாடு என்றால் செல்வம் என்ற பொருளும் ஏற்பட்டது. கோலம் போடும் பழக்கமும் நன்றிப் பெருக்கின் வெளிப்பாடாகவே ஆரம்பத்தில் இருந்தது. அரிசி, மா, பிழிந்த தேங்காய்ப்பூ என்பன கொண்டுதான் ஆரம்பத்தில் கோலமிடப்பட்டது. இவைகூட எறும்புகளுக்கும் பூச்சிகளுக்கும் உணவாக வேண்டும் என்பது உழவனின் எதிர்பார்ப்பு. பொங்கலுடன் தொடர்புபட்ட இன்னொரு பொருள் கரும்பு. பொங்கலும் இனிப்பு கரும்பும் இனிப்பு. இனிப்பு மகிழ்ச்சியின் வெளிப்பாடு.
இவ்வாறு இந்திர விழாவாக ஆரம்பித்து பொங்கல் திருநாளாக மலர்ந்து தைத் திருநாளாம் உழவர் திருநாளாக பரிணமிக்கச் செய்த பெருமை திராவிடர் முன்னேற்றக் கழகத்தையே சாரும். இன்று பொங்கல் திருநாள் தமிழரின் கலாசார திருநாளாகிவிட்டது.
பண்டிகைகளும் விழாக்களும் வெறுமனே கேளிக்கைகளுக்கும் களியாட்டங்களுக்கும் மட்டும் உரியவை அல்ல. பண்டைய காலத்தில் சூரிய வழிபாடு பல நாடுகளில் காணப்பட்டன. ரோமாபுரியில் டிசம்பர் மாதம் 25 ஆம் திகதி சூரியனின் பிறந்த நாளாகக் கொண்டாடப்பட்டது. செளரம் சூரியனை முழுமுதற் கடவுளாகக் கொண்ட சமயமாகும். புராணங்களிலும் இதிகாசங்களிலும் சூரியனைப் பற்றி பல சம்பவங்கள் எடுத்துக் கூறப்பட்டுள்ளன. குந்திதேவியின் முதற் கணவன் சூரியன் என்று மகாபாரதம் குறிப்பிடுகின்றது.
பொங்கல் தினத்தில் நாம் நிறைகுடம் வைக்கின்றோம். ஆலய வழிபாடு செய்கின்றோம். மனிதனின் ஆறு ஆதாரங்களையும் அடிப்படையாகக்கொண்டு தான் நிறைகுடம் உருவாக்கப்பட்டுள்ளது. ஆலயத்தின் 6 மண்டலங்களும் ஆறு படை வீடும் இதனையே குறித்து நிற்கின்றன.
மனிதன் மன நிறைவுடன் மகிழ்ச்சியாகவும் ஆனந்தமாகவும் இருப்பதற்கே படைக்கப்பட்டான். பிறவியை அறுத்து பேரின்ப நிலையை நாம் அடைய வேண்டும். பொங்கல் திருநாளாகிய இன்று நாம் அடையும் ஆனந்தம் மகிழ்ச்சி என்றும் நம் உள்ளத்தில் நிலைத்திருக்க வேண்டும். அதற்கு நம் உள்ளம் அமைதிபெற வேண்டும். யுத்தம் இல்லாத சூழ்நிலை அல்லது சண்டை சச்சரவு அற்ற நிலைதான் அமைதி என்பதல்ல. நாம் பெற்ற இன்பத்தை இவ்வையகம் பெறவேண்டும். எல்லோரும் இன்புற்றிருக்க நினைப்பதல்லால் வேறெதனையும் அறியாத இன்ப நிலை ஏற்பட வேண்டும். அமைதி சாத்தியமானது. அது நம் ஒவ்வொருவரின் உள்ளத்திலும் குடிகொண்டுள்ளது. அதனை நாம் ஒவ்வொருவரும் உணர்ந்து கொண்டோமானால் உலகில் அழிவுகளும் அவலங்களும் மறைந்து எங்கும் இன்றுபோல் என்றும் இன்பம் பொங்கும். தனி ஒருவரின் உள்ளும் உவகையால் பொங்க காந்தி கண்ட கிராம ராஜ்ஜியம் உருவாகும். சோக்கிரட்டிஸ் நம் பார்வையில் வெறுமனே ஒரு வீரன். ஆனால் உன்னையே நீ அறிவாய் என்று அவன் கூறியது உன்னதமான கருத்தாகும். எனவே இன்று பொங்கி வழியும் உவகை உலகமெங்கும் பொங்கி பிரவாகிக்க பிரார்த்திப்போம்.

கலாபூசணம்
இ. பாக்கியராஜன்....-
