142 வருட நிறைவை கொண்டாடும் களுதாவளை மெதடிஸ்த சபை

ம் நூற்றாண்டில் இலங்கை வந்த மெதடிஸ்த மிசனரிமார் கிழக்கு இலங்கையில் மட்டக்களப்பு பிரதேசத்தில் விர்லியம் ஓல்ட் என்பவரின் தலைமையில் பல சமூகப் பணியினையும், கல்விச் சேவையினையும் செய்தனர். தம் பணியை விரிவுபடுத்த எண்ணி மட்டக்களப்புக்குத் தெற்கே 16 கி. மீற்றர் தொலைவிலுள்ள களுதாவளை என்னும் கிராமத்தை தெரிந்தெடுத்தனர்.
அக்காலத்தில் இக்கிராமம் பழைமை வாய்ந்ததாகவும், இயற்கை சூழலும், பல வளமும் நிறைந்து பாமர மக்கள் வாழும் கிராமமாக இருந்தது. மிசனரிமார் 1867 ஆம் ஆண்டில் வண்ணக்கராயிருந்த கண்ணாயுதபிள்ளை என்பவரின் உதவியோடு சமூகப் பணியைத் தொடங்கினர்.
கல்விப் பணிக்காக இக்கிராமத்தில் பாடசாலை அமைக்கப்பட்டது. இது தற்போதுள்ள தேவாலயத்தின் வடதிசையில் உள்ள பாதையை அடுத்த காணியில் அமைந்திருந்தது. அக்காலத்தில் இப்பாடசாலை “வேதப்பள்ளி”யென அழைக்கப்பட்டது. இக்கிராம மக்கள் மாத்திரமன்றி அயல் கிராம மக்களும் தங்கியிருந்து கல்வி கற்க விடுதி வசதி கொண்டிருந்தென்பதும் குறிப்பிடத்தக்கது.
அக்காலத்தில் தேவாலயம் அமைக்கப்பட வில்லையாயினும் மிஷனரிமார் தங்கியிருந்த வீட்டில் ஒரு பகுதியில் ஆராதனை நடாத்தப்பட்டதாக அறியக் கூடியதாயுள்ளது. மக்களின் விசுவாசமும், நம்பிக்கையும் வளர அயல் கிராமங்களான களுவாஞ்சிகுடி, தேற்றாந்தீவு, குருக்கள் மடம் கிராமத்து மக்களும் ஆராதனையில் பங்கு கொண்டனர்.
மிசனரிமாரின் வருகையால் இப்பிரதேச மக்கள் சீரான வாழ்க்கை முறையையும், நடைமுறை பாவனைகளையும், பழக்க வழக்கங்களையும் மாற்றியமைத்துக் கொண்டனர்.மேலும் வாழ்வோட்டத்தின் சீரும், சிறப்பையும், ஒத்துணர்வையும் வளர்த்துக் கொண்டனர்.
காலப்போக்கில் தேவாலயம் அமைக்க வேண்டிய தேவை ஏற்படவே 1962 ஆம் ஆண்டு புது ஆலயம் கட்டப்பட்டது. இலங்கை மெதடிஸ்த திருச்சபை தலைவர் அருட்திரு ஸ்ரன்டீ சில்வா அவர்களினால் 1962 ஆம் ஆண்டு மார்ச் 11ம் திகதி பிரதிஷ்டை ஆராதனை நடத்தப்பட்டு மக்களுக்காக திறந்து வைக்கப்பட்டது.
50வது ஆண்டின் நிறைவினை இவ்வாலயம் கொண்டாடுகிறது. ஆலயம் நிர்மாணிக்கப்பட்ட 50வது நிறைவு விழா அண்மையில் கொண்டாடப்பட்டது. இலங்கை மெதடிஸ்த திருச்சபையின் அருட் கலாநிதி ஏ.டப்ளியு. ஜெபநேசன் இவ்விழாவில் பிரதம அதிதியாகக் கலந்து கொண்டமை குறிப்பிடத்தக்கது.
திருமதி எம். டானியல்,
களுவாஞ்சிகுடி
