நல்லைக் கந்தன்


12ம் நூற்றாண்டு தொடக்கம் 17ம் நூற்றாண்டு முற்பகுதிவரை யாழ்ப்பாண இராச்சியத்தின் தலைநகரமாக நல்லூர் விளங்கியது. இங்கு வரலாற்றுச் சிறப்பு மிக்க நல்லூர்க் கந்தசுவாமி கோவில் உள்ளது. நல்லூர் கந்தசுவாமி கோவில் இலங்கையின் வட பகுதியில் உள்ள யாழ் நகரில் இருந்து சுமார் இரண்டு மைல் தூரத்தில் நல்லூரில் அமைந்துள்ளது. யாழ்ப்பாண அரசிக்கு இக்கோவில் சிறப்புச் சேர்த்துள்ளது.
யாழ்ப்பாணத்தை ஆட்சி செய்த மன்னர்கள் நல்லூரை மையமாக வைத்து கிழக்கில் வெயிலுகந்த பிள்ளையார் கோவில், தெற்கில் கைலாசநாதர் கோவில், மேற்கில் வீரமாகாளி அம்மன் கோவில், வடக்கில் சட்டநாதர் கோவில் என நாற்திசையும் கோவில் அரண்களை அமைத்திருந்தார்கள்.
நல்லூர்க் கந்தசுவாமி கோவிலை இரகுநாத மாப்பாண முதலியார் வம்சத்தினரே பரம்பரையாக நிர்வகித்து வருகின்றனர். மாப்பான முதலியார் பரம்பரையினால் இக்கோவிலில் நித்திய நைமித்தியங்கள் ஒழுங்காக நடை பெறுகின்றன. 
ஈழத்திலுள்ள கோவில்களுள் நேரம் தவறாத நித்திய, நைமித்திய பூஜைகள் மூலம் நல்லூர் கந்தசுவாமி கோவில் மற்றைய கோவில்களுக்கு முன்னோடியாக விளங்குகின்றது. இக்கோவிலின் உற்சவங்கள் சிறப்பான முறையில் நடைபெறுகின்றன. 
ஆடி அமாவாசையிலிருந்து 6ம் நாள் கொடியேறி 25 நாட்கள் நடைபெறும். திருவிழா இந்துக்களுக்கு முக்கியமான திருவிழாவாக கொள்ளப்படுகிறது. தமிழர் வாழ்வோடும், வரலாற்றோடும் இறுகப்பின்னிப் பிணைந்த கோவிலாக மாத்திரமல்லாமல் மக்களின் மனங்களோடும் இணைந்த கோவிலாக இக்கோவில் விளங்குகிறது.
