வறுமைக்கு வழிகோலும் வீண்விரயம்


பெண் குடும்பத் தலைவி என்றும், இல்லத்தரசி என்றும் அழைக்கப்படுகின்றாள். வீட்டுக்கு அவள் தான் அரசியாம்!’ குடும்பத்துக்கு அவள்தான் தலைவியாம்! இல்லத்துக்கு அரசியாக இருப்பவள் பொறுப்பில்லாமல் செலவு செய்து கஜானாவைக் காலி பண்ணுபவளாக இருந்தால் நிலைமை என்னவாகும் என்று சிந்தித்துப் பாருங்கள்! குடும்பம் நடு வீதிக்கு வந்து விடுமல்லவா!
சில பெண்களின் கையில் காசு கிடைத்து விட்டால் அவர்களுக்குத் தலை - கால் விளங்காமல் போய் விடுகின்றது.
ஈற்றில் வீண் விரயத்தாலும், போலி ஆடம்பரத்தாலும் நடு வீதிக்கு வந்து நிற்கும் நிர்ப்பந்த நிலைக்கு ஆளாகின்றனர்.
“தேவையில்லாததை வாங்குபவன் அவசியமானதை விற்பான்! என்பார்கள். ஆடம் பரத்துக்காகவும், வீண் விரயத்துக்காகவும் தேவை யற்ற பொருட்களை வாங்கி காணி- வீட்டை விற்றவர்கள் எவ்வளவு பேர் இருக்கின்றனர்!?
முதலில் வாழ்க்கையைப் புரிய வேண்டும். எமக்குத் தேவையான பொருட்கள் எவை? அவசியமானவை எவை? அத்தியாவசியமானவை எவையென்ற தெளிவு இருக்க வேண்டும். அவற்றின் முக்கியத்துவத்துக்கு ஏற்பவே அவற்றை வாங்குவதில் முக்கியத்துவமளிக்க வேண்டும். இதில் தவறு விடும் போது வீணாகக் கடன் தொல்லைக்கும், அவமானத்துக்கும் ஆளாக நேரிடும். எனவே வீண் விரயத்தைத் தவிர்ப்பது இல்லத்தரசிகளுக்கு அவசியமான பண்பாகும்.
இன்று அதிகமான ஆண்கள் வெளிநாட்டில் பணி செய்கின்றனர். பணத்தை மனைவிக்கு அனுப்புகின்றனர். விடுமுறையில் வீடு வரும் கணவர் தாம் மீண்டும் வெளிநாடு செல்ல வேண்டிய அவசியத்தை உணர்கின்றனர். பணத்தைப் பயன்படுத்தும் அதிகாரம் முழுமையா கப் பெண்களிடம் வந்ததும் அவர்கள் ஆடம்பரத் துக்காகவும், அடுத்தவருக்குக் காட்டுவதற்காகவும் வீண் செலவுகளைச் செய்து கணவனைக் கண் காணாத நாட்டிலேயே வாழ வைக்கின்றனர்.
வெளிநாட்டில் பணி புரியும் ஒரு நல்ல மனிதரைக் குவைட்டில் சந்தித்தேன். அவர் 16 வருடங்களாக வெளிநாட்டில் பணி புரிவதாகக் கூறினார். குடும்பத்துடன் வாழ்வதுதான் சிறந்த வாழ்க்கை “உங்களுக்குக் குடும்பத்துடன் வாழும் ஆசை இல்லையா? என்று நான் வினவிய போது அவரது கண்கள் கலங்கின. 
“அவ புரிஞ்சிக்க மாட்டேங்கிறா ஹஸ்ரத்! என அவர் கூறிய போது, எனது உள்ளம் உடைந்து சுக்குநூறாகியது. பேச்சோடு பேச்சாக “ஈராக் ஜனாதிபதி சதாமுக்கு அல்லாஹ் அருள் புரிய வேண்டும்! அவர் குவைட்டைக் கைப்பற்றிய போது ஊருக்குப் போனேன்! அந்த நேரத்தில் எனக்கொரு பெண் குழந்தை கிடைத்தது! என்று கூறினார்.
அது மட்டுமன்றி மனைவி அதிகம் செலவழித் துப் பழகி விட்டதாகவும், தான் ஊருக்குச் சென்றால் தன்னால் அவளது செலவுக்கு ஏற்ப சம்பாதிக்க முடியாதென்றும் கூறினார்.
ஊதாரியான ஒரு மனைவியால் பாலைவன பூமியில் வெந்து வெதும்பி நொந்து நூலாகிக் காய்ந்து கருவாடாகித் தவிக்கும் ஒரு ஆணின் கண்ணீர்க் கதை மட்டுமல்ல இது!
வீண் விரயமொன்றால் தேவைக்கு அதிகமாச் செலவு செய்தல் என்று கூறலாம். இந்த வகையில் பெண்களிடம் பல அம்சங்களில் வீண் விரயம் குடிகொள்கின்றது. உங்கள் உடையில் வீண் விரயம் ஏற்படுகின்றது. கலர்-கலராக ஆடை வேண்டுமென்ற ஆசையைக் களையுங்கள்! சிக்கனமாகக் குறைந்த செலவில் ஆடைகளைத் தெரிவு செய்யுங்கள்! ஆடை விஷயத்தில் செலவைக் குறைக்க வழி செய்யும் ஒரே மார்க்கம் இஸ்லாம்தான்.
அணிகலன் விடயத்திலும் வீண் விரயம் ஏற்படுகின்றது. பெண்களுக்கு ஆபரணங்களில் ஆசை வருவது இயல்புதான். இந்த ஆசையை அத்தியாவசியத் தேவைகள் முடிந்த பின்னர் பணம் மிச்சமிருந்தால் நிறைவேற்றலாம். இஸ்லாம் ஹிஜாப் முறையை வலியுறுத்துவதால் நகை அணிந்து பிறருக்குக் காட்டித் திரிய அனுமதி இல்லை. இந்த வகையில் முஸ்லிம் பெண்களுக்கு அதிக நகைச் செலவு வருவதற்கும் வழியில்லை. 
அதிகமாக நகையணிந்து வீதியில் வலம் வந்து கொள்ளையரினதும், திருடரினதும் தாக்குதல்களுக் குள்ளாகவும் தேவையில்லை. பல பெண்களின் உயிருக்கு அவர்கள் அணிந்திருக்கும் நகைகளே உலை வைத்திருக்கின்றன என்பது கவனத்திற்கொள்ளத் தக்கதாகும். எனவே, அதிக நகைகளைத் தவிருங்கள்!
ஆடம்பரமான அவசியமற்ற விருந்துகள் மூலமும் வீண் விரயம் ஏற்படுகின்றது. சில பெண்கள் விருந்துகள் மூலமாகப் பெருமையடிக்க முற்படுகின்றனர். எனவே பிறந்த தினம், பூப்பெய்திய திருவிழா என இல்லாத விருந்துகளை உண்டாக்கிக் கொள்கின்றனர். 50 பேருக்கு அழைப்பென்றால் 100 பேருக்கு சமைத்து, அதிலும் வீண் விரயத்தைச் செய்கின்றனர். 
எனவே அர்த்தமற்ற ஆடம்பர விருந்துகளைத் தவிருங்கள்! இவ்வாறு வீண் விரயம் எந்த ரூபத்தில் வந்தாலும் அது மார்க்கத்தில் ஹராமாகும் என்பதைப் பெண்கள் புரிய வேண்டும். உங்களது கணவன் செலவுக்குத் தரும் பணத்திலும் முடிந்த வரை சிக்கனமாகச் செலவு செய்து சேமிக்கப் பழகுங்கள்! வாழ்க்கையில் நெருக்கடிகள் வரும் போது அந்தச் சேமிப்பு உங்களுக்கு உதவியாகவும் இருக்கும். கணவனிடம் உங்கள் அந்தஸ்தையும் உயர்த்தும்.
வீண் விரயத்தினால் ஏற்படும் பாதிப்புகளை அறிந்து தெளிவு பெறுங்கள் “நிச்சயமாக வீண் விரயம் செய்வோர் ஷைத்தானின் சகோதரர்களாகவே இருக்கின்றனர். ஷைத்தான் தனது இலட்சகனுக்கு நன்றி கெட்டவனாகவே இருக்கின்றான். (17:27)
வீண் விரயம் செய்வோரை அல்லாஹ் நேசிக்க மாட்டான். அல்லாஹ்வின் நேசம் உங்களுக்கு வேண்டாமா? வீண் விரயம் செய்வோர் ஷைத்தானின் சகோதரர்களாவர். நீங்கள் ஷைத்தானின் சகோதரராக இருப்பதில் சந்தோஷப்படுகின்aர்களா?
வீண் விரயம் உங்களது செல்வங்களையும், உழைப்பையும் விழுங்கி ஏப்பம் விடுகின்றது. இதனால் வெகு விரைவிலேயே உங்களை வறுமை வாரி அணைத்துக் கொள்ளும். இந்த வறுமையை நீங்கள் அஞ்ச வேண்டாமா?
எனவே பெண்களே, வீண் விரயத்தைத் தவிருங்கள்! சிக்னமாக வாழப் பழகுங்கள்! உங்கள் பெண் மக்களிடமும் சிக்கன குணத்தை ஏற்படுத்துங்கள்! வரவறிந்து செலவு செய்யும் பக்குவம் பெண்ணுக்கு அழகாம்! இந்த அழகு உங்களை விட்டும் அகலாதிருக்கட்டும்!

