சக்தி படைத்த சனி பகவான்

நவகிரகங்களில் மிக முக்கியமான கிரகம் சக்தி படைத்த கிரகம் சனி பகவான் சர்வேஸ்வரனால் சனீஸ்வரர் என்று ஈஸ்வரப் பட்டம் பெற்றவர். ஈஸ்வரன் என்ற பட்டம் ஐவருக்கு உண்டு. எல்லாம் வல்ல எம்பெருமான் சிவன். சர்வேஸ்வரன். ஈஸ்வரன் என்றாலே அது சிவனைத்தான் குறிக்கும். கணநாதர்களில் விநாயகருக்கு விக்னேஸ்வரன் என்று பட்டம் அசுரர்களில் இலங்கையை ஆண்ட இராவணனுக்கு இலங்கேஸ்வரன் என்று பட்டம். நவக்கிரகங்களில் சனிக்கு சனீஸ்வரன் என்று பட்டம் மனிதர்களில் கோடிச் செல்வத்துக்கு அதிபதி ஆகிவிட்டால் கோடீஸ்வரன் என்று பட்டம்.
அந்த காலத்தில் கோடீஸ்வரனாக இருப்பது ரொம்பவும் அபூர்வம். அதேபோல கோடீஸ்வரர் வீட்டில் குடை வைத்துக் கட்டி குடைவீடு என்பார்கள். இந்த காலத்தில் கோடீஸ்வரர்கள் என்பது சர்வ சாதாரணம்.
மற்ற எல்லா கிரகங்களையும்விட சனி கிரகம் பலமான சக்தி பெற்ற கிரகம் மட்டுமல்ல; ஒரு ராசியில் அதிக காலம் இரண்டரை வருடம் தங்கிப் பலன்செய்யும் கிரகம். அதனால் அவருக்கு மந்தன் என்றும் முடவன் என்றும் பல பெயர்கள் உண்டு.
ஒரு ராசியில் இரண்டரை வருடம் என்ற விகிதத்தில் 12 ராசிகளையும் ஒருமுறை சுற்றி வருவதற்கு 30 வருடங்கள் ஆகும். அந்த முப்பது ஆண்டுகளில் பொதுவாக மனித வாழ்க்கையிலும் சரி; வீட்டிலும் நாட்டிலும் அரசியல், ஆன்மிகம், சமுதாயம், பொது வாழ்வு, தொழில்துறை என எல்லாவற்றிலும் ஏதாவது ஒரு மாற்றம் ஏற்படுவது இயல்பு அதனால்தான் முப்பது வருடத்துக்குமேல் சேர்ந்தாற்போல் யோகத்திலே திளைத்தவர்களும் இல்லை. கஷ்டத்திலேயே இளைத்தவர்களும் இல்லை என்பார்கள்.
அவரவர் ராசிக்கு (சந்திரன் நிற்கும் இடம் ராசி எனப்படும் அதற்கு) 12ஆம் இடத்தில் சனி வரும்போது ஏழரைச் சனி ஆரம்பம் அது முதல் கட்டச் சனி அங்கு இரண்டரை வருடம் இருக்கும் சனி விரயச் சனி எனப்படும் அடுத்து ஜென்ம ராசிக்கு மாறும் சனி (2ஆம் கட்டம்) ஜென்மராசியில் இரண்டரை வருடம் இருக்கும் அது ஜென்மச் சனி எனப்படும்.
அதைவிட்டு விலகி ஜென்மராசிக்கு 2 ஆமிடத்தில் சனி வரும்போது (மூன்றாம் கட்டச் சனி) இரண்டரை வருடம் பாதச் சனி, குடும்பச் சனி, வாக்குச் சனி எனப்படும். இப்படி மூன்று கட்டமாக வரும் சனியின் மொத்த காலம்தான் ஏழரைச் சனியின் காலம் எனப்படும். ஜாதகரீதியாக ஒருவருக்கு வரக் கூடிய சனி தசை என்பது வேறு; கோட் சாரரீதியாக வரும் ஏழரைச் சனி என்பது வேறு சனீஸ்வரரால் சங்கடப்படுகிறவர்களும் பாதிக்கப்படுபவர்களும் சோதிக்கப்படுகிறவர்களும் பக்தியோடு அவரைச் சரணடைந்து வழிபட்டால் சனியின் கருணைக்குப் பாத்திரமாகலாம். அவர் பிடியில் இருந்தும் விடுபடலாம்.
