தமிழக காங்கிரஸிற்கு புதியதலைவரை நியமிப்பதில் இழுபறி

ராகுல் நடாத்தும் சந்திப்புகளால் பரபரப்பு
தமிழக காங்கிரஸ் நிலவரங்கள் குறித்து அறிவதற்காக சில முக்கிய தலைவர்களை டில்லிக்கு வரவழைத்து ராகுல் ஆலோசனை நடத்தி வருகிறார். தமிழக காங்கிரஸ¤க்கு புதிய தலைவர் யார் என்ற கேள்வி இருந்து கொண்டிருக்கும் வேளையில் ராகுலின் இந்த ஆலோசனை எதற்காக என்ற பரபரப்பு ஏற்பட்டுள்ளது.
தமிழக காங்கிரஸ¤க்கு தலைவராக தங்கபாலு இருந்து வந்தாலும் அவரை மாற்றிவிட்டு வேறு ஒரு புதிய தலைவரை நியமிக்க காங்கிரஸ் மேலிடம் முடிவு செய்துள்ளது. 
ஆனாலும் புதிய தலைவர் குறித்த முடிவை எப்போது அறிவிப்பர் என்பது தெரியவில்லை. காங்கிரஸ் பொதுச் செயலாளர்களில் ஒருவரும், சோனியாவின் மகனுமான ராகுல், உ.பி. யில் பாத யாத்திரை போவதில் கவனம் செலுத்தினாலும், தமிழக காங். விடயங்களை அவ்வப்போது ஆய்வு செய்து வருவதாகத் தெரிகிறது.
புதிய தலைவர் நியமனம் உள்ளாட்சி தேர்தல் கூட்டணி உள்ளிட்ட முக்கிய விடயங்கள் தமிழக காங்கிரஸ் முன் உள்ளது. பல வழிகளிலும் தகவல்களை சேகரித்து ஆய்வு நடத்தும் ராகுல், தமிழகத்தில் உள்ள காங்கிரஸ் முக்கிய தலைவர்கள் சிலரை அழைத்து அவர்களிடம் தகவல்களை கேட்டு வருகிறார். நேற்று முன்தினம் காலை, ஜன்பத் இல்லத்தில் ராகுலின் பிரத்தியேக அலுவலகத்தில் முன்னாள் எம்.பி. யான கார்வேந்தனை அழைத்து பேசியுள்ளதாகத் தெரிகிறது.
தேசிய பிற்படுத்தப்பட்டோர் நல ஆணையத்தின் உறுப்பினராக தற்போது இருக்கும் கார்வேந்தன் தமிழக காங்கிரஸின் புதிய தலைவருக்கான போட்டியில் இருப்பவர். வாசன் தரப்பில் பரிந்துரை செய்யப்படும் பல நபர்களில் இவரும் ஒருவர் என்பது குறிப்பிடத்தக்கது.
அதேபோல ஒரு வாரத்திற்கு முன் முன்னாள் மத்திய அமைச்சரும் பா. ஜ. வில் இருந்து விலகி காங்கிரஸில் சேர்ந்தவருமான திருநாவுக்கரசரையும் ராகுல் அழைத்து பேசியிருக்கிறார். கடைசியில் இணையும் போதே இவருக்கு சில வாக்குறுதிகள் அளிக்கப்பட்டதாகக் கூறப்பட்டது. மாநிலத் தலைவருக்கான போட்டியில் திருநாவுக்கரசரும் உள்ளார் என்பது குறிப்பிடத்தக்கது.
