தேர்தலில் பொதுமக்கள் சிந்தித்துவாக்களிக்க வேண்டும்


நாடாளுமன்றத் தேர்தலில் பொதுமக்கள் சிந்தித்து வாக்களிக்க வேண்டும் என தேமுதிக தலைவர் விஜயகாந்த் தெரிவித்துள்ளார். திருவள்ளூர் மாவட்ட தேமுதிக சார்பில் சிறைவாசி குடும்பங்களுக்கு நலத்திட்ட உதவிகள் வழங்குதல் பொதுக் கூட்டம் புதன்கிழமை இரவு மணவாள நகரில் நடைபெற்றது.
நலத்திட்ட உதவிகளை வழங்கி விஜயகாந்த் பேசியது: திருவள்ளூர் அரச மருத்துவமனை குப்பைக் கூளமாக காட்சி அளிக்கிறது. திருவள்ளூர் மாவட்டம் முழுவதும் சுற்றிலும் குப்பைக் கூளம் தேங்கி சுற்றுச் சூழல் பாதிக்கப்பட்டு காய்ச்சல், தொற்று நோய்கள் பரவுகின்றன.
சிறைக் கைதிகளின் குடும்பங்களுக்கு இதுவரை யாரும் உதவிகளை செய்யவில்லை. தற்போது தேமுதிகதான் நலத்திட்ட உதவிகளை முதல் முறையாக விநியோகிக்கிறது.
திருவள்ளூர் மாவட்டம் விவசாயம், நெசவுத் தொழிலை சார்ந்துள்ளது. ஆனால் மின்சாரம் இல்லாததால் மக்கள் பாதிக்கப்படுகின்றனர். இரண்டு கட்சிகளும் மக்களுக்காக என்ன செய்தனர்? அரசு மருத்துவமனைகளில் பெருச்சாளி நுழைந்து குழந்தையைக் கடிக்கும்நிலைதான் உள்ளது. வரும் நாடாளுமன்றத் தேர்தலில் இரண்டு கட்சிக்கும் ஓட்டு போடாமல் பொதுமக்கள் நன்றாக சிந்தித்து நல்லகட்சிக்கு வாக்களிக்க வேண்டும் என விஜயகாந்த் கேட்டுக் கொண்டார். பிரேமலதா விஜயகாந்த் உட்பட பலர் கலந்து கொண்டனர்.
