வரவு செலவுத் திட்டத்தில் வழங்கப்பட்டுள்ள 
அபிவிருத்தி ஊக்குவிப்புகள் உற்சாகம் தருகின்றன


கெளரவ சபாநாயகர் அவர்களே,இலங்கையில் துரிதமானதும், ஸ்திரமானதுமான அபிவிருத்திக்குரிய சூழ்நிலையை ஏற்படுத்தும் நோக்குடன், நன்கு திட்டமிடப்பட்டதும் காலத்திற்கு உகந்ததுமான தேசிய வரவு செலவுத் திட்டமொன்றைச் சமர்ப்பித்தமைக்கு, நிதி திட்டமிடல் அமைச்சரான மேதகு ஜனாதிபதி மஹிந்த ராஜபக்ஷ அவர்களுக்கு எனது மனமார்ந்த வாழ்த்துக்களைத் தெரிவித்துக் கொள்ள விரும்புகின்றேன்.
மக்களுக்கு நன்மைகள் அளிக்கக்கூடிய திட்டங்களை உள்ளடக்கி, அதே சமயம் அபிவிருத்தி நடவடிக்கைகளைத் துரிதமாக முன்னெடுத்து, நாட்டிற்கு நீண்டகால பொருளாதார நன்மைகளை வழங்கக்கூடியவாறாக 2011ம் ஆண்டிற்கான வரவு - செலவுத் திட்டம் அரசாங்கத்தினால் சமர்ப்பிக்கப்பட்டுள்ளது. 
இந்த வரவு செலவுத் திட்டத்தில் வர்த்தக மற்றும் கைத்தொழில் துறைகளை மேம்படுத்துவதற்கான பல ஊக்குவிப்புகள் உள்ளடக்கப்பட்டுள்ளதுடன் அவைகள் இந்த நாட்டின் அபிவிருத்திக்குப் பெரும் பங்களிப்புச் செய்வதற்கான உத்தரவாதத்தைக் கொண்டுள்ளன.
மஹிந்த சிந்தனையின் கீழ் பல நீண்டகால அபிவிருத்தி நடவடிக்கைகள் மேற்கொள்ளப்பட்டுள்ளன. கைத்தொழில் அபிவிருத்தி மூலம் விசேடமாக சிறிய மற்றும் நடுத்தர கைத்தொழில்களை அபிவிருத்தி செய்வதன் மூலமும் வர்த்தக நடவடிக்கைகளை துரிதப்படுத்துவதன் மூலமும் நாட்டின் பொருளாதாரத்தை வளர்ப்பதற்கு முயற்சி எடுக்கப்பட்டுள்ளது.
கடந்த தசாப்தத்தில் ஆண்டுக்கு 6.6 வீத வளர்ச்சியைப் பேணிவந்த கைத்தொழில் துறை, மொத்த உள்நாட்டு உற்பத்தியில் 29 வீத பங்கினை கொண்டுள்ளது. அதேவேளை 2009ம் ஆண்டில் நாட்டின் மொத்த தொழிலாளர் தொகையில் 25 வீதம் கைத்தொழில் துறையைச் சார்ந்தவர்களாக உள்ளனர். 
கைத்தொழில் துறை கணிசமான அளவு அந்நியச் செலாவணியையும் உழைப்பதற்குக் காரணமாக இருந்தது. 2009ம் ஆண்டில் ஏற்றுமதி மூலம் கிடைக்கப்பெற்ற வருமானத்தில் 75 வீதம் கைத்தொழில் துறை மூலம் கிடைத்தது. இது விவசாயம் மற்றும் சேவைகள் துறைகளினால் கிடைக்கப்பெற்ற வருமானத்திலும் பார்க்க கூடுதலாகும். 
2011ம் ஆண்டு வரவு செலவுத் திட்டத்தில் உள்நாட்டுக் கைத்தொழில் துறையை வளர்ப்பதற்கான பல ஏற்பாடுகள் அறிமுகப்படுத்தப்பட்டுள்ளன. உள்நாட்டுக் கைத்தொழில்களில் ஏற்படும் உற்பத்திச் செலவினைக் குறைக்கும் நோக்குடன் பல பொறித் தொகுதிகள் உபகரணங்கள் மற்றும் மூலப் பொருட்கள் மீதான இறக்குமதி வரிகள் நீக்கப்பட்டுள்ளன. 
இதனால் இங்கு உற்பத்தி செய்யப்படும் பொருட்கள் உள்ளூர் மற்றும் சர்வதேச சந்தைகளில் ஏனைய நாட்டுப் பொருட்களுடன் விலை ரீதியாகப் போட்டியிட முடியும்.
இந்நாட்டில் உற்பத்தி செய்யும் பொருட்களுக்கு பெறுமதி சேர்க்கையை ஊக்குவிக்கும் முகமாக, அப்பொருட்கள் 65 வீதத்திற்கு கூடுதலான உள்ளூர் பெறுமதி சேர்க்கையை உடையனவாக இருக்குமாயின், அவைகள் மீதான வருமான வரி 15 வீதத்தில் இருந்து 10 வீதமாகக் குறைக்கப்பட்டுள்ளது.
குறைந்த விலையில் தரமான மருந்துகளை உள்ளூரில் உற்பத்தி செய்வதை ஊக்குவிக்கும் முகமாக, மருந்துகளை உற்பத்தி செய்வதற்குப் பயன்படுத்தப்படும் மூலப்பொருட்கள் மற்றும் பொதியிடல் பொருட்களுக்கான சுங்கவரிகள் குறைக்கப்பட்டு அல்லது அகற்றப்பட்டுள்ளன.
சர்வதேச மற்றும் உள்ளூர்ச் சந்தைகளுக்கு, மிகவும் உயர்ந்த தரத்திலான இனிப்புப் பண்டங்களை மற்றும் பேக்கரி உணவு வகைகளை உற்பத்தி செய்யும் கைத்தொழில்களுக்கு அவைகள் பயன்படுத்தும் பல மூலப் பொருட்கள் மீதான சுங்க வரி குறைக்கப்பட்டு அல்லது அகற்றப்பட்டு அக்கைத்தொழில் வளர்வதற்கு வகை செய்யப்பட்டுள்ளது.
புத்தாக்கத்துக்கு ஆராய்ச்சிக்கு மற்றும் அபிவிருத்திக்கு வரவு செலவுத் திட்டத்தில் வழங்கப்பட்டுள்ள ஊக்குவிப்புக்கள் உற்சாகத்தை அளிப்பனவாகவுள்ளன. 
இது, கைத்தொழில் துறை தொடர்பான ஆராய்ச்சி மற்றும் அபிவிருத்தி தொடர்பான செயற்பாடுகளை மேம்படுத்தி, எமது பொருட்களின் தரத்தை உயர்த்தி எமது பொருட்கள் வெளிநாட்டுச் சந்தைக்குள் ஊடுருவுவதற்கும், சர்வதேச தரத்திலான பொருட்களை உற்பத்தி செய்வதற்கும் வழிவகுக்கிறது.
எனது அமைச்சு, துறைசார் அறிஞர்களுடன் தொடர்புடைய பங்களிப்புள்ளவர்களுடன் கூட்டுச் சேர்ந்து எடுத்துவரும் நடவடிக்கைகள், எமது உற்பத்திகளின் தரத்தை மேம்படுத்துவதுடன், உற்பத்தியையும் அதிகரிக்கச் செய்கின்றன. மூன்று தரப்பினரும் சேர்ந்து மேற்கொண்ட நடவடிக்கைகளின் விளைவாக மொறட்டுவை பல்கலைக் கழகத்தில் அச்சு வார்ப்பு மற்றும் வார்ப்படம் செய்யும் நிலையமும், கொழும்பு பல்கலைக் கழகத்தில் மருந்துகளை ஆய்வு செய்யும் நிலையமும் தாபிக்கப்பட்டுள்ளன.
எமது அராசங்கம், கைத்தொழில் பேட்டை அபிவிருத்தித் திட்டம் மற்றும் ‘கமட்ட கர்மந்த’ 300 கைத்தொழில்கள் திட்டம் மூலமாக பிராந்தியங்களை அபிவிருத்தி செய்வதில் கணிசமான முன்னேற்றத்தை அடைந்துள்ளது. 
தற்போது 250க்குக் கூடுதலான கைத்தொழில் அலகுகளும் 15000 ஆட்களுக்கு நேரடியான தொழில் வழங்கும் 26 கைத்தொழில் பேட்டைகளும் இந்த நாட்டின் பல்வேறு பகுதிகளில் தாபிக்கப்பட்டுள்ளன. மேலும் 6 கைத்தொழில் பேட்டைகள் நிர்மாணிக்கப்பட்டு வருகின்றன. 
இவைகள், பல பிராந்தியங்களில் நிறுவப்பட்டு வருவதுடன், கிராமப் பகுதிகளின் உள்ளூர் மூலப்பொருட்கள் பயன்படுத்தப்படுவதையும் தொழில் நுட்ப அறிவு விரிவுபடுத்தப்படுவதையும் தொழில் வாய்ப்பு அளிக்கப்படுவதையும் முதலீடு ஊக்குவிக்கப்படுவதையும் உறுதி செய்கின்றன. 
மேலும் மன்னார் மற்றும் வவுனியா மாவட்டங்களில் இரண்டு கைத்தொழில் பேட்டைகளைத் தாபிப்பதற்கு நடவடிக்கைகள் எடுக்கப்பட்டுள்ளன.
இலங்கையில் உள்ள மொத்த கைத்தொழில் நிறுவனங்களில் 90 வீதம் சிறிய மற்றும் நடுத்தர கைத்தொழில் நிறுவனங்களாகும். அவை 20 வீத தொழில் வாய்ப்பினையும் அளிக்கின்றன. பிராந்தியங்களைச் சம அளவில் அபிவிருத்தி செய்வதற்கும் வறுமையை குறைப்பதற்கும் சிறிய மற்றும் நடுத்தர கைத்தொழில்களை அபிவிருத்தி செய்வதே சிறந்த வழி என இனம் காணப்பட்டுள்ளது. 
இந்த அடிப்படையில் அரசாங்கம் இத்துறையை மேலும் அபிவிருத்தி செய்வதற்கு வரவு செலவுத் திட்டம் மூலம் பல நடவடிக்கைகளை மேற்கொண்டுள்ளது.
l சிறிய மற்றும் நடுத்தர கைத்தொழில்கள் திறம்படச் செயற்படுவதற்கு அவைகளுக்கு உதவும் முகமாக உலக வங்கியிலிருந்து கிடைக்கப் பெறும் 5000 மில்லியன் ரூபாவை பயன்படுத்துதல்.
l ஆண்டுக்கு 100 மில்லியன் ரூபாவுக்கு குறைவாக உழைக்கும் சகல கைத்தொழில் நிறுவனங்களுக்கும் 2009 மார்ச் வரை செலுத்தப்படாதிருந்த வரித் தொகைகளை பதிவழித்தல்.
l உப ஒப்பந்த ஒழுங்குகளின் கீழ் இயங்கும் சிறிய மற்றும் நடுத்தர கைத்தொழில்களுக்கு பயனளிக்கும் முகமாக, 2011 ஜனவரி 1ம் திகதி தொடக்கம் அவைகள் பொருளாதார சேவைக் கட்டணங்களை செலுத்துவதில் இருந்து விலக்களிக்கப்படும்.
l சிறிய மற்றும் நடுத்தர கைத்தொழில்களுக்கு சலுகை அடிப்படையில் 10 வீத வருமான வரி அறிமுகப்படுத்தப்பட்டுள்ளது.
l சிறிய மற்றும் நடுத்தர கைத்தொழில்களின் தொழில் திறன் அபிவிருத்தி நடவடிக் கைகளுக்கு 5 பில்லியன் ரூபா முதலீடு செய்வதற்கு பிரேரிக் கப்பட்டுள்ளது.
2008, 2009ம் ஆண்டுகளில் உலகளாவிய அளவில் ஏற்பட்ட நிதி நெருக்கடிக்கு முகம் கொடுத்த இலங்கையின் ஏற்றுமதித் துறை நாட்டின் மொத்த உள்நாட்டு உற்பத்தியின் 17 வீதம் பங்களிப்புச் செய்து வருகிறது. 2010ம் ஆண்டில் இது 10.5 வீதம் வளர்ச்சி அடைந்துள்ளமை உற்சாகம் அளிப்பதாக உள்ளது.
இலங்கையின் ஏற்றுமதித் துறையை ஊக்குவிக்கும் முகமாக ஏற்றுமதி நிறுவனங்கள் செலுத்த வேண்டிய வரு¡ன வரியை 15 வீதத்தில் இருந்து 12 வீதமாகக் குறைப்பதற்கு அரசாங்கம் நடவடிக்கை எடுத்துள்ளது.
எங்கள் நாட்டின் பொருளாதார வளர்ச்சிக்கு ஏற்றுமதித் துறையின் முக்கியத்துவத்தைக் கருத்திற்கொண்டு எனது அமைச்சு ஏற்றுமதித் துறையை மேலும் மேம்படுத்தும் முகமாக தொடர்ச்சியாக நடவடிக்கைகளை எடுத்து வருகின்றது. 
வழங்கல்கள் தொடர்ச்சியாக செயற்திறனுடன் இயங்குதல், ஏற்றுமதியை இலக்காகக் கொண்ட சிறிய மற்றும் நடுத்தர கைத்தொழில்களை ஊக்குவித்தல், வர்த்தக வசதிகளை அளித்தல், வர்த்தக தகவல்களை பெறுவதற்கான ஏற்பாடுகளைச் செய்தல், இலத்திரனியல் வர்த்தக சேவைகள் மற்றும் வர்ததக முயற்சிகள், தொழில் தேர்ச்சி அபிவிருத்தி ஆகியன சம்பந்தமான நிகழ்ச்சித் திட்டங்களை அமைச்சு நடத்தி வருகின்றது. 
இந்த நிகழ்ச்சித் திட்டங்களின் பிரதான நோக்கம் ஏற்றுமதித் துறையில் போட்டித் தன்மையை ஊக்குவித்து உலகளாவிய சவால்களுக்கு அவைகளை ஈடுகொடுக்கச் செய்வதாகும்.
2010ம் ஆண்டில் இரு நாடுகளுக்கிடையிலான, பிராந்திய நாடுகளுக்கிடையிலான, ஏனைய நாடுகளுக்கிடையிலான வர்த்தக ஒப்பந்தங்களை செய்ததன் மூலம் இலங்கை அதனது பிற நாடுகளுக்கான வர்த்தகத்தை மேலும் விரிவாக்கியது. உலக வர்த்தக ஸ்தாபனத்தின் 4வது வர்த்தகக் கொள்கை மீளாய்வு செய்யப்பட்டுள்ளது என்பதை நான் கூறிக்கொள்ள விரும்புகின்றேன்.
இலங்கையின் ஏற்றுமதிப் பொருட்களுக்கு உலக சந்தையில் வாய்ப்பினை ஏற்படுத்தும் முகமாக, ஆசிய பசுபிக் வர்த்தக ஒப்பந்தத்தை செய்வதற்கு அரசாங்கம் நடவடிக்கைகளை எடுத்துள்ளது. இதன் மூலம் சீனா மற்றும் தென் கொரியாவுக்கு மேலதிகமாக பொருட்களை ஏற்றுமதி செய்வதற்கு வசதி கிடைக்கும்.
2009ம் ஆண்டு ஆசிய பசுபிக் வர்த்தக உடன்படிக்கையின் கீழ் இலங்கையில் இருந்து சீனாவுக்கான ஏற்றுமதி 53 வீதம் அதிகரித்தது என்பதை இங்கு விசேடமாகக் குறிப்பிட விரும்புகின்றேன்.
இவை தவிர, இலங்கை வர்த்தக உடன்படிக்கைகளை இந்தியா, பாகிஸ்தான் மற்றும் ஐக்கிய அமெரிக்க இராச்சியத்துடனும் செய்துள்ளது. ஐக்கிய அமெரிக்க இராச்சியத்தின் வர்த்தகப் பிரமுகர்கள் இலங்கைக்கு விஜயம் செய்து இலங்கையில் வர்த்தக நிலையங்களை நிறுவுதல் தொடர்பாக கலந்துரையாடியதுடன் அவர்கள் யாழ்ப்பாணத்துக்கும் விஜயம் செய்தனர்.
கைத்தொழில், வர்த்தகம் மற்றும் ஏற்றுமதி அபிவிருத்தி ஆகிய விடயங்களை கைத்தொழில் மற்றும் வர்த்தக அமைச்சின் கீழ் ஒன்று சேர்த்துக்கொண்டு வந்துள்ளமை இந்த மூன்று துறைகளும் ஒன்றிணைந்து வினைத்திறனுடன் செயலாற்றுவதற்கு வழிவகுத்துள்ளது என்பதை நான் இங்கு கூறிக்கொள்ள விரும்புகின்றேன். 
இந்த மூன்று துறைகளும் கூட்டாக மேற்கொள்ளும் முயற்சிகளின் பயனாக உள்ளூர் மற்றும் சர்வதேச சந்தைகளில் எங்களின் பொருட்களுக்கான போட்டித் தன்மை வளர்ச்சியடைந்துள்ளது.
இலங்கையை ஆசியாவின் அதிசயமாக மாற்றும் ஜனாதிபதியின் உறுதிப்பாட்டுக்கு இணைவாக, அபிவிருத்தி நடவடிக்கைகளில் எனது அமைச்சு தீவிரமாக பங்களிப்பு செய்யுமென நான் உறுதியுடன் கூறிக்கொள்ள விரும்புகிறேன்.
