பணம் கொடுத்தாலும் வாக்களிக்க மாட்டார்கள்

ஜெயலலிதா பேட்டி
வாக்காளர்களுக்கு பணம் கொடுத்தாலும், தி.மு.க. கூட்டணிக்கு வாக்களிக்க மாட்டார்கள் என மதுரையில் அ.தி.மு.க. பொதுச்செயலர் ஜெயலலிதா கூறினார். மதுரை சங்கம் ஹோட்டலில் இருந்து நேற்று முன்தினம் ஆண்டிப்பட்டி பிரசாரத்திற்காக புறப்பட்ட போது, அவர் கூறியதாவது:
தேர்தல் பிரசாரம் எப்படி உள்ளது என்பதற்கு வெற்றிகரமாக உள்ளது என்றார். மக்கள் மத்தியில் வரவேற்பு பெற்றுள்ளதால், அ.தி.மு.க. வெல்லும் என்பதில் சதேகமில்லை.
வாக்காளர்களுக்கு பணம் பட்டுவாடா செய்யப்படுகிறதே என்பதற்கு இதுதொடர்பாக தேர்தல் கமிஷன் தீவிர நடவடிக்கை எடுத்து வருகிறது என்றார். பணம் கொடுத்தாலும் தி.மு.க. கூட்டணிக்கு மக்கள் வாக்களிக்க மாட்டார்கள். இவ்வாறு ஜெயலலிதா கூறினார்.
தி.மு.க. வக்கீல் முருகன் தலைமையில் 16 பேர், மூவேந்தர் முன்னேற்றக்கழகத்தைச் சேர்ந்த 50 பேர் அ.தி.மு.க.வில் சேர்ந்தனர். அப்போது ஜெயலலிதா, தேர்தலுக்காக பாடுபடுங்கள். உங்களுக்கு நல்ல எதிர்காலம் உள்ளது. பிரசாரம் முடிந்தவுடன் உங்களை சென்னைக்கு அழைத்து பேசுகிறேன் என்றார்.
சி.எஸ்.ஐ. திருமண்டில் துணைத் தலைவர் பெர்னாண்டோ ஆபிரகாம் தலைமையில் பாதிரியார்கள் சந்தித்து, அமெரிக்கன் கல்லூரி விடயத்தில் அரசு தலையிடுகிறது. சிறுபான்மையினருக்கு ஆதரவாக இப்பிரச்சினையில் தலையிட்டு, சுமுக தீர்வு காண வேண்டும் என்றனர். பின், ஜெயசிங் தலைமையில் வந்த இளம்பாதிரியார்கள், அ.தி.மு.க.வுக்கு ஆதரவு தெரிவிப்பதாக கூறினர்.
