கங்கஇஹல கிராம சேவையாளர்பிரிவுகளில் அபிவிருத்தித் திட்டங்கள்


(மத்திய மாகாண மேலதிக குறூப் நிருபர்)
கங்கஇஹல கோறளையைச் சேர்ந்த 31 கிராம சேவையாளர் பிரிவுகளை உள்ளடக்கியதாக பாரிய அபிவிருத்தித் திட்டங்களை விளையாட்டுத்துறை அமைச்சர் மஹிந்தானந்த அலுத்கமகே ஆரம்பித்துவைத்தார்.
மேற்படி 31 கிராமங்களுக்கும் போக்குவரத்து மின்சாரம், குடிநீர் மற்றும் சுகாதார வசதிகளை உள்ளடக்கிய பல்வேறு திட்டமுன்னெடுப்புக்கள் ஆரம்பித்து வைக்கப்பட்டன.
குருந்துவத்த பஜாரை புதிய நகரமாக நவீனமயப்படுத்தல் மற்றும் அதனைச் சூழவுள்ள கிராமங்களை இணைக்கும் சிறு பாதைகளை அபிவிருத்தி செய்தல், லெண்டன் பீ குடியிருப்பு, ரத்தெடியாவத்த கிராமங்களுக்கு மின்சார வசதி வழங்கல் ஆகியன இத்திட்டத்தில் அடங்குகின்றன.
மேலும் 2 கிராமங்களை சார்க் தொழிற் பேட்டைக் கிராமங்களாக அபிவிருத்தி செய்தல் மற்றும் திவி நெகும, கம நெகும, மஹிந்த சிந்தனைத் திட்டங்கள் ஆரம்பித்துவைக்கப்பட்டன.
இதன்போது உரையாற்றிய அமைச்சர் மஹிந்தானந்த அலுத்கமகே “எனது தந்தையார் 1970-1977 வரை ஆரம்பித்துவைத்த அபிவிருத்தித் திட்டங்கள் 1977 இன் பின்னர் தடைப்பட்டன. 
ஆயினும் 1994 இன் பின்னர் அது மீண்டும் புத்தெழுச்சி பெற்று வருகிறது. எனது காலப்பகுதியில் முழுமையான அபிவிருத்தி நடவடிக்கைகள் மிக விரைவாக முன்னெடுக்கப்படும்” என்றார். (ஐ-ஞ)
