கண்டி கழிவு நீர் முகாமைதிட்டம் இம்மாதம் ஆரம்பம்


(ஹாரிஸ் பத்துவ குறூப் நிருபர்)
நாட்டின் மிகப் பெரிய கழிவு நீர் முகாமைத்துவ வேலைத்திட்டமான கண்டி கழிவு நீர் முகாமைத்திட்டம் இம்மாதம் முதல் இயங்க உள்ளதாக தேசிய நீர் வழங்கல் சபையின் மத்திய பிரதேச பொது முகாமையாளர் எஸ்.எல். அத்த நாயக்க தெரிவித்தார்.
கண்டி நகர சுற்றாடலில் கழிவு நீர் தேங்கி மக்களுக்கு பெரும் அசெளகரியங்களையும் சுகாதார சீர் கேடுகளையும் ஏற்படுத்தி வருவதோடு மஹாவலி ஆற்று நீர் மாசடையவும் இது முக்கிய காரணமாவதையும் தவிர்க்கும் முகமாகவே இத் திட்டம் நடைமுறைப்படுத்தப்படவுள்ளது.
கண்டி மாநகர சபையும் தேசிய நீர் வழங்கல் வடிகாலமைப்பு சபையும் கூட்டாக மேற்கொள்ளும் இத்திட்டம் சம்பந்தமான நிர்மாணப் பணிகள் நிறைவுற்று விட்டதாகவும் இது இயங்க ஆரம்பித்ததும் கண்டி நகரில் சேரும் கழிவு நீர் பாரிய குழாய் மூலம் கன்னொருவ பிரதேசத்துக்குப் பாய்ச்சப் பட்டு அங்கே அது சுத்திகரிக்கப்பட்டு பின்னர் மஹாவலிகங்கையில் கலக்க செய்யப்படும் எனவும் பொது முகாமையாளர் மேலும் தெரிவித்தார். (ஐ-)
