நோர்வேயில் உள்ள வெளிநாட்டுக் குடும்பங்கள் பற்றி சர்வதேசம் சிந்திக்கவில்லையா: பாதிக்கப்பட்டோர் கேள்வி


நோர்வே அரசாங்கம், அதன் கீழ் இயங்குகின்ற நீதிமன்றங்கள் மற்றும் சிறுவர் காப்பகம் என மூன்று தரப்புகளும் இணைந்து நோர்வேயில் வதியும் வெளிநாட்டவர்களின் குடும்பங்களை சீரழித்து சின்னாபின்னமாக்கி வருவதாக பாதிக்கப்பட்ட தரப்பினர் தெரிவிக்கின்றனர்.

எந்தவித அடிப்படைக் காரணங்களுமே இன்றி தமது பிள்ளைகளை கடத்தல் பாணியில் காவிச் செல்கின்ற சிறுவர் காப்பகம் வருடக் கணக்கில் பிள்ளைகளை பெற்றோரிடத்திலிருந்து பிரித்து வைத்து நோர்வேயின் வளர்ப்புத் தாய், தந்தையரிடம் ஒப்படைத்து பெற்றோர் வெறுக்கும் உணர்வுகளைத் தூண்டி வருவதாகவும் குற்றச்சாட்டுகள் முன்வைக்கப்படுகின்றன.

குழந்தைகளை பலவந்தமாக எடுத்துச் செல்கின்ற சிறுவர் காப்பகங்கள் தாய் தந்தையரைக் குறித்து தவறான தகவல்களை பிள்ளைகளின் தலையில் திணித்து அவர்களை மூளை சலவை செய்து வருவதால் குழந்தைகள் பெற்றோரிடத்திலிருந்து தூரமாக்கப்படுகின்றனர்.
தாயாரிடத்தில் குழந்தைகளை ஒப்படைக்க வேண்டுமானால் தந்தையார் தாயை விட்டுப் பிரித்திருக்க வேண்டும் என்றும் இல்லாவிட்டால் விவாகரத்துப் பெற்றிருத்தல் வேண்டும் என்றும் பலவந்தப்படுத்துகின்ற நிலைமைக்கு வெளிநாட்டு பெற்றோர் முகம் கொடுத்து வருகின்றனர்.
தமது குழந்தைகளை சிறுவர் காப்பகம் பலவந்தமாக எடுத்து வைத்திருப்பதன் விளைவுகளை நோர்வே அரசாங்கம் புரிந்து கொள்ளாது இருப்பதாகத் தெரிவிக்கின்ற பெற்றோர் குடும்பங்கள் சீரழிவதற்கே வழிவகுக்கப்பட்டு வருகின்றது என்றும் கூறுகின்றனர்.
இவ்வாறான சம்பவங்களின் பின்னணியில் நூற்றுக்கணக்கான தாய் தந்தையர் தமது பிள்ளைகளை இழந்த மனவிரக்தியால் தற்கொலை செய்து கொண்டுள்ளதாகவும் இன்னும் நூற்றுக்கணக்கான பெற்றோர் மனநோயாளிகளாகியுள்ளதாகவும் தெரியவந்துள்ளது.
அது மாத்திரமின்றி குழந்தைகளினதும் பெற்றோரினதும் அடிப்படை மற்றும் மனித உரிமைகள் நோர்வே அரசாங்கத்தாலும் சிறுவர் காப்பகத்தாலும் நீதிமன்றங்களாலும் அப்பட்டமாக மீறப்பட்டிருப்பதாகவும் தெரிவிக்கின்றனர்.
இவ்வாறு குழந்தைகளைப் பிரித்து குடும்பங்களை சின்னாபின்னமாக்கும் நோர்வேயின் நடவடிக்கைகள் தொடர்பில் சர்வதேச மனித உரிமைகள் பேரவை ஏன் இன்னும் மௌனம் காக்கிறது என்றும் குடும்பங்கள் சீரழிக்கப்படுவதால் ஏற்படுகின்ற, ஏற்படப் போகின்ற பின் விளைவுகளைப் பற்றி சர்வதேசம் பராமுகமாக இருக்கின்றதா என்றும் கேள்வி எழுப்பியுள்ளனர்.
அத்துடன் ஐ.நா.வின் தலையீட்டின் அவசியத்தையும் சர்வதேச மனித உரிமைகள் பேரவையின் தலையீட்டினையும் தாம் ஆவலோடு எதிர்பார்த்திருப்பதாகவும் தமது பிள்ளைகளை மீட்டுத் தருவதற்கு வழிவகை ஏற்படுத்தி தருமாறும் கோரி நிற்கின்றனர்.

