முல்லைத்தீவில் ஆர்ப்பாட்டத்தில் ஈடுபட்டவர்கள் மீது தாக்குதல்



முல்லைத்தீவு கேப்பாப்பிலவு மக்களை அவர்களது சொந்த காணிகளில் மீளக்குடியேற்றுமாறு வலியுறுத்தி நேற்று கவனயீர்ப்புப் போராட்டத்தில் ஈடுபட்டுவிட்டுத் திரும்பிக்கொண்டிருந்தவர்கள் மீது தாக்குதல் நடத்தப்பட்டுள்ளது.
இந்தத் தாக்குதலில் தமிழ்த் தேசிய மக்கள் முன்னணியின் தலைவர் கஜேந்திரகுமார் பொன்னம்பலம், செயலாளர் செல்வராசா கஜேந்திரன், அந்தக்க கட்சியின் வவுனியான மாவட்ட அமைப்பாளர் கஜேந்திரன் ஆகியோர் பயணித்த வாகனங்கள் சேதமடைந்துள்ன. கஜேந்திரகுமார் பொன்னம்பலம் பயணித்த வாகனத்தின்மீது உடையார் கட்டுப் பகுதியில் வைத்தும் செல்வராசா கஜேந்திரன் மற்றும் கஜேந்திரன் ஆகியோர் பயணித்த வாகனங்கள் மீது ஒட்டுசுட்டான் பகுதியில் வைத்தும் தாக்குதல் மேற்கொள்ளப்பட்டுள்ளன.
கேப்பாப்பிலவு மக்களை சொந்த இடத்தில் மீளக் குடியமர்த்துமாறு வலியுறுத்தி நேற்று நண்பகல் முல்லைத்தீவு மாவட்டச் செயலகத்துக்கு முன்னால் கவனயீர்ப்புப் போராட்டம் நடத்தப்பட்டது. போராட்டம் நடைபெற்றுக்கொண்டிருந்த போது கழிவு எண்ணெய் மற்றும் சாணம் கொண்டும் தாக்குதல் மேற்கொள்ளப்பட்டுள்ளது. கவனயீர்ப்புப் போராட்டத்தை குழப்பும் வகையிலேயே இந்தச் செயற்பாடு மேற்கொள்ளப்பட்டுள்ளதாக போராட்டத்தில் பங்குபற்றியவர்கள் தெரிவித்தனர்.
இந்தப் போராட்டத்தில் தமிழ்த் தேசிய மக்கள் முன்னணியினருடன் தமிழ்த் தேசிய கூட்டமைப்பின் எம்.பிக்களான எஸ்.ஸ்ரீதரன், வினோநோகராதலிங்கம், ஜனநாயக மக்கள் முன்னணியின் தலைவர் மனோ கணேசன், அக்கட்சியின் பிரசார செயலாளர் சி.பாஸ்கரா, நவ சமசமாஜக் கட்சியின் தலைவர் விக்கிரமபாகு கருணாரட்ன, முற்போக்கு சோஷலிசக் கட்யைச் சேர்ந்த செந்தில் வேலர் உட்பட பலரும் கலந்துகொண்டிருந்தனர்.

