மத்திய மாகாணத்தில் கைவிடப்பட்டதேயிலைத் தோட்டங்களில் பழ உற்பத்தி

(மாத்தளை சுழற்சி நிருபர்)
பழ உற்பத்தியை அபிவிருத்தி செய்யும் திட்டத்தின் கீழ் மத்திய மாகாணத்தில் கைவிடப்பட்ட தேயிலைத் தோட்டங்களில் பழ உற்பத்தியை மேற்கொள்வதற்கான வேலைத்திட்டமொன்று மேற்கொள்ளப்பட்டு வருவதாக மத்திய மாகாண விவசாய அமைச்சர் நிமல் பியதிஸ்ஸ தெரிவித்தார். இம் மாகாணத்தில் மாத்தளை, கண்டி, நுவரெலியா ஆகிய மாவட்டங்களில் கைவிடப்பட்ட தேயிலைத் தோட்டங்கள் மற்றும் தேயிலை செய்கை பண்ணப்பட்டுள்ள தேயிலைத் தோட்டங்களின் எல்லை பகுதிகளில் பழச் செய்கையை மேற்கொள்ள நடவடிக்கைகள் மேற்கொள்ளப்பட்டுள்ளன.
பழச் செய்கைகளில் ஈடுபடும் பழ உற்பத்தியாளர்களுக்கு தேவையான பழக் கன்றுகள், இலவச ஆலோசனைகளையும் பெருந்தோட்டத்துறை, மற்றும் கைத்தொழில் அமைச்சு, மத்திய மாகாண விவசாய அமைச்சுக்களின் மூலம் பெற்றுக் கொடுக்கப்படவுள்ளது. இவ்வேலைத் திட்டத்தின் முதற்கட்ட நடவடிக்கையாக பொகவந்தலாவ தேயிலை தோட்டத்திலிருந்து ஆரம்பித்து வைக்கப்படவுள்ளது.
மத்திய மாகாணத்தில் பழ உற்பத்தியை அதிகரிக்கும் வேலைத் திட்டத்தின் மூலம் வெளிநாடுகளிலிருந்து இறக்குமதி செய்யப்படும் மற்றும் வெளி மாவட்டங்களிலிருந்து இம் மாகாணத்திற்கு கொண்டுவரப்படும் பழங்களின் எண்ணிக்கை மட்டுப்படுத்தப்படவுள்ளது. இதனால் இம் மாகாணத்தில் பழ உற்பத்தியில் ஈடுபடுவோர் பெருமளவு இலாபத்தை ஈட்டிக்கொள்ள முடியும் என அமைச்சர் மேலும் தெரிவித்துள்ளார்.
