நாட்டின் முதலீடுகளுக்கு காரணமாக அமையும் சிக்கனமும் சேமிப்பும்

2011.10.31 உலக சிக்கன தினம்
க்கள் சமூகத்தின் தோற்றப் பாட்டுடன் தோன்றியதாக சிக்கனமும் சேமிப்பும் மிகத் தொன்மைமிகு வரலாற்றைக் கொண்டு ள்ளது. இதனைச் சமூகவியலாளர்களும் வரலாற்றாசிரியர்களும் தகுந்த ஆதா ரங்களுடன் மெய்ப்பிக்கின்றனர். மனிதன் தனது வருமானத்தின் ஒரு பகுதியை நுகர்வுக்கும் இரு பகுதிகளை முதலீடுகளுக்கும் எஞ்சிய பகுதியைத் திடீர்த் தேவைகளுக்குமாக சேமிக்க வேண்டுமென அன்பின் பிறப்பிடமான கெளதம புத்தர் உபதேசித்துள்ளார். சிக்கனமாக வாழ்ந்து சேமிப்பதன் மூலம் சுபீட்சம் பெறலாமென்ற சிந்தனை புராதன காலத்திலிருந்தே நிலவி வந்துள்ளது.
முற்கால மனிதர்கள் வேட்டைக் காலத்திலிருந்து மேச்சல் யுகத்தைக் கடந்து விவசாய யுகத்தில் அடிவைத் தனர். வேட்டையாடிய மாமிசத்தைக் காய வைத்தும் தேனிலூற வைத்தும் தேவைக்கேற்ப நுகர்ந்தான். விவசாய யுகத்தில் நெற்குதிர்களை அமைத்து சிக்கன முனைபில் நெல்லைச் சேகரித்து வந்ததையடுத்து விவசாயத் திற்காக நீரைச் சேமிக்கவும் பழகினான். வானிலிருந்து விழும் ஒரு துளி நீரையும் கடலில் பாயவிடாது பயன் படுத்த வேண்டுமென பராக்கிரமபாகு மன்னன் கூறினான். அதனை இன்று பராக்கிரம சமுத்திரம் நிரூபிக்கின்றது.
கி.பி. 4ம் நூற்றாண்டில் (கி. பி. 303 – 331) ஆட்சிபுரிந்த கீர்த்திஸ்ரீ மேகவர்ன மன்னனால் பொறிக்கப்பட்ட தோணிக்கல் சிலாசனத்தில் பயறு, உழுந்து, சாமை, இறுங்கு போன்ற திணைப் பயிர்த் தானியங்கள் சேமிக்கப்பட்டதாகப் பொறிக்கப்பட்டுள்ளது. இதேபோல ஐந்தாம் தம்புலு அரசன் கால கல்வெட்டுக்களிலும் சேமிப்பின் அவசியம் பற்றிச் செதுக்கப்பட்டுள்ளது. சிக்கனச் சிந்தையோடு வாழ்க்கை நடத்துவதற்காக சேமிப்பானது மனித சமுதாயத்தோடு பின்னிப் பிணைந்துள்ளதாகக் கொள்ளப்படுகிறது.
1924இல் இத்தாலி மிலான் நகரில் நிகழ்ந்த உலக சேமிப்பு வங்கியாளர் மகாநாட்டில் ஒக்டோபர் 31 ஆம் திகதியை உலக சிக்கன தினமாக அனுஷ்டிக்கத் தீர்மானிக்கப்பட்டதையடுத்து இன்று 86வது முறையாக உலக சிக்கன தினம் கொண்டாடப்படுகிறது. சிக்கனமாக வாழ்தல் மீதான கவனத்தை ஈர்ப்பதோடு மட்டுமன்றி உலக சமூகங்களிடையே சிக்கனத்தையும் சேமிப்பையும் ஊக்குவிப்பதுமே உலக சிக்கன தினத்தின் தொனிப் பொருளாக அமைகின்றது.
பிரான்ஸ் நாட்டவரான ஹியூக் டெலர்ஸ்ரே என்பவர் 1611ல் முதன் முதலாக சேமிப்பு பற்றிய எண்ணக்கருக்களைக் கொண்ட ஒரு திட்டத்தை எழுத்து வடிவில் முன்வைத்துள்ளார். சேமிப்பு வங்கி என ஏற்றுக்கொள்ளத்தக்க முதலாவது வங்கி 1778ல் ஜேர்மனியில் ஆரம்பிக்கப்பட்டதாகக் கூறப்படுகிறது. 1810ல் ஸ்கொட்லாந்தவரான ஹென்றிடிக்கன் சேமிப்பு நிறுவனமொன்றை ஸ்தாபித்தார். சமூகத்தில் நிலவிய வறுமை, நிதி முடக்குகள் போன்றவற்றிலிருந்து நிவாரணம் பெறுவதற்காக இந்நிறுவனத்தை அவர் நிறுவினார். நாளடைவில் உலகளாவிய ரீதியில் சேமிப்பு வங்கிகள் கணிசமானளவு நிறுவப்பட்டுச் செயற்படலாயின.
பிரித்தானியரின் குடியேற்றப் பொருளாதார அபிவிருத்திக்கு முதலீட்டாக்கம் அவசியமென உணரப்பட்டது. 19 ஆம் நூற்றாண்டில் இங்கையில் சேமிப்பு வங்கிகளை நிறுவிய முன்னோடியாக ஆளுநர் சேர். ஞாபர் வில்மட் ஹோட்டின் மற்றும் சேர் பொன்னம்பலம் இராமநாதன் போன்றோர் கருதப்படுகின்றனர். 1832.08.06 ஆம் திகதி உருவாக்கப்பட்ட இலங்கை சேமிப்பு வங்கி இலங்கையின் முதலாவது சேமிப்பு வங்கியாகக் கொள்ளப்படுகிறது. இவ்வங்கி கொழும்பு நகரில் உயர்மட்டப் பிரமுகர்களையும் சில வர்த்தகர்களையும் மையமாகக் கொண்டமைந்தது.
சேமிப்புக் கணக்குகள் தங்கப் பவுண்கள் கொண்டு திறக்கப்பட்டன. வாரத்தில் மூன்று தினங்கள் மட்டுமே இவ்வங்கி இயங்கியது. இலங்கை பிரித்தானியரின் ஆட்சியின் கீழிருந்தபோதும் வங்கியின் வளர்ச்சி குன்றியே காணப்பட்டது. ஒரேயொரு கிளை மட்டுமே செயற்பட்டது. வைப்புக்கள் கச்சேரி மூலம் ஏற்கப்பட்டன. சேர். பொன். இராமநாதன் 1885.04.16இல் அஞ்சல் நிருவாகத்தினுள் அஞ்சலக சேமிப்பு வங்கியை அறிமுகம் செய்தார். 1938இல் அஞ்சல் தலைமை அதிபரின் கீழ் சேமிப்புப் பத்திர நிதியம் ஆரம்பிக்கப்பட்டது. 1942இல் இம்முறை விஸ்தரிக்கப்பட்டு 2 உலக மகா யுத்தத்துடன் இலங்கை யுத்த சேமிப்பு இயக்கமெனும் ஒரு அமைப்பு உதயமானது.
மறைந்த நிதியமைச்சர் யூ. பி. வன்னிநாயக்காவினால் தேசிய சேமிப்பு வங்கி பற்றிய மசோதாவொன்று 1969.08.31இல் பாராளுமன்றில் முன்வைக்கப்பட்டதெனினும் மறைந்த நிதியமைச்சர் கலாநிதி என். எம். பெரேரா கொண்டுவந்த மசோதாவின் பிரகாரம் 1971 ஆம் ஆண்டின் 3 ஆம் இலக்க தேசிய சேமிப்பு வங்கி சட்டத்திற்கமைய இலங்கை சேமிப்பு வங்கி, சேமிப்புச் சான்றிதழ் நிதியம், தபாலக சேமிப்பு வங்கி என்பன ஒன்றிணைக்கப்பட்டு 1972.03.16 ஆம் திகதி முதல் தேசிய சேமிப்பு வங்கி அமைக்கப்பட்டது.
நாட்டின் அபிவிருத்திக்காக ஆற்றிய முதலீடுகள் பயன்படுத்தப்படும் வேளையில் அதன் ஒரு பகுதியேனும் ஒருங்கமைப்புச் செயற்படுவதற்கு சேமிப்பின் அவசியம் வலியுறுத்தப்படுகிறது. ஒரு நாட்டில் மக்கள் தமது வருமானத்தைச் சிக்கனமாகச் செலவழித்து சேமிப்பைப் பெருக்கிடும் போது முதலீடுகள் பெருகிட அதன் பலனாக உற்பத்தித் துறைகள் பெருகி வேலை வாய்ப்புக்கள் வழங்க முடிவதோடு மக்களின் வாழ்க்கைத் தரத்தை உயர்த்திட முடிகின்றது. இதைவிட தேசத்தின் பொருளாதாரத்திற்கு பக்கவிளைவான நன்மைகளும் கிடைக்கின்றன.
இலங்கை சேமிப்பு வங்கி நூற்றுக்கு மேற்பட்ட கணனிமயப்படுத்திய கிளைகளையும் நாலாயிரத்துக்கு மேற்பட்ட தபாலக சேமிப்புப் பணியகங்களையும் கொண்டுள்ளதோடு நாட்டின் மொத்தச் சேமிப்பில் பெரும்பகுதியை தன்பால் ஈர்த்துக் கொண்டுள்ளது. சிறு சிறு சேமிப்பாளரின் ஆற்றலை விருத்தியுறச்செய்து சேமிக்கும் ஆற்றலைத் தூண்டும் இவ்வங்கி நாட்டின் நிதிச் சந்தையில் சிறப்புமிக்க நிறுவனமாகவும் பரிணமிக்கின்றது. இதைவிட வர்த்தக வங்கிகளும் பலவகையான சேமிப்புத் திட்டங்களை அறிமுகஞ் செய்து சேமிப்பை உயர்த்த முயல்வதோடு பாடசாலை மாணவர்களின் சேமிப்பாற்றலை விருத்தி செய்யுமுகமாக தேசிய சேமிப்பு வங்கியும் ஏனைய வர்த்தக வங்கிகளும் பாடசாலை மட்டத்தில் கிளைகளைத் திறந்து செயல்படுகின்றன. இன்றைய உலக சிக்கன தினத்தில் நாமும் சிக்கனத்தைக் கடைப்பிடித்து சேமிக்க முயல்வோமாக.
கே. ஏ. அலீம்
கம்பளை தினகரன் நிருபர்
