எட்டு வயது சிறுவனை நரபலி கொடுத்த கொடூரம்



தூத்துக்குடியில் டியூசன் சென்று மாயமான பள்ளி சிறுவன் கோயில் கிணற்றில் பிணமாக மிதந்தான். முன் விரோதத்தில் இச்சிறுவன் நரபலி தரப்பட்டதாக ஊர்க்காரர்கள் புகார் கூறினர்.
தூத்துக்குடி ஆரோக்யபுரம் அடுத்த ஜோதிபாசு நகர் மளிகைக்கடை உரிமையாளர் வேல்ராஜ். இவரது மனைவி உஷா. இவர்களுக்கு தனியார் மெட்ரிக் பள்ளியில் 3ம் வகுப்பு படித்த குணசேகர் ராஜா (8) 2ம் வகுப்பு படிக்கும் அபிஷேக் ராஜா (7) என்ற இரு மகன்கள் இருந்தனர்.
மாலை 5 மணிக்கு இவர்கள் வழக்கம் போல அருகிலுள்ள ஒருவரின் வீட்டிற்கு டியூசன் படிக்கச் சென்றனர். பாத்ரூம் செல்வதாகக் கூறி 6 மணிக்கு குணசேகர் ராஜா மட்டும் வீட்டிற்கு வந்தார்.
மீண்டும் டியூசன் செல்வதாக தாயாரிடம் கூறிச் சென்றார். 8 மணிக்கு அபிஷேக் ராஜா வீடு திரும்பிய நிலையில் குணசேகர் ராஜா நீண்ட நேரமாகியும் வீடு திரும்பவில்லை.
அதேநேரம் அவர் டியூசனுக்கும் வரவில்லை என தெரிவிக்கப்பட்டது. இதனால் கலக்கமடைந்த பெற்றோர், குடும்பத்தினர், ஊர்க்காரர்கள் அவரை பல இடங்களிலும் தேடி தாளமுத்துநகர் பொலிசிலும் புகார் செய்தனர்.
இந்நிலையில் அங்கு காளியம்பாள் கோயில் வைத்துள்ள ஆறுமுகம் என்பவரின் வீட்டின் அருகேயுள்ள உறை கிணற்றில் குணசேகர் ராஜா இறந்த நிலையில் பிணமாக மிதந்தது கண்டுபிடிக்கப்பட்டது.
இதனால் ஆத்திரமடைந்த அவரது உறவினர்கள் குறிசொல்லி, பில்லி சூனியம் செய்யும் ஆறுமுகமே முன்விரோதத்தில் குணசேகர் ராஜாவை நரபலிகொடுத்து கிணற்றில் வீசியதாக குற்றம் சாட்டினர்.
