அதிக அக்கறையால் அபாயம்!


குழந்தைகளை கண்ணுக்குள் வைத்துக் கவனித்துக் கொள்ளும் ‘அதிக அக்கறை’ பெற்றோரால் அக்குழந்தைகளுக்கு அபாயம்தான் அதிகம் என்கிறார்கள் ஆய்வார்கள்.
குழந்தை எங்கே கீழே விழுந்து காயம்பட்டுக் கொள்ளுமோ என்று மேற்கண்ட பெற்றோர் கருதி விளையாடாமல் தடுப்பதால், அவர்களின் எடை கூடும் அபாயம் அதிகரிக்கிறதாம்.
இது தொடர்பான ஆய்வை அமெரிக்காவின் வடக்கு, கரோலினா மாநிலப் பல்கலைக்கழக ஆய்வாளர்கள் மேற்கொண்டனர். அவர்கள், பூங்காவுக்கு வரும் குடும்பங்களைக் கவனித்தனர். அப்போது, அதி அக்கறை பெற்றோர் தங்கள் குழந்தைகள் அதிகம் ஓடியாடாமல், விளையாடடு அமைப்புகளில் ஏறி விளையாடாமல் பார்த்துக் கொண்டனர். 
குழந்தைகள் இயல்பாக விளையாடுவதைத் தடுத்த இந்தப் பெற்றோர் அவர்களை நாற்காலிகளில் உட்கார வைப்பதில் கவனமாக இருந்தனர்.
இன்று பல பெற்றோர் தங்கள் குழந்தைகளின் பாதுகாப்பு குறித்து அதிகக் கவலை கொண்டவர்களாக இருக்கின்றனர். 
எனவேதான் அவர்களைக் கண்காணித்துக் கொண்டே இருக்கிறார்கள். 
அதன் விளைவாக குழந்தைகள் தங்கள் சமவயது நண்பர்கள், அண்டை அயலாருடன் விளையாடும் வாய்ப்பு குறைகிறது. தொலைக்காட்சி அல்லது கணனி முன்னிலையிலேயே உட்கார்ந்திருக்கும் நிலை அதிகரிக்கிறது’ என்கிறார் ஆய்வாளர்களில் ஒருவரான டாக்டர் ஜேசன் பொக்காரோ.
இவர்கள் அமெரிக்காவில் 20 பூங்காக்களை ஆய்வுக்கு எடுத்துக் கொண்டார்கள். அங்கு வந்துள்ள குழந்தைகளை விளையாடாமல் உட்கார்ந்திருப்பவை, ஓரளவு ஓடியாடுபவை, மிகத் தீவிரமாக விளையாடுபவை என்று பிரித்தார்கள்.
தங்கள் ஆய்வின் அடிப்படையில், பொதுப் பூங்கா அமைப்பை வடிவமைக்கலாம். அதன் மூலம் பெற்றோரை ஒரு குறிப்பிட்ட எல்லைக்கு மேல் குழந்தைகளை நெருங்க முடியாமல், அமர்ந்து கண்காணிக்கும் வகையில் செய்யலாம் என்று இந்த ஆய்வாளர்கள் கூறியிருக்கின்றனர்.

அரசாங்கத் தலைவர்களின் அதிகார பூர்வமற்ற ஆலோசகர்கள் வட்டம் ‘கிச்சன் கெபினட்’ என்று அழைக்கப்படுகிறது.
இந்த வார்த்தை 1832 இல் உருவானது. அப்போது அமெரிக்க ஜனாதிபதியாக ஆண்ட்ரூ ஜாக்சன் என்பவர் இருந்தார். 
அவர் தனது நெருங்கிய நண்பர்கள் மூன்று பேருடன் அடிக்கடி அதிகாரப்பூர்வமில்லாத தனிப்பட்ட கூட்டங்களை நடத்துவார்.
அந்த நண்பர்கள் வெள்ளை மாளிகையின் பின் கதவு வழியாக நுழைந்து சமையலறை வழியாக மாளிகைக்குள் வருவார்கள். அதிலிருந்து அமெரிக்க ஜனாதிபதியின் நெருங்கிய நட்பு வட்டத்தை ‘கிச்சன் கெபினட்’ என்று பத்திரிகையாளர்கள் குறிப்பிடத் தொடங்கினார்கள்.
பின்னர் படிப்படியாக உலகம் முழுவதும் அதிகாரப்பூர்வமற்ற அரசியல் ஆலோசகர்களைக் குறிக்கும் வார்த்தையாக இது மாறியது.
