கனிமொழி உட்பட ஐந்து பேருக்கு 3ம் திகதி வரை தடுப்புக் காவல் உத்தரவு

பிணை வழங்க சி.பி.ஐ. எதிர்க்கவில்லை
2ஜி ஸ்பெக்ட்ரம் ஊழல் வழக்கில் பிணை கோரி மனுத் தாக்கல் செய்துள்ள தி.முக. எம்.பி. கனிமொழி, கலைஞர் தொலைக்காட்சி நிர்வாகி சரத்குமார் ரெட்டி உள்ளிட்ட 5 பேருக்கு பிணை வழங்குவதை எதிர்க்கவில்லை என டில்லி பாட்டியாலா சிறப்பு நீதிமன்றத்தில் சி.பி.ஐ. தெரிவித்துள்ளது.
ஆனால் இந்த வழக்கில் தீர்ப்பை வரும் நவம்பர் 3ம் திகதிக்கு நீதிபதி ஒத்திவைத்துவிட்டார். இதனால் பிணை கிடைக்கும் வாய்ப்புகள் பிரகாசமானாலும் 3ம் திகதி வரை கனி மொழி திகார் சிறையிலேயே தொடர்ந்து இருக்க வேண்டிய நிலை ஏற்பட்டுள்ளது.
2ஜி ஸ்பெக்ட்ரம் வழக்கில் கைதாகி சிறையில் உள்ள கனிமொழி, சரத்குமார் உள்ளிட்ட 14 பேரில் ஆ. ராசா தவிர்த்த 13 பேர் பிணை கோரி டில்லி பாட்டியாலா சி.பி.ஐ. சிறப்பு நீதிமன்றத்தில் தாக்கல் செய்த மனு மீது நேற்று விசாரணை நடந்தது.
விசாரணையின் போது கனிமொழி சார்பில் ஆஜரான வழக்கறிஞர் ஆப்தாப் அகமத் கூறுகையில், இந்த வழக்கில் சி.பி.ஐ. விசாரணை முடிந்துவிட்டதால் கனிமொழி ஆதாரங்களைக் கலைப்பார் என்ற அச்சத்துக்கு இடமில்லை. இதனால் அவரை தொடர்ந்து சிறையில் வைத்திருக்க வேண்டியதி ல்லை. 
எனவே அவருக்கு பிணை வழங்க வேண்டும். வேண்டுமானால் பிணைக்கு கடுமையான நிபந்தனை களைக் கூட நீதிமன்றம் விதிக்கலாம். அவர் எந்த நேரத்திலும் நீதிமன்றத்தில் ஆஜராக வேண்டும் என்று கூட உத்தரவிடலாம் என்றார்.
அதேபோல மற்றவர்களின் வழக்கறிஞர் களும் பிணை கோரி வாதாடினர். இந்த வாதங்களுக்கு சி.பி.ஐ. பிற்பகலில் தனது பதிலை தாக்கல் செய்தது. அப் போது கனிமொழி சரத்குமார், ராஜிவ் அகர்வால், ஆசிப் பல்வா, கரீம் மொரானி ஆசிய 5 பேருக்கும் பிணை வழங்குவதை எதிர்க்கவில்லை என்று சி.பி.ஐ. வழக்கறிஞர் கூறினார். ஆனால் ஷாகித் பல்வா உள் ளிட்ட மற்றவர்களுக்கு பிணை வழங்க சி.பி.ஐ. எதிர்ப்புத் தெரிவித்தது.
இதனால் கனிமொழி சரத்குமார் உள்ளிட்ட 5 பேருக்கும் பிணை கிடைக்கும் வாய்ப்பு பிரகாசமாகியுள்ளது. ஆனால் அனைத்துத் தரப்பு வாதங்களையும் கேட்ட நீதிபதி தீர்ப்பை வரும் நவம்பர் 3ம் திகதிக்கு ஒத்திவைத்துவிட்டார்.
முன்னதாக இவர்களது பிணை மனுக் கள் ஏற்கனவே உச்சநீதிமன்றம் வரை போய் நிராகரிக்கப்பட்டு விட்டது நினைவு கூரத்தக்கது.
இதற்கிடையே கனிமொழிக்கு பிணை கிடைத்து விடும் என்ற நம்பிக்கையோடு தி.மு.க. தலைவர் கருணாநிதி நேற்றும் தொடர்ந்து டில்லியில் முகாமிட்டிருந்தார். மேலும் தி.மு.க. முக்கியத் தலைவர்களும் டில்லியில் குவிந்தனர். பிணை மனு மீது விசாரணை நடந்த நீதிமன்றத்துக்கு கனி மொழியின் தாயார் ராஜாத்தி அம்மாள், கனிமொழியின் கணவர் அரவிந்தன் ஆகியோரும் வந்திருந்தனர்.
முன்னதாக கடந்த சனிக்கிழமையன்று கனிமொழி, முன்னாள் அமைச்சர் ராசா உள்ளிட்டோர் மீது நம்பிக்கை துரோகம் உள்ளிட்ட குற்றச்சாட்டுக்களைப் பதிவு செய்தது சி.பி.ஐ. இதை நீதிமன்றமும் ஏற்றுக்கொண்டது. இதையடுத்து ராசா தவிர மற்ற அனைவரும் பிணை கோரி மனு தாக்கல் செய்தனர்.
குற்றச்சாட்டுப் பதிவு செய்யப்பட்டி ருப்பதாலும் 5 பேரின் பிணையை சி.பி.ஐ. எதிர்க்கவில்லை. அதேசமயம் பிணையில் வெளியே வர முடியாத பிரிவுகளில் முக்கியக் குற்றச்சாட்டுக்களை சி.பி.ஐ. தொடுத்திருப்பதால் பிணை கிடைக்குமா என்பதில் சற்று சந்தேகமும் நிலவுகிறது.
ராசா, கனிமொழி உள்ளிட்டோர் மீது கிரிமினல் சதித் திட்டம், மோசடி மற்றும் ஏமாற்றுதல் என பல்வேறு பிரிவுகளின் கீழ் வழக்குப் பதிவு செய்யப் பட்டுள்ளது. அதில் மிகவும் முக்கியமானது நம்பிக்கை துரோகக் குற்றச்சாட்டுதான். 
இந்தக் குற்றச்சாட்டு ராசா மற்றும் தொலைத் தொடர்புத்துறை முன்னாள் செயலாளர் சித்தார்த் பெஹுரா மீது நேரடியாக சாட் டப்பட்டுள்ளது. மற்ற 12 பேர் மீது அரசு ஊழியர்களை நம் பிக்கை துரோகம் செய்யும் அளவுக்குத் தூண்டி உடந்தையாக இருந்ததாக குற்றச்சாட்டு சுமத்தப்பட்டுள்ளது. இந்தக் குற்றச்சாட்டுக்கு அதிகபட்ச தண்டனை ஆயுள் என்பது குறிப்பிடத்தக்கது.
இருப்பினும் தற்போது குற்றச்சாட்டு பதிவு செய்யப்பட்டு விட்டதால் மேற் கண்ட இவர்களுக்கு பிணை கிடைக்கவும் வாய்ப்புள்ளது.
இருப்பினும் ராசா மட்டும் இதுவரை பிணை கோரி விண்ணப்பிக்கவில்லை என்பது குறிப்பிடத்தக்கது.
