முஸ்லிம்களுக்கெதிரான திரைப்படத்துக்கு அமைச்சர் ரிஷாத் கடும் கண்டனம்


இஸ்லாத்தையும் எமது தலைவர் முஹம்மத்(ஸல்) அலைஹிவஸல்லம் அவர்களையும் அவதூருக்குட்படுத்தும் வகையில் வெளியாகியுள்ள திரைப்படம் முஸ்லிம்களின் உணர்வுகளை சீற்றமடையச் செய்துள்ளதாகவும், இவ்வாறான செயல்கள் வன்மையான கண்டனத்துக்குரியதாகும் என்று தெரிவித்துள்ள அகில இலங்கை மக்கள் காங்கிரஸின் தலைவரும், கைத்தொழில், வணிகத்துறை அமைச்சருமான ரிஷாத் பதியுதீன் இவ்வாறான செயல்களுக்கு முஸ்லிம் நாடுகள் தமது கடும் எதிர்பை வெளியிட வேண்டும் என்றும் தெரிவித்துள்ளார்.
இது தொடர்பில் அமைச்சின் ஊடகப்பிரிவு நேற்று வெளியிட்டுள்ள ஊடக அறிக்கையில் மேலும் குறிப்பிட்டுள்ளதாவது:
கடந்த சில வருடங்களுக்கு முன் முஸ்லிம் பெயர்களைக் கொண்டவர்களை தூண்டி இஸ்லாத்துக்கு எதிரான கருத்துக்களை திணிக்கும் நூல்கள் வெளியிடப்பட்ட போது, அதற்கெதிராக முஸ்லிம் நாடுகளும், சமூகமும் தமது கடுமையான எதிர்ப்பை வெளியிட்டிருந்த போதும்,மீண்டும் தமது நோக்கத்தை அடைந்து கொள்ளும் விதத்தில் தோல்விகண்ட இஸ்ரேலிய சக்திகள் மீண்டும் முஸ்லிம்களை புண்படுத்தும் வகையில் இவ்வாறான படுமோசமான மத நிந்தனை போக்குகளை கடைப்பிடிக்க ஆரம்பித்துள்ளமையை அனுமதிக்க முடியாது என்றும் அமைச்சர் ரிஷாத் பதியுதீன் குறிப்பிட்டுள்ளார்.
உலகளாவிய முஸ்லிம் எழுச்சியின்பாலும்,சத்திய சன்மார்க்க இஸ்லாத்தின்பால் மக்களின் வருகை அதிகரித்துவருவதாலும்,அதனை தாங்கிக் கொள்ள முடியாத பிற்போக்கு சுயநல சக்திகள், இறைதூதர் முஹம்மத் (ஸல்) அலைஹிவஸல்லம் அவர்களை அவமானப்படுத்தி,இஸ்லாத்தினை மலினப்படுத்த எடுக்கும் இந்தக் கொடுமையினை ஒரு போதும் இலங்கை முஸ்லிம்களும் அனுமதிக்கமாட்டார்கள் எனத் தெரிவித்துள்ள அமைச்சர் ரிஷாத் பதியுதீன் முஸ்லிம் தேசத்துடன் இணைந்து தாமும் இந்த கண்டனத்தை தெரிவிப்பதாகவும் கூறியுள்ளார்.

