கங்கை ஆற்றில் பஸ் கவிழ்ந்து22 பக்தர்கள் பரிதாப மரணம்


உத்தரகண்ட் மாநிலத்தில் கங்கை ஆற்றில் தனியார் பஸ் கவிழ்ந்து விபத்துக்குள்ளானதில், 22 பக்தர்கள் தண்ணீரில் மூழ்கி பலியாகினர்.
பத்ரிநாத்திலிருந்து, ரிஷிகேஷ் செல்வதற்காக, நேற்று முன்தினம் 45 பக்தர்கள், தனியார் சுற்றுலா பஸ்சில் சென்றனர். உத்தரகண்ட மாநிலம் தெஹ்ரி மாவட்டம் கொடியாலா, பயாசி அருகே, பஸ் சென்றபோது எதிர்பாராதவிதமாக, கங்கை ஆற்றில் கவிழ்ந்தது. 
இதில், 22 பக்தர்கள் பரிதாபமாக தண்ணீரில் மூழ்கி பலியாகினர். காயமடைந்தவர்கள் ரிஷிகேஷ் அரசு மருத்துவமனையில் அனுமதிக்கப்பட்டனர். இவர்கள் அனைவரும் மத்திய பிரதேச மாநிலத்தை சேர்ந்தவர்கள் என விசாரணையில் தெரியவந்துள்ளது. விபத்துகுறித்து, உத்தரகண்ட ஆளுநர் ஆசிஸ் குரேஷி மற்றும் முதல்வர் விஜய் பகுகுணா ஆகியோர் இரங்கல் தெரிவித்துள்ளனர். 
பலியானவர்கள் குடும்பத்தினருக்கு ஒரு இலட்ச ரூபாயும், காயமடைந்தவர்களுக்கு 50 ஆயிரம் ரூபாயும், நிவாரணமாக வழங்கப்படும் என மாநில அரசு அறிவித்துள்ளது.
