தோட்டத் தொழிலாளரின்வாழ்வில் பிரதான முன்னேற்றம்


மலையகத் தோட்ட வீடமைப்பு திட்டத்தைப் பொறுத்த வரை ஐக்கிய மக்கள் சுதந்திர முன்னணி ஆற்றி யிருக்கும் சேவைகளை வரலாற்று சாதனையென்றே கூறவேண்டும். மலையகத் தோட்டங்களில் முன்னரெல் லாம் ‘வீடுகள்’ எனபதைக் காண்பது அரிதாகவே இருந்தது.
தோட்டத் தொழிலாளர்கள் வாழும் இல்லங்கள் ‘லயன்கள்’ என்றே அழைக்கப்பட்டன. ஆங்கிலேயர் ஆட்சிக் காலத்தில் வரிசையாகக் கட்டப்பட்ட இவ்வீடுகளில் அடிப்படை வசதிகள் கிடையாது.
சிறிய இருப்பிடம் ஒன்றுக்குள் பல குடும்பங்கள் ஒன்றாக வாழும் அவலத்தை தோட்ட லயன்களில் காணலாம். சிதைந்துபோன சுவர்களும் கூரைகளுமான லயன் காம்பராக்களின் அவலத்தைக் கண்ணால் பார்ப்பது சங்கடம் தரும்.
மலையகப் பெருந்தோட்ட மக்களின் அவலம் நிறைந்த சரித்திரத்துக்கு முற்றுப்புள்ளி வைக்க வேண்டுமென திடசங்கற்பம் கொண்டது ஐக்கிய மக்கள் சுதந்திர முன் னணி அரசாங்கமேயாகும். அடிப்படை வசதிகளுடனான தனியான வீடுகளில் நாமும் வசிப்போமென மலையகப் பெருந்தோட்ட மக்களில் பலர் கனவு கூடக் கண்டிருக்க மாட்டார்கள்.
ஆனால் அவர்களில் பலர் தற்போது தனியான வீடுகளில் வசிக்கின்றனர். மின்சாரம், கழிப்பறை, சமையலறை போன்ற வசதிகளுடனான வீட்டில் அவர்களில் பலர் வசிக்கின்றனர். இன்றைய அரசாங்கத்தின் மலையக வீடமைப்புத் திட்டத்தின் மூலமே அங்கே இருப்பிடப் பிரச்சினை படிப்படியாக தீர்க்கப்பட்டு வருகிறது.
தோட்ட உட்கட்டமைப்பு அமைச்சு ஆரம்பிக்கப்பட்ட பின் னர் கடந்த 2006ம் ஆண்டு தொடக்கம் இன்று வரையான காலப் பகுதியில் மலையகப் பெருந்தோட்டங்களில் 12,213 வீடுகள் அமைக்கப்பட்டுள்ளன. இதற்கென அரசாங்கம் 828 மில்லியன் ரூபாவை செலவிட்டுள்ளது.
பெருந்தோட்டத்துறை சார்ந்த தொழிலில் ஈடுபடும் மக்கள் செறிந்து வாழ்கின்ற நுவரெலியா, கண்டி, பதுளை, இரத்தினபுரி, மொனராகலை, கேகாலை, மாத்தளை, களுத் துறை, குருநாகல் போன்ற மாவட்டங்களிலேயே வீடமைப் புத் திட்டம் நடைமுறைப்படுத்தப்பட்டு வருகிறது.
இத்திட்டத்தை துரிதமாக முன்னெடுத்துச் சென்று தோட்ட லயன்களை முற்றாக ஒழித்து நிரந்தரமானதும் அடிப்படை வசதிகளுடனுமான வீடுகளை அம்மக்களுக்கு நிர்மாணித்துக் கொடுப்பதே அரசாங்கத்தின் திட்டமாகும். இதன் மூலம் பெருந்தோட்டத் தொழிலாளர்களின் முக்கிய பிரச்சினைக்குத் தீர்வு கிடைக்குமென்பது நிச்சயம்.
பெருந்தோட்ட மக்களின் வாழ்க்கைத் தரத்தை உயர்த்த வேண்டுமென்பதை நோக்காகக் கொண்டு அரசாங்கம் முன்னெடுத்து வருகின்ற திட்டங்களில் தோட்ட வீட மைப்புத் திட்டமே பிரதானமாக விளங்குகிறது. வீடமைப்பு உதவிக்கு உரித்தான குடுமபங்களுக்கு ஏழு பேர்ச்சஸ் காணியை அரசு வழங்குகிறது. அக்காணியில் தொழிலாளர் குடும்பம் சுமார் இரண்டரை இலட்ச ரூபா பெறுமதியான வீடொன்றை அமைத்துக்கொள்வதற்கு அரசாங்கம் உதவி வழங்குகிறது.
ஒன்றரை இலட்ச ரூபாவை உதவித் தொகையாகவும் ஒரு இலட்ச ரூபாவை வீடமைப்புக் கடனாகவும் அரசு வழங் கும். தோட்டத் தொழிலாளரின் பங்களிப்புடன் குறைந்த செலவில் இவ்வீடுகள் அமைக்கப்படுகின்றன.
‘லயன்கள்’ என்ற பதமானது தோட்டத் தொழிலாளரது அவல வாழ்வின் சின்னமாகவே நோக்கப்படுகிறது. ‘லயன்’ என்ற பதம் மாத்திரமன்றி லயன் வாழ்வும் ஒழிக் கப்பட வேண்டுமென்பதில் அரசாங்கம் மிகவும் அக்கறை யுடன் செயற்பட்டு வருகிறது. தோட்டத் தொழிலாளரைப் பொறுத்த வரை இதுவொரு சரித்திரமாற்றம் ஆகும்.
