234 தொகுதிகளிலும் வாக்கு எண்ணிக்கைஇன்று காலை ஆரம்பம்


வழக்கமான வாக்கு எண்ணிக்கையை விட முடிவுகளை வெளியிட 10 முதல் 15 சதவீதம் கூடுதல் நேரம் ஆகும் என தலைமை தேர்தல் அதிகாரி பிரவீன்குமார் தெரிவித்தார்.
தேர்தல் ஏற்பாடுகள் குறித்து பிரவீன்குமார் கூறியதாவது :-
தமிழகத்தில் 91 மையங்களில் 234 தொகுதிகளுக்கான வாக்குகள் இன்று எண்ணப்படுகிறது. இதில் 16 ஆயிரத்து 966 பணியாளர்கள் ஈடுபடுத்தப்படுகின்றனர். பாதுகாப்பு பணியில் துணை இராணுவப் படையினர் ஈடுபடுத்தப்படுகின்றனர்.
காலை 5 மணிக்கே வாக்கு எண்ணிக்கை மையத்துக்கு தொகுதியின் பார்வையாளர் தேர்தல் அதிகாரி, மாவட்ட தேர்தல் அதிகாரி வந்துவிடுவர். எந்தெந்த மேசையில் வாக்கு எண்ணிக்கைக்கு எந்த ஊழியரை பயன்படுத்துவது என்பது அப்போது முடிவு செய்யப்படும். 
காலை 8 மணிக்கு வாக்கு எண்ணிக்கை தொடங்கியதும், தொகுதி தேர்தல் அதகாரியின் மேசையில் தபால் வாக்குகள் எண்ணப்படும். அரை மணி நேரத்துக்கு பின் மின்னணு வாக்குப் பதிவு இயந்திரங்களில் வாக்குகள் எண்ணப்படும்.
ஒவ்வொரு சுற்று வாக்கு எண்ணிக்கை முடிந்ததும் அதற்கான படிவம் நிரப்பப்பட்டு தேர்தல் அதிகாரியின் பார்வைக்கு அனுப்பப்படும். அனைத்து மேசைகளிலும் ஒரு சுற்று வாக்கு எண்ணப்பட்டு தேர்தல் அதிகாரி கையெழுத்திட்ட பின் அந்த சுற்று விவரம் அறிவிக்கப்படும். மையத்தில் வைக்கப்பட்டிருக்கும் பலகையில் எழுதப்படும். இது தவிர ஒவ்வொரு மேசையிலும் வாக்கு எண்ணிக்கை வீடியோவில் பதிவு செய்யப்படும். 
அந்த வீடியோ காட்சிகள் ‘சிடி’யாக வேட்பாளர்களுக்கு வழங்கப்படும் தபால் வாக்கு எண்ணிக்கை விவரங்களை அறிவிக்காமல் கடைசி இரண்டு சுற்றுக்களுக்கான வாக்கு எண்ணிக்கையை தொடங்க கூடாது என உத்ரவிடப்பட்டுள்ளது. ஒவ்வொரு தொகுதியிலும் முதலில் வருபவர் இரண்டாவது வருபவர் ஆகியோருக்கு இடையேயான வாக்கு வித்தியாசம் தபால் வாக்குகளை விட குறைவாக இருந்தால் தபால் வாக்குகள் மீண்டும் ஆய்வு செய்யப்படும். இவை வீடியோவில் பதிவு செய்யப்படும்.
இதைத் தவிர வாக்கு எண்ணிக்கை தொடக்கம், இயந்திரங்கள் திறக்கப்படுவது, பாதுகாப்பு ஏற்பாடுகள், அசம்பாவித சம்பவங்கள் என அனைத்தும் வீடியோவில் பதிவு செய்யப்படும். தேர்தல் அதிகாரியின் மேசைக்கு அருகிலேயே டேட்டா என்ட்ரி ஆபரேட்டர்களுக்கான இருக்கையும் ஒதுக்கப்படும். 
இதனால் அ. தி. மு. க. புகார் கூறியிருப்பது போல தவறாக எண்ணிக்கையை பதிவுசெய்ய வாய்ப்பில்லை. மேலும் வீடியோ பிரதிகளும் உள்ளன. பார்வையாளர் தேர்தல் அதிகாரி ஆகியோரிடம் ஒரிஜினல் படிவங்கள் இருக்கும் டேட்டா பதிவுடன், அதை ஒப்பிடலாம். ஒவ்வொரு சுற்று முடிவுகளும் அறிவிக்கப்பட்ட பின் அடுத்த சுற்று தொடங்க உள்ளதால் வழக்கமாக ஆகும் நேரத்தை விட 10 முதல் 15 சதவீதம் கூடுதல் நேரம் ஆகும்.
தேர்தல் வழக்குகளை பொறுத்தவரை, சுவர்களில் விளம்பரம் செய்தல், வாகனங்களை அனுமதியின்றி பயன்படுத்துதல் போன்ற குற்றங்கள், இந்திய குற்றவியல் சட்டத்தின் கீழ் வராது. இவ்வாறு பிரவீன்குமார் தெரிவித்தார்.
யாருக்கு சாதகம்? தமிழகத்தில், மொத்தமுள்ள, 234 தொகுதிகளில் 4 கோடியே 70 இலட்சத்து, 49 ஆயிரத்து, 529 வாக்காளர்கள் ஓட்டுப்போட தகுதி பெற்று இருந்தனர்.
மற்ற மாநிலங்கள் பற்றி வெளிவந்த கருத்துக் கணிப்புகளில் குறிப்பிட்ட கூட்டணிக்கு சாதகமாக தெரிவிக்கப்பட்ட போதிலும் தமிழகத்தில் தி. மு. க. அணியா, அ. தி. மு. க. அணியா என்பதை எந்த கருத்துக் கணிப்பும் உறுதிபடத் தெரிவிக்கவில்லை.
இந்த தேர்தலை புறக்கணித்துள்ள ம. தி. மு. க.வின் வாக்கு வங்கி எந்தப் பக்கம் சென்றது என்ற குழப்பமும் நிலவுகிறது. இத்தனை கேள்விகளுக்கும் இன்று பிற்பகலில் விடை கிடைத்துவிடும். தமிழகத்தை அடுத்து ஆளப் போவது யார் என்பது இன்று முடிவாகும்.
