ஆயுதக்குழுக்களின் நடமாட்டம் குறித்து  தேர்தல் ஆணையாளர் கவனம் செலுத்த வேண்டும்


மாகாண சபைத் தேர்தல்களில் ஆயுதக் குழுக்களின் நடமாட்டம் குறித்துத் தேர்தல்கள் ஆணையாளர் அவதானம் செலுத்த வேண்டும். ஏற்கனவே தமிழ் தேசியக் கூட்டமைப்பு இது தொடர்பில் முறைப்பாடு செய்துள்ள போதிலும் ஏற்றுக்கொள்ளக் கூடிய வகையிலான விசாரணைகள் முன்னெடுக்கப்பட்டிருக்கவில்லை என்று ஐக்கிய தேசியக் கட்சி குறிப்பிட்டுள்ளது.
ஜனநாயகத்தை உறுதிப்படுத்தும் வகையிலான வாக்களிப்புக்கு பொதுமக்களுக்கு இடமளிக்கப்பட வேண்டும். அச்சுறுத்தல்கள் காணப்படுவதை ஏற்றுக் கொள்ள முடியாது. கிழக்கு மாகாணத்திலும் தேர்தல் இடம்பெறுகின்ற ஏனைய இரு மாகாணங்களிலும் அரச வேட்பாளர்களின் அட்டகாசமே காணப்படுகின்றது என்றும் அக்கட்சி குற்றம் சுமத்தியுள்ளது.
இது குறித்து ஐக்கிய தேசியக் கட்சியின் பொதுச் செயலாளரும் பாராளுமன்ற உறுப்பினருமான திஸ்ஸ அத்தநாயக்க கூறுகையில்;
கிழக்கு, வடமத்திய மற்றும் சப்ரகமுவ மாகாணங்களுக்கான தேர்தலில் ஐக்கிய தேசியக் கட்சி வெற்றிகரமான பிரசார நடவடிக்கைகளை மேற்கொண்டு வருகின்றது. இதற்கு பொதுமக்களிடமிருந்தும் நல்ல வரவேற்புக் கிடைத்துள்ளது. எனவே அரசாங்கம் நீதியும் நேர்மையானதுமான தேர்தலை நடத்த ஒத்துழைப்புக்களை வழங்க வேண்டும்.
ஆயுதக் குழுக்களைப் பயன்படுத்தி அச்சுறுத்தல்களை மேற்கொள்வது எதிர்க்கட்சிகளின் தேர்தல் கூட்டங்களைக் குழப்புதல் மற்றும் பொதுமக்களுக்கு அழுத்தங்கள் கொடுத்தல் போன்ற ஜனநாயக மீறல் நடவடிக்கைகளைக் கைவிட வேண்டும். குறிப்பாக கிழக்கு மாகாணத்தில் சிறுபான்மை இன மக்களே அதிகமாக உள்ளனர். இவர்களை சுதந்திரமாக வாக்களிக்க இடமளிக்க வேண்டும்.
கூட்டமைப்பு ஏற்கனவே முறைப்பாடு செய்துள்ள ஆயுதக் குழுக்களின் நடமாட்டம் குறித்து தேர்தல்கள் ஆணையாளர் அவதானம் செலுத்த வேண்டும். இவ் விடயம் குறித்து ஐக்கிய தேசியக் கட்சியும் அவதானித்து வருகின்றது எனக் கூறினார்.

