ஆடம்பரம் இல்லாமல் அமைதியாக நடந்த பதவி ஏற்பு நிகழ்வு



தமிழக முதல்வராக ஜெயலலிதா பதவியேற்ற விழாவில் ஆளுயர கட் அவுட்களோ, ஆடம்பர பதாகைகளோ வைக்கப்படவில்லை. ஆனால் கலகலப்புக்கு பஞ்சமில்லாமல் விழாவில் மகிழ்ச்சி கரைபுரண்டோடியது.
சென்னை பல்கலை நூற்றாண்டு மண்டபத்தில் முதல்வர் ஜெயலலிதா மற்றும் அமைச்சர்கள் நேற்று முன்தினம் பதவியேற்று கொண்டனர். போயஸ்கார்டனில் இருந்து விழா மண்டபத்துக்கு ஜெயலலிதா வந்தபோது போக்குவரத்தை தடை செய்யவில்லை. இதனால் அவரது கார் கடற்கரைசாலையில் வாகன நெரிசலில் சிக்கிகொண்டது. 
பின் போக்குவரத்து சரிசெய்யப்பட்டது. அமைச்சர்கள் பதவி யேற்று உறுதிமொழிகளை வாசிக்கும்போது, மரியம் பிச்சை மிகவும் நிறுத்தி தாமதமாக ஒவ்வொரு வார்த்தையாக வாசித்தார். 
கொஞ்சம் டென்ஷனாக காட்சியளித்த முதல்வர் ஜெயலலிதா சங்கரன் கோவிலை சேர்ந்த கருப்பசாமி பதவியேற்க வந்ததை பார்த்தவுடன் சிரித்துவிட்டார். குள்ளமான அவர் நெற்றியில் விபூதியிட்டு, கடகடவென உறுதிமொழி ஏற்றதை பார்த்து, சோ. ராமசாமி கையை இருபக்கமும் அசைத்து உற்சாகம் ஊட்டினார். 
நகைச் சுவை சுபாவங்களுக்கு பெயர்போன கருப்பசாமி அமைச்சராக பதவியேற்றபோது, ஜெயலலிதா உட்பட அரங்கத்தினர் அனைவரும் கலகலப்பாக சிரித்தனர். இதேபோல் முனுசாமி அமைச்சராக பதவியேற்று உறுதிமொழி ஏற்க வந்தபோது சட்டையிலிருந்த கண்ணாடியை எடுத்து மெதுவாக வாசித்ததை பார்த்ததும் ஜெயலலிதா புன்முறுவலிட்டார்.
தமிழக முதல்வராக பொறுப்பேற்றுள்ள ஜெயலலிதா, விழா மேடையில் மிகவும் எளிமையாக காணப்பட்டார். சிவப்பு நிறம் கலந்த ‘பிரவுன்’ சேலை கட்டி வந்த அவர், புதிதாக காதில் மிகவும் சிறிய கம்மல் அணிந்திருந்தார். அதிலிருந்த கல் மினுக்கியதால் வந்த ஒளி அவரது கம்மலை காட்டிக் கொடுத்தது. கடந்த 1996ல் சொத்து சேர்ப்பு வழக்கு உள்ளிட்ட வழக்குகளில் சிக்கிய ஜெயலலிதா, ‘நான் இனி எந்த நகையும் அணியமாட்டேன்’ என்றார். அதன்படி நகை அணியாமல் இருந்து வந்தார். சில ஆண்டுகளாக நேரம் பார்க்க கைக்கடிகாரம் மட்டும் அணிந்தார். 
இதுவரை நகை அணியாமல் இருந்த நிலையில் தற்போது சிறிய கம்மல் அணிந்துள்ளார். எப்போதும் கண்ணாடியுடன் காணப்படும் அவர், நேற்று முன்தினம் உறுதிமொழி வாசிக்கும் போது மட்டும் கண்ணாடி அணிந்தார்.
