திலகரட்ண மீதான தாக்குதல் சம்பவம் : விசாரணை குற்றத்தடுப்பு பொலிஸாரிடம் கைவிரல் அடையாளங்களும் கையளிப்பு


நீதிச்சேவை ஆணைக்குழுவின் செயலாளர் மஞ்சுள திலகரத்ன மீது மேற்கொள்ளப்பட்ட தாக்குதல் தொடர்பான விசாரணை கொழும்பு குற்றத்தடுப்பு பிரிவு பொலிஸாரிடம் ஒப்படைக்கப்பட்டுள்ளது. கல்கிசை பொலிசாரினால் சேகரிக்கப்பட்ட கைவிரல் அடையாளம் மற்றும் ஐவரின் வாக்கு மூலங்கள் உட்பட அனைத்து தடயங்களும் கொழும்பு குற்றத்தடுப்பு பிரிவு பொலிசாரிடம் ஒப்படைக்கப்பட்டுள்ளன.
கடந்த ஞாயிற்றுக்கிழமை கல்கிஸை புனித தோமஸ் கல்லூரிக்கு அருகில் காலை 8.30 மணியளவில் தனது ஜகுவார் காரினுள் பத்திரிகை வாசித்துக் கொண்டிருந்த நீதிச்சேவை ஆணைக்குழுவின் செயலாளர் மஞ்சுள திலகரட்ண மீது இனந்தெரியாத சிலர் தாக்குதலை மேற்கொண்டிருந்தனர். தாக்குதலை மேற்கொண்ட காரொன்றில் மேலும் மூவருடன் வந்ததாகவும், கைத்துப்பாக்கி ஒன்றினை வைத்து நீ தானா அவன் என்று கேட்டு தாக்கியதாகவும் தனது வாக்கு மூலத்தை மஞ்சுள பதிவு செய்துள்ளார். அத்தோடு தனது கையடக்கத் தொலைபேசியையும் தாக்குதல் மேற்கொண்டவர் எடுத்துச் சென்றுள்ளதாகவும் அவர் தனது வாக்கு மூலத்தில் தெரிவித்துள்ளார்.
இந்நிலையிலேயே நீதிச் சேவை ஆணைக்குழுவின் செயலாளர் மஞ்சுள திலகரத்ன மீது மேற்கொள்ளப்பட்ட தாக்குதல் தொடர்பான விசாரணைகள் கொழும்பு குற்றத்தடுப்பு பிரிவு பொலிசாரிடம் ஒப்படைக்கப்பட்டுள்ளது.

