ராடியா பல தடவை தொலைபேசியில் பேசினார்: ஆ. ராசாவின் உதவியாளர் சாட்சியம்


புதுடில்லி:
ஆ. ராசா எங்கே என்று விசாரித்து நீரா ராடியா பலமுறை தம்மை தொலைபேசியில் அழைத்ததாக ராசாவின் முன்னாள் உதவியாளர் ஆசிர்வாதம் ஆச்சாரி 2ஜி சிறப்பு நீதிமன்றத்தில் புதன்கிழமை தெரிவித்தார்.
2ஜி அலைக்கற்றை ஊழல் வழக்கில் சிபிஐ தரப்பு சாட்சியான ஆச்சாரி கடந்த திங்கட்கிழமை நீதிபதி ஒ.பி. சைனி முன்னிலையில் சாட்சியம் அளித்தார். இதைத் தொடர்ந்து இந்த வழக்கில் குற்றம் சாட்டப்பட்ட கனிமொழி தரப்பு வழக்குரைஞர் ராம் ஜேட்மலானி அவரிடம் குறுக்கு விசாரணை நடத்தினார்.
வியாழக்கிழமையும் அவரது குறுக்கு விசாரணை தொடர்ந்தது. ராசாவை விசாரித்து, அரசியல் மற்றும் பெருநிறுவனத் தரகர் நீரா ராடியா தம்மை தொலைபேசியில் அழைத்ததாக அப்போது ஆச்சாரி தெரிவித்தார்.
“நீரா ராடியாவை மேடம் என்றுதான் கூறுவேன். ஒருமுறை என்னுடன் அவர் பேசிய போது, கலைஞர் தொலைக்காட்சி விவகாரத்துக்கு தீர்வு காணப்பட்டு விட்டதாக அமைச்சரிடம் கூறிவிடுமாறு கேட்டுக் கொண்டார். என்று ஆச்சாரி கூறினார். ஜேட்மலானி அடுத்தடுத்து கேட்ட கேள்விகளுக்குப் பதிலளிப்பதற்கு ஆச்சாரி தடுமாறினார். சுற்றுச்சூழல் அமைச்சராக ஆ. ராசா இருந்த போதே ஸ்வான் டெலிகாம் நிறுவனம் உள்ளிட்ட பெருநிறுவன அதிபர்கள் அவரை அடிக்கடி வந்து சந்திப்பார்கள் என்று ஆச்சாரி தனது சாட்சியத்தில் கூறியிருக்கிறார்.
