


உலகை இப்போதெல்லாம் இயற்கை அனர்த்தங்கள் கடுமையாகவே அச்சுறுத்துகின்றன. வெள்ளம், மண் சரிவு, பூகம்பம், சுனாமி, சூறாவளி என்றெல்லாம் உலகில் பரவலாக இயற்கை அனர்த்தங்கள் அதிகரித்துக் கொண்டே வருகின்றன. இத்தகைய அழிவுகளால் உயிர்கள் அழிவதும் உடைமைகள் நாசமாவதும் தொடருகின்றன.
இயற்கை அனர்த்தங்கள் புவியில் அதிகரிப்பதற்கு மனிதனே காரணமென பூகற்பவியலாளர்கள் குற்றம் சாட்டி வருகின்றனர். ஆனாலும் இக்குற்றச் சாட்டுகளால் பயனேதும் விளையப்போவதில்லை. 
பாதகமான விளைவுகளைப் பற்றிச் சிந்திக்காமல் மனித குலம் தனது குறிக்கோளை நோக்கிச்சென்று கொண்டிருக்கையில் பேரழிவுகளைத் தடுத்து நிறுத்துவதென்பது உண்மையிலேயே முடியாத காரியமாகும்.
எமது சூரியக் குடும்பத்திலுள்ள கோள்களைப் பற்றி மட்டுமே ஆராய்ந்து கொண்டிருந்த மனிதன், தற்போது அதனையும் தாண்டி மற்றொரு சூரியக் குடும்பத்தைத் தேடும் ஆராய்ச்சியில் இறங்கியுள்ளான். 
அறிவியலின் உச்சத்தைத் தொட்டுவிட்ட மனித குலத்தினால் தனது பூமியில் நிகழ்கின்ற இயற்கை அழிவுகளைத் தடுத்து நிறுத்த முடியாதிருக்கிறது.
இதனை மனித குலத்தின் பலவீனம் என்பதை விட இயற்கையில் பலம் என்று கூறுவதே மிகவும் பொருத்தமாகும்.
வெற்றிகொள்ள முடியாத மாபெரும் சக்தியொன்று அண்டத்தையே இயக்குவதாக நாஸ்திகர்கள் கூட நம்பிக்கை கொண்டிருப்பதை நிராகரிக்க முடியாதிருக்கிறது. 
அதேசமயம் நிலம், நீர், காற்று, ஆகாயம், நெருப்பு போன்ற இயற்கை அனர்த்தக் காரணிகளை எமது வேதங்கள் ‘பஞ்சபூதங்கள்’ என்று வர்ணித்ததன் அர்த்தமும் இப்போதுதான் புரிகின்றது.
இயற்கையை மனிதனால் வென்று விட முடியாதென்பது முற்றிலும் உண்மை. எனவே இயற்கையுடன் இசைந்து போவதைத் தவிர மனிதனுக்கு வேறு வழியில்லை. 
புவியின் இயற்கைத் தன்மைக்கு ஊறு விளைவிக்காத செயற்பாடுகள் மட்டுமன்றி இயற்கை அனர்த்தங்களின்போது பாதுகாப்புப் பெறுகின்ற முன்னெச்சரிக்கை ஏற்பாடுகளும் எமக்கு அவசியமாகின்றன.
சுனாமி பேரழிவுக்குப் பின்னர் இயற்கை அனர்த்த முன்னெச்சரிக்கை செயற்பாடுகளில் எமது நாடு பெரும் முன்னேற்றம் கண்டுள்ளது. அரசாங்கம் மாத்திரமன்றி தொண்டர் நிறுவனங்களும் இவ்விடயத்தில் அதிக பங்களிப்பை வழங்கியுள்ளன. 
கடலோர அனர்த்த ஆபத்துப் பிரதேசங்களில் வீடுகள் அமைப்பதைத் தவிர்த்தல், இயற்கை அனர்த்த முன்னெச்சரிக்கை அறிவிப்புக் கோபுரங்கள், பொலிஸார் மற்றும் உள்ளூர் அமைப்புகள் மூலமான உடனடி அபாய அறிவிப்புப் பரிமாற்றம் போன்றவற்றை இவற்றில் முக்கியமானவையாகக் குறிப்பிடலாம்.
நேற்று முன்தினம் நள்ளிரவுக்குப் பின்னர் ஏற்பட்ட நில நடுக்கத்தையடுத்தும் இவ்வாறான சுனாமி முன்னெச்சரிக்கை அனுபவமொன்றை நாம் பெற்றோம். நிக்கோபார் தீவுகளை மையமாகக் கொண்டு நேற்று முன்தினம் நள்ளிரவுக்குப் பின்னர் ஏற்பட்ட பூகம்பத்தின் அதிர்வுகள் இலங்கை, தென்னிந்தியா, இந்தோனேசியா போன்ற இடங்களிலும் உணரப்பட்டன.
இந்நில நடுக்கமானது இலங்கையை மையமாகக் கொண்டதல்லவென்பதால் நாம் பெரிதாக அச்சம் கொள்ளத் தேவையில்லை. ஆனாலும் ஆழிப் பூகம்பப் பேரலை குறித்து அலட்சியமாக இருந்துவிட முடியாது. ஏனெனில் எங்கோவொரு பிராந்தியத்தில் ஏற்படுகின்ற பூகம்பம் கூட ஆழிப் பேரலையைத் தோற்றுவித்து எமது நாட்டுக்கும் பேரழிவைக் கொண்டு வந்து விடலாம்.
சுனாமி அனர்த்தத்தின் வாயிலாக நாம் பெற்றுக் கொண்ட அனுபவங்கள் நேற்றுமுன்தினம் நள்ளிரவுக்குப் பின்னர் நன்கு பிரதிபலித்ததைக் காண முடிந்தது. 
நில நடுக்கம் உணரப்பட்டு சிறு நேரத்தில் நாடெங்கும் மிகத் துரிதமாகவே எச்சரிக்கை ஊட்டப்பட்டது. கடற்கரையோரப் பிரதேச மக்கள் உடனடியாகவே பாதுகாப்பான இடங்களுக்கு இடம் பெயர்ந்தனர். அனர்த்த முன்னறிவிப்பு எச்சரிக்கைக் கோபுரங் கள் உரிய வேளையில் செயற்பட்டதையடுத்து மக்கள் இரவோடிரவாக பாதுகாப்பான இடங்களை நோக்கிச் சென் றனர்.
எமது நாட்டுக்கு எந்தவிதமான பாதிப்பும் ஏற்படவில்லையாயி னும் இலங்கையின் அனர்த்த முன்னெச்சரிக்கை முறைமை மிகவும் உயர்ந்த நிலையில் உள்ளது நன்கு தெரிகிறது. இப்பணியில் சம்பந்தப்பட்ட அனைவரும் மிகவும் பாராட்டப் பட வேண்டியவர்களாவர். உலகெங்கும் இயற்கை அனர்த்தங் கள் அதிகரித்துவரும் இவ்வேளையில் முடிந்தளவு முன் பாதுகாப்பு மேற்கொள்வதே எமக்குள்ள ஒரே வழியாகும்.
