பட்டாசு சத்தம் இல்லாத கிராமம்வெளவால்களுக்காக ‘தியாகம்’


புதுச்சேரி
வெளவால்களுக்காக பட்டாசு இல்லாத தீபாவளியை கிராம மக்கள் கொண்டாடினர். தீபாவளி பண்டிகையென்றாலே முதலில் நமது நினைவுக்கு வருவது விதவிதமான பட்டாசுகள், ஆனால் புதுச்சேரி அடுத்த காலாப்பட்டு அருகில் தமிழக பகுதியைச் சேர்ந்த கழுப்பெரும்பாக்கம் கிராம மக்கள், தீபாவளி சமயத்தில் ஊருக்குள் பட்டாசுகளை நெருங்க விடுவதில்லை.
கழுப்பெரும்பாக்கம் ஆலமரத்தில் ஊருக்குள் விருந்தாளியாக தங்கியுள்ள பழந்தின்னி வெளவால்களே கிராம மக்களின் இந்த தியாகத்திற்குக் காரணம். இந்த பழந்தின்னி வெளவால்களுக்காக தான் கடந்த 5 தலைமுறையாக இந்த கிராம மக்கள் பட்டாசுகள் வெடிக்காமல் சத்தமில்லாத தீபாவளியை ஒவ்வொரு ஆண்டும் கொண்டாடி வருகின்றனர். 
இரவில் உணவு வேட்டை, நடத்திவிட்டு பகலில் மரக் கிளைகளில் தொங்கியபடி ஓய்வு எடுக்கும் நேரத்தில் பட்டாசுகள் வெடித்தால் பழந்தின்னி வெளவால்கள் கலைந்து சென்றுவிடும் என்பதால் யாரும் வெடிப்பதில்லை.
தீபாவளி பண்டிகை என்றில்லாமல் பல காலமாகவே இங்கு பட்டாசுகள் வெடிப்பதில்லை. கிராமத்தில் திருமணம், காது குத்தல், ஊர் திருவிழா என பொது விசேட நிகழ்ச்சிகள் களைகட்டினால் கூட பட்டாசு சத்தத்தைக் கேட்க முடியாது. இப்பகுதிகளில் பட்டாசு புகை, நெடி கூட அண்ட விடாமல் பல ஆண்டுகளாக கவனத்துடன் பாதுகாத்து பராமரித்து வருகின்றனர்.
வழக்கம் போல, இந்தாண்டு தீபாவளி பண்டிகையான நேற்று முன்தினம் இந்த கிராமத்தில் மக்கள் பட்டாசுகளை வெடிக்கவில்லை. மற்றப்படி இனிப்புக்கள் செய்து புத்தாடைகள் அமைதியாக தீபாவளியைக் கொண்டாடினர். இந்த ஊரு மக்களுக்குப் பழந்திண்ணி வெளவால்கள் தான் செல்ல குழந்தைகளாக விளங்குகின்றன.
மரத்திற்கு அடியில் வெளவால்கள் அடிபட்டு கீழே விழுந்து கிடப்பதை யார் கண்டாலும் அடுத்த நிமிடமே அக்கறையுடன் முதலுதவி சிகிச்சை கொடுத்து மீண்டும் மரக்கிளையில் ஏற்றிவிடுகின்றனர். இறந்துவிட்டால் சில நிமிட மெளன அஞ்சலிக்குப் பின் மண்ணில் புதைத்துவிடு கின்றனர். எந்தக் காரணத்தை கொண்டும் 
வேட்டை யாடுபவர்களை ஊருக்குள் நுழைய விடுவதே கிடையாது. மனிதனுக்கு மனிதனே மனிதநேயம் காட்ட தவறும் இந்த உலகில் வெளவால்கள் மீது பாசம் வைத்து கடந்த 5 தலைமுறைகளாக பட்டாசுகளுக்கு விடை கூறி வரும் கழுப்பெரும்பாக்கம் கிராம மக்களின் உயரிய பண்பு வியக்க வைக்கிறது.
