புதையல் தோண்டிய மூவருக்கு நீதிமன்ற அபராதம் விதிப்பு


பதுளை தினகரன் விசேட நிருபர்
புதையல் தோண்டியது தொடர்பான குற்றச்சாட்டின் பேரில், மொனராகலை மஜிஸ்ரேட் நீதிமன்றத்தில் ஆஜர் செய்யப்பட்ட மூவரை குற்றவாளிகளாகக் கண்ட நீதிபதி நந்தனி அபேகுணவர்தன, 75 ஆயிரம் ரூபாவினை அபராதமாக விதித்து, தீர்ப்பு வழங்கினார்.
மொனராகலைப் பகுதியில் புராதன விகாரையொன்றின் அருகாமையில் புதையல் தோண்டப்படுவதாகக் கிடைத்த புகாரொன்றினையடுத்து விரைந்த மொனராகலைப் பொலிஸார், குறிப்பிட்ட இடத்தை சுற்றிவளைத்து, புதையல் தோண்டிக் கொண்டிருந்த மூவரைக் கைது செய்தனர். மேலும், புதையல் தோண்டுவதற்கு பயன்படுத்தப்பட்ட பெருமளவிலான உபகரணங்களையும், பொலிஸார் கைப்பற்றினர்.
கைது செய்யப்பட்டவர்கள் விசாரணையின் பின்னர், அவர்கள் மூவரும், மொனராகலை மஜிஸ்ரேட் நீதிமன்றத்தில் ஆஜர் செய்யப்பட்டனர். நீதிபதி முன்னிலையில் அம் மூவரும் சுமத்தப்பட்ட குற்றச்சாட்டுக்களை ஏற்றுக் கொண்ட பின்னர், நீதிபதி அம் மூவரையும், கடுமையாக எச்சரித்ததோடு, தலா இருபத்தையா யிரம் ரூபா என்றடிப்படையில், 75 ஆயிரம் ரூபாவினை அபராதமாக விதித்து தீர்ப்பளித்தார். 
