பதவி விலகும்பேச்சுக்கே இடமில்லை!



கூட்டணி அரசை தலைமையேற்று நடத்தும்படி மக்கள் எங்களுக்கு வாக்களித்துள்ளனர். முடிக்க வேண்டிய விஷயங்கள் நிறைய உள்ளதால் பதவி விலகும் பேச்சுக்கே இடம் இல்லை என பிரதமர் மன்மோகன் சிங் கூறினார்.
		
தொலைக்காட்சி செய்தி அலைவரிசை களில் செய்தி ஆசிரியர்கள் கேள்விக்களுக்கு பிரதமர் மன்மோகன் சிங் அளித்த பதில் விவரம் வருமாறு; கூட்டணி அரரை வழிநடத்தி செல்லும் போது சில சங்கடங்கள் எழுவது இயல்பே. 
சில பிரச்சினைகளை எதிர்கொள்ள வேண்டியது எதிர்பார்க்கக் கூடிய ஒன்றே. அதற்காக பிரதமர் பதவியை விட்டு விலகுவது என்ற எண்ணமே எனக்க எழவில்லை. நான் இப்போதுள்ள பணியை திறம்படவே செய்கிறேன். எனவே ஏற்றுக்கொண்ட பணியை பாதியிலேயே விட்டுச் செல்லும் எண்ணம் இல்லை. 
இந்த அரசு இன்னும் நிறைய விஷயங்களில் சாதிக்க வேண்டியுள்ளது. கூட்டணி அரசை தலைமையேற்று நடத்தும்படி மக்கள் எங்களுக்கு வாக்களித்துள்ளனர். முடிக்க வேண்டிய விஷயங்கள் நிறைய உள்ளதால் அடுத்த மூன்றரை ஆண்டுகளுக்கு பதவி விலகும் பேச்சுக்கே இடம் இல்லை. ஸ்பெக்ட்ரம் ஒதுக்கீட்டில் ஒரு பைசா கூட நஷ்டம் இல்லை என அமைச்சர் கபில்சிபல் கூறியுள்ளார். 
இவ்விஷயத்தில் ஆரம்பம் எது என பார்க்க வேண்டும். ஏல முறையை பின்பற்றக்கூடாது என்பதே கொள்கையாக இருந்து வந்துள்ளது. முதலில் வருபவருக்கே முன்னுரிமை என்ற கொள்கைப்படி பார்த்தால், இலாப நஷ்ட கணக்குகளை யூகிக்கவும் முடியாது.
அரசு எத்தனையோ திட்டங்களுக்கு மானியம் வழங்குகிறது. இதை வைத்து நஷ்டம் ஏற்பட்டுள்ளதாக கூற முடியாது. உதாரணமாக உணவுப் பொருட்களுக்கு, 80ஆயிரம் கோடி வரை அரசு மானியம் அளிக்கிறது. அதைவிட உரங்களுக்கு மானியம் அளிக்கப்படுகிறது. மற்ற எல் லாவற்றைக் காட்டிலும் மண்ணெண்ணெய் க்கு மானியம் அதிகமாக வழங்கப்படுகிறது. 
பாதுகாப்பு விவகாரங்களுக்கான மத்திய அமைச்சரவையின் கூட்டம் விரைவில் நடைபெறவுள்ளது. அதில், ஆன்ட்ரிக்ஸ், தேவாஸ் ஆகிய நிறுவனங்களுக்கு இடையில் ஸ்பெக்ட்ரம் ஒதுக்கீடு தொடர்பாக ஏற்பட்ட சர்ச்சைக்குரிய ஒப்பந்தம் குறித்து விவாதிக்கப்பட்டு உரிய முடிவு எடுக்கப்படும். பாராளுமன்றம் நடைபெறவிடாமல் எதிர்க்கட்சிகள் செய்வது குறித்து எனக்கு புரியவில்லை. பட்ஜெட் கூட்டத் தொடராவது சரியாக நடைபெற வேண்டும். 
எதிர்க் கட்சிகளுடன் பேச்சுவார்த்தை நடைபெற்று வருகிறது. கருத்து வேறுபாடுகள் எவ்வளவு இருந்தாலும், பார்லிமென்ட் சுமுகமாக நடைபெற வேண்டும். அடுத்த பொதுத் தேர்தலில் யார் பிரதமர் வேட்பாளர் என்பது குறித்து இப்போதே எதுவும் கூற முடியாது. என்னுடைய மீதி பதவிக் காலத்தை பூர்த்தி செய்வேன் என்றே நம்புகிறேன். 
நடைபெறவுள்ள உலகக் கோப்பை கிரிக்கெட் போட்டியில் இந்தியா கோப்பை வெல்ல வேண்டுமென்று நாட்டு மக்கள் ஒவ்வொருவரும் விரும்புகின்றனர். அவர்களுடன் சேர்ந்து நானும் அதையே விரும்புகிறேன். இந்திய அணியில் பிடித்தமான வீரர் என்று ஒருவரை மட்டும் குறிப்பிட்டு சொல்ல விருப்பமில்லை. இவ்வாறு பிரதமர் கூறினார்.
சமீபகாலமாக மத்திய அரசின் ஊழல்கள் மற்றும் முறைகேடுகள் குறித்து சரமாரியாக சந்தேகங்களும் குற்றச்சாட்டுகளும் வெளியாகிக் கொண்டிருந்த நிலையில் இவற்றுக்கு விளக்கமளிக்கும் வகையில், இதற்கான ஏற்பாடு செய்யப்பட்ருடிந்தது. நேற்று முன்தினம் காலை 11 மணிக்கு தொடங்கிய இந்த சந்திப்பின் ஆரம்பத்தில் பிரதமர் சில நிமிடங்கள் பேசினார். 
அப்போது அவர் கூறியதாவது ஸ்பெக்ட்ரம், ஆதர்ஷ், பொதுநலவாய போட்டிகள், ஐ. எஸ். ஆர். ஓ. என வரிசையாக பல்வேறு பிரச்சினைகள் குறித்து, ஊடகங்கள் செய்தி வெளியிட்டு வந்தன. இப்பிரச்சினைகளை மக்களுக்கு தெரியப்படுத்துவதில் ஊடகங்கள் சிறப்பாக செயல்பட்டன. இப்பிரச்சினைகளில் தேவையான நடவடிக்கைகளை எடுப்பதற்கு ஊடகங்கள் தூண்டுகோலாக இருந்தன.
ஊடகங்கள் சுட்டிக்காட்டியுள்ள பிரச்சினைகளில் யார் தவறு செய்திருந்தாலும் பாரபட்சமின்றி நடவடிக்கைகள் எடுக்கப்படும். இருப்பினும் நாடு முழுவதும் ஊழல்கள் மட்டுமே நிரம்பியிருப்பது போல சித்திரிக்கப்படுகிறது. ஆனாலும் உரிய முறையில் தேவையான நடவடிக்கைகளை அரசு எடுத்து வந்தே உள்ளது. இந்த ஆண்டு நாட்டின் வளர்ச்சி வீதம் என்பது 8.54 சதவீதம் வரை உள்ளது. 
ஆனாலும் நாட்டின் பணவீக்கம், உணவுப் பொருட்கள் மீதான பணவீக்கம் ஆகியவை கவலையளிக்கின்றன. வளர்ச்சி விகிதம் என்பது, பரவலாக பகிர்ந்தளிக்கப்படாமல் உள்ளது. இருப்பினும், இதற்கான நடவடிக்கைகள் எடுக்கப்பட்டு வருகின்றன என்றார்.
