அ.தி.மு.க. ஆட்சியில் தமிழுக்கு ஆபத்து ஏற்பட்டுள்ளது

சட்டப் பேரவையில் நடைபெற்ற விவாதங்களை பொதுமக்களுக்கு விளக்கும் வகையில் ‘சென்னையில் சட்டமன்றத்தில் ஜனநாயகம் படும்பாடு’ என்ற தலைப்பில் கண்டன பொதுக்கூட்டம் நடந்தது.
சென்னை தங்கசாலை மணிக்கூண்டு அருகே நடைபெற்றது. இந்தக் கூட்டத்துக்கு வடசென்னை மாவட்ட தி.மு.க. பொறுப் பாளர் ஆர்.டி. சேகர் தலைமை தாங்கினார்.
கூட்டத்தில் தி. மு. க. தலைவர் கருணாநிதி பேசியதாவது, தமிழக சட்டமன்றத்தில் ஜனநாயகம் படும்பாடு என்ற தலைப்பில் இங்கு கண்டன கூட்டம் நடைபெற்றுக் கொண்டிருக்கிறது
அந்த தலைப்பில் ஒரு திருத்தத்தைக் கொண்டுவர விரும்புகிறேன். ஜனநாயகமே இல்லாத சட்ட சபையில் ஜனநாயகம் படும்பாடு என்று எப்படி கூற முடியும்? ஜெயலலிதா ஆட்சிப் பொறுப்பேற்ற உடன் இனி தமிழ்நாட்டில் வன்முறைகளுக்கு இடமில்லை. கொலை, கொள்ளை, திருட்டுகள், தாலி சங்கிலி பறிப்புக்கள் இதற்கெல்லாம் இடமில்லை.
இந்த செயல்களில் ஈடுபட்டவர்கள் எல்லாம் ஆந்திராவுக்கு சென்றுவிட்டார்கள் என்று கூறினார். ஆனால் இப்போது அ. தி. மு. க. ஆட்சி பொறுப்பேற்று 100 வது நாளை கொண்டாடினார்கள். ஆனால் தமிழ்நாட்டில் இந்த 100 நாட்களில் நடந்த கொலைகள் 86, கொள்ளைகள் 110, சங்கிலி பறிப்பு 38, வழிப்பறி கொள்ளைகள் 13 இவற்றையும் 100 நாள் கொண்டாட்டத்தில் ஜெயலலிதா கட்சியினர் சேர்த்துக் கொள்ள வேண்டும்.
நான் சட்டமன்றத்துக்கு சென்றேன் அங்கு என கையெழுத்து பதிவாகாவிட்டால் எம். எல். ஏ. பதவி பறிபோய்விடும். நான் தொகுதி மக்களுக்கு பணியாற்றுவேன் என்று எனக்கு வாக்களித்த திருவாரூர் மக்கள் ஏமாந்துவிடக் கூடாது என்பதற்காக எம். எல். ஏ. என்ற முறையில் கடமையாற்ற பழைய சட்டமன்றத்துக்கு சென்றேன்.
புதிய சட்ட சபைக்கு அல்ல. அதுதான் பூட்டப்பட்டு கிடக்கிறதே. காரணம் நாம் கட்டியதற்காக பிரதமர் மன்மோகன்சிங் திறந்து வைத்ததற்காக திறப்பு விழாவில் நம்முடைய சோனியா காந்தி முன்னிலை ஏற்றதற்காக அந்தக் கட்டடம் எதற்கும் உதவாது என்றார்கள். ஆனால் டெல்லியில் உள்ள எய்மஸ் மருத்துவமனைக்கு இணையான மருத்துவமனை அமைக்கப் படும் என்று அம்மையார் அறிவித்துள்ளார்.
தமிழ்நாட்டில் தமிழுக்கு மரியாதை கொடுக்க மாட்டோம் என்று கூறுகிற ஆட்சியாளர்களுக்கு துதிபாடும் சில கட்சிக்காரர்களும் இருக்கிற காரணத்தால் சட்டப்பூர்வமாக நாங்கள் நிறைவேற்றியுள்ளவற்றை எல்லாம் மாற்றி அமைக்கிறார்.
உலகில் 6 மொழிகள் தான் செம்மொழியாக்கப்பட்டன. தமிழ் செம்மொழி ஆவதற்கு முதல் குரல் கொடுத்தவர் பிராமணர் குலத்தில் உதித்த சூரிய நாராயண சாஸ்திரி.
அவர் எழுப்பிய குரலை எழுப்பித்தான் 100 ஆண்டாக தமிழ் மொழி செம்மொழியாக வேண்டும் என்று நாங்கள் மட்டுமல்ல பொதுவுடமை கட்சியினர், கம்யூனிஸ்டு கட்சியினர் என இன்னும் எத்தனையோ பேர் குரல் கொடுத்தனர். இந்த நிலையில் சோனியா காந்தி அம்மையாரை பலமுறை சந்தித்து தமிழுக்கு செந்தமிழ் தகுதி தந்தாக வேண்டும் என்று வலியுறுத்தினேன்.
இதைத் தொடர்ந்து அவர் உத்தரவுப்படி மத்திய மந்திரி அரஜூன் சிங்கும், புலவர்கள், அறிஞர்கள், மொழி வல்லுனர்கள் ஆகியோருடன் கலந்து பேசி தமிழுக்கு செம்மொழி அந்தஸ்து வழங்கப்பட்டது. இது குறித்து சோனியா காந்தி எனக்கு கடிதம் எழுதினார். உங்களால்தான் தமிழுக்கு செம்மொழி தகுதி கிடைத்துள்ளது என்று குறிப்பிட்டு இருந்தார். அந்த கடிதத்தை நான் பத்திரமாக வைத்துள்ளேன்.
நான் மறைந்த பிறகு அதை எனது கருவூலத்தில் வைக்கும்படி கூறியிருக்கிறேன். செம்மொழி என்ற வார்த்தையை ஏற்க இந்த ஆட்சி மறுக்கிறது. சமச்சீர் புத்தகத்தில் எங்கெல்லாம் செம்மொழி என்ற வார்த்தை இருக்கிறதோ அவை பேனா கொண்டும், மை கொண்டும் அழிக்கப்படுகிறது. தமிழுக்கு செம்மொழி அந்தஸ்து கிடைத்தது அதை கருணாநிதி பெற்று தந்தார் என்ற எழுதப்பட்ட வாசகத்தை அழித்து இருக்கிறார்கள்.
புத்தகத்தில் உள்ள வாசகத்தை வேண்டும் என்றால் அவர்கள் அழித்து விடலாம். ஆனால் தமிழர்களின் இதயத்தில் எழுதப்பட்ட வாசகத்தை எந்தக் கொம்பன் வந்தாலும் அழிக்க முடியாது.
மறைமலை அடிகளாரும், 500 தமிழ் புலவர்களும் பச்சையப்பன் கல்லூரியில் கூடி தமிழர்களுக்கு தனி ஆண்டு இல்லையே என்று ஆராய்ந்து விவசாயிகளின் அறுவடை காலம், நெல் மணிகள் குவியும் காலம் இவைகளையெல்லாம் பார்த்து பொங்கல் நாள் என்று அறிவித்து தை முதல் திகதி தமிழர் புத்தாண்டு பிறக்கிறது. தை பிறந்தால் வழி பிறக்கும் என்று தை மாதம் முதல் நாள்தான் தமிழ் புத்தாண்டு என்று முடிவு செய்யப்பட்டது.
