மத்திய அரசாங்கம் தன்னை சீர்செய்து கொள்ள வேண்டும்

முதல்வர் ஜெயலலிதா
இராணுவ உளவுப் பிரிவு, மாநில உளவுப் பிரிவு மற்றும் &#39;ரா&#39; போன்றவற்றை எல்லாம் ஒதுக்கி வைத்துவிட்டு, மத்திய அரசின் உளவுப் பிரிவுக்கு மட்டும் தான் திறமை இருப்பது போல முன்னிலைப்படுத்துவது தவறு. பயங்கரவாத தடுப்பு மையம், மாநில அரசுகளின் உரிமைகளை பறிக்கிறது.
இம்மையம் அமைப்பது குறித்து, மாநில முதல்வர்களை கொண்ட ஒரு குழுவை அமைத்து, விரிவாக ஆராய வேண்டும். அதுவரைக்கும் இந்த மையம் அமைப்பதை, மத்திய அரசு நிறுத்தி வைக்க வேண்டும்&quot; என, முதல்வர் ஜெயலலிதா கூறினார். பயங்கரவாத தடுப்பு மையம் அமைப்பது தொடர்பாக, டில்லியில் உள்துறை அமைச்சகம் நேற்று முன்தினம் ஏற்பாடு செய்திருந்த, அனைத்து மாநில முதல்வர்கள் மாநாட்டில், முதல்வர் ஜெயலலிதா பேசியதாவது,
பயங்கரவாதத்தை ஒழிப்பது என்பது மிகவும் முக்கியமான விடயம். ஆனால் பயங்கரவாதத்தை ஒழிப்பதற்காக என்று கூறிக் கொண்டு, மாநில அரசுகளின் உரிமைகளில் தலையிடுவதும், அவற்றின் அதிகாரங்களை பறிக்க நினைப்பதும் ஏற்கத்தக்கது அல்ல. பயங்கரவாத தடுப்பு மையத்தை அமைப்பது என்ற மத்திய அரசின் நடவடிக்கை, மாநில அரசுகளின் நலன்களுக்கு முற்றிலும் விரோதமானது.
மும்பை தாக்குதல் மற்றும் கார்கில் போருக்கு பிறகே, பயங்கரவாத செயல்கள் என்பது, எத்தனை கொடுமையானது என்பதை, இந்தியா புரிந்து கொண்டது. அதைவிட இந்த இரண்டு சம்பவங்களுக்கு பிறகு தான், மத்திய அரசின் உளவுப் பிரிவு, எவ்வளவு பலவீனமானது என்பதையும், நாடு புரிந்து கொண்டது. ஆனால், அதே பலவீனமான மத்திய அரசின் உளவுப் பிரிவை மையமாக கொண்டும், அதை முன்னிலைப் படுத்தும் விதமாகவும், தேசிய பயங்கரவாத தடுப்பு மையம் அமைக்கப்படுகிறது.
முற்றிலும் பலவீனமான தோற்றுப் போய் கிடக்கும், மத்திய அரசின் உள வுப் பிரிவை அடிப்படையாக கொண்டு, இந்த மையம் அமைக்கப்படுகிறது. இந்த மையம் அமைப்பதை பல்வேறு மாநில அரசுகள் எதிர்க்கின்றன.
காங்கிரஸ் ஆளும் மாநில அரசுகளே கூட, சில குறைகள், குற்றங்களை குறிப்பிடுகின்றன. பயங்கரவாத தடுப்பு மையம் மாநில அரசுகளின் உரிமைகளை பறிக்கிறது. இம்மையம் அமைப்பது குறித்து, மாநில முதல்வர்களை கொண்ட ஒரு குழுவை அமைத்து, விரிவாக ஆராய வேண்டும். அதுவரைக்கும், இந்த மையம் அமைப்பதை மத்திய அரசு நிறுத்தி வைக்க வேண்டும்.
நிர்வாக சீர்த்திருத்தம் தொடர்பாக, வீரப்பமொய்லி குழு அளித்த பரிந்துரைகளின்படி இந்த மையம் அமைக்கப்படுவதாக சொல்லப்படுகிறது. இந்த அறிக்கையில் தான், மத்திய அரசின் உளவுப் பிரிவு கடுமையாக விமர்சிக்கப்பட்டுள்ளது. மத்திய அரசின் உளவுப் பிரிவை மட்டுமே கொள்ளாமல், நாட்டிலுள்ள பல்வேறு உளவுப் பிரிவுகளையும் ஒருங்கிணைந்து, அதன் அடிப்படையில் தான் பயங்கரவாத ஒழிப்பு நடவடிக்கைகள் இருக்க வேண்டும் என்று, அந்த குழு பரிந்துரை செய்தது. ஆனால், இம்மையமோ மத்திய உளவுப் பிரிவை மட்டுமே முன்னிறுத்தி அமைக்கப்படுகிறது.
கடற்கரையோரங்கள், நாட்டின் எல்லைப் பகுதிகள் ஆகியவற்றின் கண்காணிப்பை பலப்படுத்த வேண்டும். உளவுத் தகவல்கள் பெறப்படுவதில் தீவிரம் காட்டப்பட வேண்டும். உளவுத் தகவல்கள் அளிப்பவர்களுக்கு சன்மானம் வழங்கப்பட வேண்டும். மாநில அரசுகள் கேட்கும் பாதுகாப்பு கண்காணிப்பு கட்டமைப்பு வசதிகளை, மத்திய அரசு ஏற்படுத்தி தரவேண்டும் அதை விடுத்து, மாநில அரசுகளை, வெறுமனே உள்துறை அமைச்சகமும், மத்திய உளவுப் பிரிவும் குறை கூறிக் கொண்டே இருக்க கூடாது. 
இந்தியாவின் நிதிநிலைமை மோசமாக உள்ளது என்றும், நாட்டின் வர்த்தகம் தொடர்பாக சமநிலை காணப்படவில்லை என அமெரிக்காவில் உள்ள சர்வதேச நிதி நிலைமை ஆய்வு நிறுவனம் மத்திய அரசை குறை சொல்லியுள்ளது.
முதலில், மத்திய அரசு தன்னை சரிப்படுத்திக் கொண்டால் பரவாயில்லை. மாநில அரசுகள் சரியாகவே இயங்குகின்றன; ஆளுகின்றன. மாநில அரசுகளை குறை கூறுவதை தவிர்த்துவிட்டு, தனது நடவடிக்கைகளை சீர் செய்து கொள்ள, மத்திய அரசு முன்வர வேண்டும் இவ்வாறு ஜெயலலிதா பேசினார்.
