போதைவஸ்து பாவனையற்றஆரோக்கியமான சமுதாயம்


புகையிலை தடை தினம் உலகெங்கும் இன்று அனுஷ்டிக்கப்படுகிறது. புகையிலைப் பாவனையினால் உண்டாகும் தீங்குகளை விளக்கி உலக நாடுகளின் அரசாங்கங்களும் பொதுநல அமைப்புகளும் இன்றைய தினம் விசேட வேலைத் திட்டங்களை முன்னெடுக்கின்றன.
உலகில் கூடுதலான மரணங்களுக்கு புகையிலைப் பாவனையே காரணியாக அமைவதனால் புகையிலையின் அபாய விளைவுகள் குறித்து இன்றைய தினத்தில் விழிப்புணர்வுப் பிரசாரங்களை முன்னெடுப்பது மிகவும் அவசியமாகிறது.
உலகெங்கும் வருடம் தோறும் சுமார் 5.4 மில்லியன் (ஐம்பத்து நான்கு இலட்சம்) மக்கள் புகையிலைப் பாவனையினால் ஏற்படும் பல்வேறு நோய்கள் காரணமாக உயிரிழக்கின்றனரென்பது கவலைக்குரிய தகவலாகும். எய்ட்ஸ், மலேரியா, காசநோய் போன்றவற்றால் ஏற்படுகின்ற மரணங்களைப் பார்க்கிலும் புகையிலைப் பாவனையினால் உண்டாகும் உயிரிழப்புகள் அதிகமாகவே உள்ளன. 
அதேசமயம் உலகில் புகையிலைப் பாவனை நாளுக்கு நாள் அதிகரித்துக் கொண்டு வருவதனால் எதிர் காலத்தில் புகையிலையின் விளைவினால் வருடாந்தம் எட்டு மில்லி யனுக்கு (எண்பது இலட்சம்) மேற்பட்ட மக்கள் பலியாகக் கூடுமென அஞ்சப்படுகிறது. எனவே புகையிலைப் பாவனையை மக்கள் மத்தியி லிருந்து எவ்வாறாயினும் ஒழிப்பது மிகவும் அவசியமாகிறது.
புகையிலைப் பாவனையைக் கட்டுப்படுத்தும் நடவடிக்கையைப் பொறுத்த வரை இலங்கையை முன்னுதாரணமான நாடாகக் கொள்ளலாம். மது, போதை வஸ்துப் பாவனையை மக்கள் மத்தியில் கட்டுப்படுத்துவதில் ஜனாதிபதி மஹிந்த ராஜபக்ஷ தலைமையிலான அரசாங்கம் இதுகால வரை பெரும் வெற்றியை ஈட்டியுள்ளது. 
பொது இடங்களில் புகைப்பது, மதுபானம் அருந்துவது மற்றும் ஹெரோயின், கஞ்சா, அபின் போன்ற போதைவஸ்துக்களின் பாவனை பெருமளவு கட்டுப்படுத்தப் பட்டுள்ளதை மக்கள் நன்கறிவர். வீதியிலோ, பொது வாகனங் களிலோ, பொது இடங்களிலோ இன்றெல்லாம் புகைபிடிப்போரைக் காண்பதே அரிதாகி விட்டது. அரசின் திட்டத்துக்குக் கிடைத்துள்ள வெற்றியாக இதனைக் கருத முடியும்.
புகைத்தல் காரணமாக ஏற்படும் நோய்களால் எமது நாட்டிலும் ஆண்டு தோறும் ஆயிரக்கணக்கான மக்கள் உயிரிழந்துள்ளனர். மதுபானம் மற்றும் போதைவஸ்துப் பாவனையினாலும் வருடாந்தம் ஏராளமான மரணங்கள் சம்பவித்துள்ளன. 
புகையிலை, மதுபானம், போதைவஸ்து போன்வற்றின் பாவனையை பெருமளவில் கட்டுப்படுத்துவதன் மூலம் இத்தகைய அநியாய மரணங்களை கணிசமான அளவு குறைக்க முடியுமென்பதில் சந்தேகமில்லை.
இலங்கையில் இலவச மருத்துவ சேவை நடைமுறையில் இருந்து வருகிறது. உலகில் எல்லா நாடுகளிலும் இலவச மருத்துவ சேவை கிடையாது. மேற்கு நாடுகள் சிலவற்றில் கூட இலவச மருத்துவ சேவை திருப்திகரமானதாக இல்லையென்ற தகவல் வெளிப்படையானது. அந்நாடுகளில் மருத்துவப் பணி மிகவும் தாமதமானது. அதன் காரணமாக நோயாளர்கள் மரணமடையும் பரிதாபமும் ஏற்படுகிறது.
ஆனால் இலங்கையில் அவ்வாறில்லை. இலவச மருத்துவத்துக்காக இலங்கையில் வருடாந்தம் பெரும் தொகை நிதியை அரசாங்கம் செலவிட்டு வருகிறது. இந்நிலையில் புகையிலை, மதுபானம், போதைவஸ்து ஆகியவற்றின் பாவனையினால் ஏற்படும் நோய்களைக் குணப்படுத்துவதற்காகவும் அரசாங்கம் பெருந்தொகைப் பணத்தைச் செலவிட வேண்டியுள்ளது. 
மக்கள் தரப்பிலிருந்து இழைக்கப்படும் தவறுக்காக அரசாங்கம் இவ்வாறு தொடர்ச்சியாக பெருத்தொகைப் பணத்தை செலவிட்டு வருவதென்பது நியாயமானதொன்றல்ல. எனவேதான் புகையிலை, மது, போதைவஸ்துப் பாவனை கட்டுப்படுத்தப்பட வேண்டுமென்ற வலியுறுத்தல் தற்போது தீவிரமடைந்து வருகிறது.
உலகெங்கும் புகையிலையானது பல்வேறு முறைகளில் மக்களால் உள்ளெடுக்கப்பட்டு வருகிறது. கூடுதலானோர் புகைத்தல் வாயிலாகவே புகையிலையைப் பயன்படுத்தி வருகின்றனர். புகைத்தல் மூலமே புகையிலையின் தீய விளைவுகள் மனிதனை ஆட்கொள் கின்றன. புற்றுநோய், இருதய வியாதி, சுவாசக் கோளாறுகள் போன்றவற்றை இந்நோய்களுக்கு உதாரணங்களாகக் கொள்ளலாம்.
இது ஒருபுறமிருக்க புகையிலைப் பாவனையானது மனிதனை முற்றாக அடிமைப்படுத்தி விடுவதனால் இதற்கென பெருமளவு பணத்தை அவன் செலவிட வேண்டிய நிலைமை ஏற்படுகிறது. குடும்ப வறுமைக்கும் புகைத்தல் வழியேற்படுத்துகிறது.
உலகளாவிய ரீதியில் நோக்குவோமானால் புகைத்தலினால் ஏற்படும் விளைவுகள் மிகவும் பாரதூரமானவையாகும். உலகில் சுமார் ஒரு பில்லியன் (நூறு கோடி) மக்கள் புகைத்தலுக்கு அடிமையான வர்களென மதிப்பிடப்பட்டுள்ளது. 
இவர்களில் இருபது வீதமானோர் பெண்களாவர். உலகில் புகையிலைப் பாவனை காரண மாக ஆறு செக்கன்களுக்கு ஒருவர் மரணமடைந்து வருகின்றார்.
புகையிலைப் பாவனையினால் ஏற்படுகின்ற நேரடியான மற்றும் மறைமுகமான பாதிப்புகளை அடுக்கிக் கொண்டே செல்லலாம். தனிநபரின் வாழ்க்கையை மாத்திரமன்றி குடும்ப ரீதியிலும் கட்டமைப்பை பாதிக்கச் செய்யக் கூடிய கொடிய அரக்கனாக புகையிலை விளங்குகிறது. ஆரோக்கியமான சமுதாயத்தைக் கட்டியெழுப்புவதாயின் புகையிலையைக் கட்டுப்படுத்துவது தவிர்க்க முடியாததாகும்.
