கண்டி மாநகர மக்களின் எதிர்பார்ப்புக்கு அமையஉலகில் உன்னத நகராக கண்டியை மாற்றுவோம்

- புதிய மேயர் மகேந்திர ரத்வத்தை
(தினகரன் செங்கடகல நிருபர்)
கடந்த 58 வருட காலமாக கண்டி மாநகர சபை ஆட்சியை நடத்தி வந்த ஐக்கிய தேசியக் கட்சியின் ஆட்சியை விரும்பாது கண்டி மாநகர சபை ஆட்சி அதிகாரத்தை ஐக்கிய மக்கள் சுதந்திர கூட்டமைப்பிடம் மக்கள் பல்வேறு எதிர்பார்ப்புகளுடன் முதன் முதலாக ஒப்படைத்துள்ளனர். எனவே இம்மக்களின் எதிர்ப்பார்ப்பிற்கமைய உலக நாடுகளிலேயே ஒரு உன்னதமான நகராக கண்டி மாநகரை அபிவிருத்தி செய்வோம் என கண்டி மாநகர சபையின் புதிய மேயர் மகேந்திர ரத்வத்த கூறினார்.
கண்டி மாநகர சபையின் முதலாவது செயலமர்வை சம்பிரதாயப் பூர்வமாக ஆரம்பித்து வைத்து உரையாற்றுகையிலேயே அவர் மேற்கண்டவாறு கூறினார்.
இங்கு தொடர்ந்தும் அவர் குறிப்பிடுகையில் :-
கண்டி மாநகரம் உலக மரபுரிமை நகரங்களில் ஒன்றாகும். அதேவேளை புத்த பகவானின் புனித தந்தத்தை தாங்கிய தலதா மாளிகை உட்பட சகல இன மக்களதும் வழிப்பாட்டுத் தலங்களைக் கொண்டு கண்டி மாநகரம் ஒரு சிறப்பான நகரமாக விளங்குகின்றது.
58 ஆண்டுகளுக்குப் பின்னர் கண்டி மா நகர சபை வரலாற்றில் முதன் முறையாக ஐக்கிய சுதந்திர கூட்டமைப்பு ஆட்சி அதிகாரத்தை பெற்றுள்ளதுடன் இச்சபையின் புதிய மேயராக நான் பதவி வகிக்கின்றேன். இச்சபையில் ஐக்கிய தேசியக் கட்சி எதிர்க் கட்சியாக விளங்குவதுடன் எம்முடன் ஸ்ரீலங்கா முஸ்லிம் காங்கிரஸ் உறுப்பினர் ஒருவரும் இருக்கின்றார்.
எனவே சகல உறுப்பினர்களதும் உதவி ஒத்துழைப்புகளுடனும் இணக்கப்பாட்டுடனும் கண்டி மாநகர மக்களின் அபிலாஷைகளை நிறைவேற்றி கண்டி மாநகர பிரதேசங்களை உலகின் உன்னத நகராக அபிவிருத்தி செய்வேன் என்றும் குறிப்பிட்டார். (ஐ - ஞ) 
