ஆவணி ஞாயிறு விரதம்


ணிவணி மாதம் என்றதும் எல்லோர் மனதிலும் வருவது ஆவணி ஞாயிறு விரதம் ஆகும். சூரிய வழிபாடு மிகவும் தொன்மையான வழிபாடு. சிந்துவெளி நாகரிகம் திளைத்து இருந்த காலம் முதல் இவ் வழிபாடு உள்ளது. ஏன்? நாம் நமது இரு கண்களாலும் பிரத்தியட்சகமாகக் காண்பது சூரியனையேயாகும். சிவாலயங்களில் சூரிய பகவான் தனித்தும், நவக்கிரகங்களுக்கு நாயகனாகவும் வீற்றிருக்கின்றார். ஏனைய ஆலயங்களில் நவநாயகர்களுக்கு நடுநாயகனாக வீற்றிருப்பதை நாம் காண முடியும்.
சூரியன் எமக்கு வெளிச்சம், வெப்பம், சூடு, உஷ்ணம் ஆகியனவற்றைத் தருகின்றார். அதேபோன்று சூரிய வெப்பத்தால் கடல், ஆறு, குளம் முதலானவற்றின் நீர் ஆவியாக மேலெழுந்து பின்னர் மழையாகப் பொழிகின்றது. இதனால் விவசாயம் மேம்படுகின்றது. நீர் விசையால் மின்சாரம் கிடைக்கின்றது. எனவே நமது வாழ்வுக்கு நன்மைகள் கிடைக்கின்றன.
நாடு பொருளாதாரத்தில் வளர்ச்சியைக் காண்கின்றது. எனவே தான் பன்னெடுங்காலமாக நமது முன்னோர் சூரியனை வழிபட்டு வந்தார்கள்.
சூரியன் யார்? அவர் சிவசூரியன். சிவபெருமானின் அஷ்ட மூர்த்தங்களில் ஒருவர் சிவபெருமானின் முக்கண்களில் ஞானக் கண்ணாக உள்ளவர்.
இதனால் சூரியனைச் சிவரூபமாக கொண்டு வழிபட்டு வருகின்றோம். சிவாலயங்களில் சிவசூரியனுக்குத் தனிச் சந்நிதி உள்ளது.
இச் சூரியனுக்குப் பூஜைகள் செய்த பின்னரே ஏனைய பூஜைகள் செய்யப்படுகின்றன. அதேபோல எல்லா ஆலயங்களிலும் நவக்கிரக சந்நிதானத்தில் நடுநாயகனாக உள்ளவர் சூரியனே ஆவார்.
ஆவணி மாதத்தில் சூரியன் சிங்க ராசியில் பிரவேசிக்கின்றார். இதனால் ஆவணி ஞாயிறு சூரியனுக்கான விரத நாளாகின்றது. இதனாலேயே புலவர்கள் “ஞாயிறு போற்றுதும், ஞாயிறு போற்றுதும்” எனப் புகழ்ந்து பாடியுள்ளனர்.
ஒருவரின் ஜாதகப்படி அவருக்கு ஆயுள், வீரியம், இருதய பலம், துணிவு, தலைமைத்துவத் தன்மை என்பனவற்றைக் கொடுப்பவர் சூரியனேயாவார். ஒருவரின் தந்தையினுடைய நிலைப் பாங்கை அவரின் ஜாதகத்திலிருந்தே அறிந்து கொள்ள முடியும். ஆகவே ஜாதகத்தில் சூரியனின் நிலை முக்கியமானதாகும்.
சிவசூரியனுக்கு ஒரு முகம். இரு கைகளில் வெண்டாமரையை வைத்திருக்கின்றார். ஏனைய இரு கரங்களும் அபய, வரத ஹஸ்தங்களாக உள்ளன. சூரியன் ஏழு குதிரைகளைப் பூட்டிய குதிரை வண்டியில் சஞ்சாரஞ் செய்வார் என்பது வேதவாக்கு. அவர் மாதுளம் பழ நிறத்தவர்.
இவ்வாறு விக்கிரக வடிவில் சூரியனை வழிபடும் நாம் தினமும் எமது இரு கண்களாலும் பார்க்கும் சூரியனை விரதம அனுட்டானங்களுடன் வழிபடுவது வழக்கம்.
வேதியர்கள் அதாவது பிராமணர்கள் காலை, மத்தியானம், மாலை வேளைகளில் சந்தியாகாலமான இக் காலங்களில் சந்தியா வந்தனஞ் செய்வர். இங்கே சூரிய தர்ப்பணம் சிறப்பம்சம் கொண்டது.
அத்தோடு 108, 1008 என்ற வகையில் காயத்திரி மஹா மந்திரங்களை அவர்கள் ஜபஞ் செய்வது மூவேளைச் சந்தியா காலங்களிலேயாம். 
அதேபோன்று தினமும் ஹோமஞ் செய்து அக்கினியில் சூரியனைக் கண்டு வழிபாடுகள் தினமும் இவர்களாற் செய்யப்படுகின்றது. எனவே சூரிய வழிபாடு முதன்மையானது. 
எல்லோருக்குமே நன்மை பயக்கக் கூடியது. சிவ தீட்சை பெற்றோரும் சந்தியாகாலங்களில் இவ்வாறு வழிபடுவது வழக்கம்.
